
Să trăim ca fii ai Invierii 


Înaltpreasfințitul Părinte Calinic, 


Arhiepiscop al Sucevei şi Rădăuților 


A 
| oa lui Hristos este singura care ne ga- 


rantează trecerea de la viața actuală, robită 
legilor naturii, la viaţa absolută, în care materia 
este transfigurată în Duhul Sfânt, mai presus de 
legile care o robesc. 

Mântuitorul Hristos, luând trupul nostru, a 
învins moartea în trup, prin Învierea Lui, așa încât 
învierea noastră a devenit posibilă grație Învierii 
Lui, după cum EI Însuși a zis: „Eu sunt învierea 
şi viaţa; cel ce crede în Mine, chiar dacă va muri, 
va trăi. Şi oricine trăiește și crede în Mine nu va 
muri în veac.” (loan 11, 25-26). 

Omul, prin comunicare şi în comuniune cu 

Hristos, în viaţa aceasta trecătoare, primeşte atât 
învierea în duh, cât și o anumită arvună a partici- 
pării la Învierea Lui cu trupul. 

La învierea cea de obşte fiecare om botezat în 
numele Preasfintei Treimi se va îmbrăca cu un 
trup eliberat de orice dependenţă, care va păstra 
datele lui personale. Aceasta este slava despre care 
vorbeşte Sfântul Apostol Pavel în epistola adresată 
filipenilor: „Aşteptăm Mântuitor, pe Domnul lisus 
Hristos, care va schimba la înfățișare trupul sme- 
reniei noastre, ca să fie asemenea trupului slavei 
Sale” (Filipeni 3, 20-21). Cei din această slavă, 
numită Rai, văd prin toate atât pe Dumnezeu, cât 


și sensul suprem al tuturor lucrurilor. Universul 
însuși este plin de sens. 

În Rai, cerul va fi mai luminos decât cel pe care 
îl vedem acum, iar pe pământ, afirmă părintele 
Dumitru Stăniloae, vom regăsi, în noutatea lui, o 
frumuseţe indescriptibilă, dată de acea verdeață 
care nu se veștejește, împodobită cu flori luminoa- 
se de o varietate cu totul spirituală. Prin legea iu- 
birii, cei ce vor învia își vor simţi reciproc prezența 
oricând vor voi. Și toţi se vor simţi în Hristos, trăit 
El însuși ca prezenţă iubitoare. 

Și trupurile celor din iad se vor păstra ca 
„unicităţi neanulate ale lui Dumnezeu”, întru- 
cât Dumnezeu vrea să respecte în veci libertatea 
celor care au refuzat iubirea Lui. Numai că această 
nestricăciune a trupurilor va echivala cu o viață 
chinuită, întrucât aceştia vor purta nestricăciu- 
nea asemenea unor răni care nu se distrug, nici 
nu se vindecă. Ei suferă „neconsumabilul foc de 
acolo”, precum și necomunicarea iubirii întreo- 
laltă, lipsa totală de sens, sau întunericul care le 
învăluie existenţa. 

Prin Cruce, numele Hristos este numele Celui 
care prin Înviere a biruit moartea, iadul şi păca- 
tul și Care garantează, în mod concret, și învierea 
noastră. Cine respinge Crucea respinge Învierea, 
întrucât acestea sunt de nedespărţit. 

De aceea, când rostim numele Domnului 
Hristos știm că vom învia și noi. Pentru că dacă 


n-ar fi înviat Hristos ca să rămână veșnic viu, n-ar fi 
putut avea loc, și nici n-ar putea să aibă loc, în mod 
continuu, învierea noastră din moartea păcatului, 
prin împărtăşirea cu Trupul şi Sângele Lui, prece- 
dată de Taina Sfintei Spovedanii (cf. loan 6, 54, 56). 

Învierea îi scoate pe oameni din timp și îi face 
să simtă eternitatea. Hristos a înviat din morţi 
prin dreptatea lui Dumnezeu și va rămâne izvorul 
de viaţă al tuturor celor care împlinesc voia lui 
Dumnezeu, după adevăr și dreptate. 

Îmbucurător este faptul că, după două mii de 
ani de la faptul Învierii Domnului, constatăm că 
nici propovăduirea apostolilor și a urmașilor lor, 
episcopii şi preoţii, și nici credinţa în Înviere a 
celor botezați în Hristos nu au fost zadarnice. 

Învierea este cea mai autentică dovadă a 
existenţei lui Dumnezeu. De aceea, în orice fel de 
încercare ne-am afla, ca fii ai Învierii să credem cu 
tărie în Înviere. Cine pune sub semnul întrebării 
Învierea lui Hristos subminează însuşi miezul 
credinţei creştine. 

Deşi oamenii L-au condamnat pe Hristos- 
Dumnezeu la moarte, Domnul Hristos, din iubire, 
prin Învierea Lui, i-a „condamnat” la nemurire. 
Dată fiind această realitate, mă întreb: unde este 
oare răspunsul nostru la iubirea Lui? m 


Fragment din cuvântul pastoral 
la Învierea Domnului, 2021 

Să-L marturisim pe Hristos 
prin faptă și cuvânt 


| Peel cea 
neîncetată, 
taina rugăciunii, este 
o taină a Învierii, iar 
chemarea Domnului 
nostru lisus în inimile 
noastre nu este altceva 
decât o înnoire, o învi- 
ere a sufletului nostru. 
De aceea, când rostim 
rugăciunea „Doamne, 
Iisuse Hristoase, Fiul lui 
Dumnezeu, miluieşte-mă pe mine, păcătosul”, în 
acel moment ne eliberăm de puterea păcatului, 
ne eliberăm de puterea satanei, ne eliberăm de tot 
ceea ce este rău și vătămător, mintea se luminează, 
inima se curăţă şi voinţa este tare în a lucra fapta 
cea bună. 

Arhimandrit Melchisedec Velnic, 
Starețul Mănăstirii Putna 


Al doilea gând pe care aș vrea să vi-l pun la 
inimă este acela de a fi mărturisitori ai credinței. Să 
credeţi în adâncul Învierii. Mulțumiţi Preabunului 
Dumnezeu şi sufletul vostru să fie un suflet de 
mărturisitor, luminat de credinţa lui Hristos, un 
suflet plin de tăria și de nădejdea care vin din cu- 
vântul Evangheliei. Vă îndemn la citirea Sfintelor 
Evanghelii. Nu veţi găsi cuvinte mai frumoa- 
se și mai mângâietoare decât cele ale Sfintelor 
Evanghelii. Hrăniţi-vă cu acestea! Întăriţi-vă cu 
ele! Veţi găsi acolo sens pentru viaţa cea de zi cu zi 
şi ele ne vor face mai buni și ne vor ține mai uniți. 

Al treilea lucru pe care aș vrea să vi-l amintesc 
este că, în Duminica Ortodoxiei, Sfântul Sinod al 
Bisericii Ortodoxe Române a făcut un îndemn şi 
a anunţat că, anul acesta, împlinirea unui secol 
și jumătate de la Prima Serbare a tuturor româ- 
nilor va fi marcată la ctitoria Sfântului Voievod 


Ştefan cel Mare în ziua de 15 august, 
la Sărbătoarea Adormirii Maicii 
Domnului. Scopul Serbării va fi afirma- 
rea şi consolidarea unității românilor 
din ţară şi din afara graniţelor, dar și 
întărirea legăturilor frățeşti, a comu- 
niunii de iubire şi a împreună lucrării 
spre binele comun al poporului român. 
Serbarea de anul acesta se va organiza 
sub tema „Continuitatea unui ideal”. 

Câteva gânduri ale studenţilor de 
atunci şi ale lui Mihai Eminescu au 
făcut ca întreaga suflare românească 
să se miște. Ţelul lor a fost de a arăta în 
faţa întregii lumi că am avut un trecut 
și voim a avea un viitor. „O înviere — 
avea să spună Mihai Eminescu —, o ri- 
dicare a poporului nu se poate realiza fără oameni 
ai lui Dumnezeu”. lată ce conştiinţă avea marele 
Eminescu. Și zice el: „Nu merge la mormintele 
domnitorilor tăi cu sămânţa dezbinării în inimă, 
ci precum mergi şi te împărtăşeşti cu Sângele 
Mântuitorului, astfel împărtăşeşte-ţi sufletul tău 
cu reamintirea trecutului. Fără patimă şi fără ură 
între fiii aceluiaşi pământ care, oricât de deosebiți 
ar fi în păreri, frați sunt, fii ai aceleiaşi mame sunt 
ei, absolut toţi”. Iar în continuare, Mihai Eminescu 
scria împreună cu studenţii din Viena: „Nicio pie- 
dică nu ne mai stă în calea scopului nostru decât 
propria noastră neglijenţă şi nevoinţă”. 

Suntem prea risipiţi, prea împrăștiați, am în- 
chis de multe ori ușa milostivirii lui Dumnezeu, 
am închis ușa dragostei față de aproapele, credința 
șovăie, cultura și învățământul sunt lăsate deopar- 
te. De aceea cred că sfânt-strămoșii noştri ne gră- 
iesc nouă, în acest an, şi ne îndeamnă la o înviere 
a naţiei, la o trezire a noastră din această amorțire 
în care se pare că am intrat. Dacă învățământul 


românesc nu se va așeza pe un făgaș normal, 
atunci ne vom pierde. Copiii și tinerii au nevoie 
mai ales de o cultură bună și sănătoasă, de o lec- 
tură folositoare, de un învățământ integru. 

Să fiți mereu demni și hotărâți în a fi cu adevă- 
rat creştini. „Creştini suntem şi nu altceva” — avea 
să zică tot marele Eminescu -—, creștini suntem și 
avem datoria de a fi mărturisitori ai Învierii lui 
Hristos. Să nu ne lipim inima de cele trecătoare, 
ci să ne-o lipim de ceea ce au iubit sfânt-strămoșii 
noştri şi în felul acesta pace multă vom avea. 
Tulburarea, certurile, scandalurile, divergenţele 
politice nu aduc nimic folositor. Buna chiverni- 
sire a țării trebuie aşezată pe temelia cea tare a 
dragostei de neam, de patrie şi a dragostei față de 
valorile noastre sfânt-strămoşeşti, a dragostei față 
de credinţa și de sufletul acestui popor. Dăinuirea 
noastră de-a lungul istoriei se datorează acestui 
cuget propriu românesc. 

În 1871, studenţii au zis: mai întâi, unirea în 
credinţă și cultură. La aceasta vă îndemn: să ne 
ridicăm, să nu mai stăm cu capul ple- 
cat mereu, căci avem valorile noastre. 
Noi putem fi exemplu pentru întreaga 
lume. Putem fi un popor demn, putem 
fi un popor solidar, putem fi un popor 
cu o credinţă frumoasă, putem să ne 
iubim, nu să ne urâm. 

Dar numai dacă Îl vom pune pe 
Hristos întru toate. Prin faptă și cuvânt 
să-L mărturisim pe Hristos. Cugetarea 
să ne fie la numele Lui și acesta ne va 
lumina şi lumina va stăpâni întregul 
nostru neam românesc. 


Din cuvântul rostit 
în noaptea de Înviere, 2021 

Constantin Flondor, Serbarea de la Putna 187] 


Prima Serbare a Românilor 
de Pretutindeni. 


| Pee pe care îl avem cu toţii în fața 
ochilor ar trebui şi mai mult să ne facă 
conştienţi de faptul că, ab origine, lumea a fost, 
este şi va rămâne singura creație concepută de 
Dumnezeu şi răscumpărată prin iubirea fără 
margini a Unuia-Născut Fiului Său. Tot ce este 
demn pe Pământ şi atinge inimile celor mai mulți 
se datorează unei mari jertfe. 

Unirea Principatelor Române a fost un prim pas 
către ceea ce avea să însemne definirea identității 
naţionale, însă lupta pentru reîntregirea terito- 
riială nu putea să se oprească la 1859. Românii 
din Dobrogea, Basarabia, Bucovina, Transilvania, 
Banat, Crişana şi Maramureş trăiau separați 
de fraţii lor din Moldova şi Ţara Românească, 
fiind constrânși să-și asume un destin care nu le 

lănăstirea Putna — 1871 


aparținea şi să ducă o existenţă grea în propria 
ţară, în provincii aflate sub stăpânire otomană, 
ţaristă şi austro-ungară. Dorul după fraternitate 
a avut un ecou profund și în sufletul celui ce avea 
să fie supranumit, peste timp, „omul deplin al 
culturii române”. 

La început „sfios şi puţin energic”, tânărul 
Eminescu a căutat să le prezinte colegilor săi 
o idee pe cât de firavă, pe atât de unică. loan 
Slavici, Nicolae Teclu, A.D. Xenopol, împreună 
cu alți studenţi au trecut dincolo de entuziasm și 
au decis să urmeze chemării prietenului lor de a 
şterge graniţele dintre români. Aspiraţia acestora 
s-a împletit cu altruismul şi râvna lui Eminescu 
pentru binele comun al poporului, conducând la 
realizarea unei acțiuni naționale. 


Hotărât să materializeze ideea organizării 
unei serbări, Eminescu a convocat asociaţiile 


” 


anului 1869, lansând, totodată, 
pe 25 decembrie, un apel către 
conaționalii săi din București, lași, 
Paris, Berlin, Torino, Pesta, Sibiu, 
Oradea, Cernăuţi, Arad şi Blaj. 
Românii de pretutindeni aveau 
ţinta de a se uni în cuget și simţiri 
pentru viitorul naţiunii. Prin ur- 
mare, ei nu ar fi putut întrezări alt 
loc potrivit și alt moment prielnic 
în vederea desfăşurării activităţii 
lor, decât sfântul așezământ de la 
Putna şi aniversarea a 400 de ani 
de la sfinţirea acestuia. 


. Ă ial , iza p 
Eminescu însuși voia ca Prima tg 94 


jă 
ai 


, 


studenților români de la Viena, în toamna 


ALU SI NVINC ILOR 
NULE el | 
SARUTE | 


Serbarea de la Putna - 150 


flacără a dreptului. Unul a fost Libertatea, ce- 
lălalt apărătorul evanghelului ei”. 
Eminescu declama următoarele: 
„Serbarea de la Putna trebuie să 
fie un act produs de o naţiune 
întreagă; serbarea de la Putna 
are să fie întrunirea naţiunei ro- 
mâne în suvenirile trecutului, 
în însuflețirea prezentului şi 
speranţele viitorului! Viitorul, 
cultura viitorului, unitatea spi- 
rituală a viitorului zace în noi, 
în generațiile prezentului”. 
Români din toate meleagu- 
rile au sosit la Putna, începând 
cu dimineaţa zilei de 14 august 
1871, unde au găsit o atmosferă 
plăcută. Drumul spre mănăstire era 


Serbare şi Primul Congres Studenţesc să xp împodobit cu cetini de brad şi lampioane 

aibă loc la Ierusalimul Neamului Românesc, Î decătre membrii Comitetului de orga- 

în preajma zilei de 15 august — hramul  Â 4 pui nizare, iar de la jumătatea lui, oaspeții 
e — 


istoric al Mănăstirii Putna. Pe de o parte, 
era o oportunitate de a aduna mii 
de oameni atât din satele Bucovinei, 
cât și din Moldova, Basarabia, 
Maramureş şi Transilvania, iar pe 
de altă parte, reprezenta cel mai 
mare prilej pentru a pune înaintea tuturor două 
modele care au îndrumat umanitatea către un vii- 
tor mai luminos şi mai bun: cel dintâi este Hristos, 
Care „a învins cu litera de aur a adevărului şi a 
iubirii”, iar cel de-al doilea este Sfântul Voievod 
Ştefan cel Mare, „care a biruit cu spada cea de 


Epitaful dăruit de Doamnele române din Bucovina, 
organizate de către Elena Istrati din laşi, 1871 


3 MEMORIEI LUL STERANU CELU MAR 


Hf, E 


Urna depusă pe mormântul lui 
Ştefan cel Mare de către 
Asociaţia „România Jună', 1871 


08 puteau să admire arcul de triumf, pe al 


cărui frontispiciu erau gravate cu- 
vintele: „Memoriei lui Ştefan cel 
Mare, Mântuitorul neamului”. Pe 
15 august, începând cu orele opt, 
„trei rânduri de salve, succesive 
[au anunţat] intrarea oaspeţilor în Porticul fes- 
tiv”. Invitaţii au fost întâmpinați de taraful din 
Suceava, interpretând Marşul lui Mihai Viteazul. 
Ei au fost primiţi de către membrii Comitetului 
îmbrăcaţi în ţinută de gală, purtând eșarfe în 
culorile naţionale, şi de studenţii români din 
toate centrele universitare europene, având, la 
rândul lor, cocarde tricolore. Intrând în biseri- 
că, participanţii la serbare, vădit emoţionațţi la 
vederea mormântului acoperit cu flori și făclii, 
privegheat de garda de onoare constituită din 
patru studenţi ai Comitetului de organizare, au 
luat parte la Sfânta Liturghie. 

Cu participarea preoţilor, a călugărilor şi a 
înalților prelați din partea Mitropoliei Moldovei 
şi Sucevei, serbarea a fost deschisă în jurul orei 
22, printr-un deosebit serviciu religios, oficiat la 
mormântul Domnitorului. 

La finalul ei, după predica rostită de stareţul 
Arcadie Ciupercovici, întregul auditoriu a 
revenit în Portic pentru a asista la ceremonia 
de sfințire a darurilor aduse ca omagiu dom- 
nitorului. Ulterior, studentul A.D. Xenopol, în 
vârstă de numai 24 de ani, a rostit aşa-numita 
Cuvântare festivă, un discurs destinat să străbată 
gândurile multora. Prin faptul că ideile sale erau 
strâns legate de cele ale lui Eminescu, de valori 
şi atitudini care impuneau respect şi cereau 


su 

Serbarea de la Putna — 150 


multă chibzuinţă din partea tuturor, Xenopol 
a reușit să impresioneze publicul prezent. La 
sfârșitul alocuţiunii, Corul studenţilor teologi 
din Cernăuţi au interpretat Imnul Religios pe ver- 
surile lui Vasile Alecsandri, înduioşând asistenţa 
și pregătind-o pentru celelalte momente de fol- 
clor românesc. 


Mormântul lui Ştefan cel Mare cu darurile 
de la Serbarea din 1871. Fotografie din 1913 

În concepția lui Eminescu se cuvenea ca uni- 
rea culturală să o preceadă pe cea politică, ambele 
conducând la coeziune și solidaritate naţională. De 
aceea, ultima zi a serbării (16 august) a debutat cu 
Sfânta Liturghie şi rostirea Cuvântului de îngropă- 
ciune la moartea lui Ștefan cel Mare. A urmat procesi- 
unea de aducere a darurilor de către I.A. Brătescu, 
A.D. Xenopol, Ştefan T. Ciurcu şi Pamfil Dan, 
numărul lor simbolizând, de fapt, cele patru pro- 
vincii româneşti: Moldova, Bucovina, Transilvania 
și Muntenia. A avut loc apoi slujba de 
pomenire, când toţi cei din biserică 
au îngenuncheat, ascultând cu luare- 
aminte intonarea Imnului lui Ștefan cel 
Mare, compus tot de Alecsandri pe 
muzica lui A. Flechtenmacher. Nichifor 
Crainic descrie un moment copleșitor: 
„Închipuiți-vă zguduirea culminan- 
tă — aşa cum ne-o descriu cei care au 
fost de față — când colonelul Boteanu, 
solul armatei naționale, şi-a depus cen- 
tironul de aur pe mormântul marelui 
erou, în semn că «vom fi ca tine, mărite 
Doamne!». În clipa aceea dispăruseră 
graniţele; România viitoare strălucea în 
vedenia tuturor”. 

Imediat după serbare, studenții 
au dat curs Congresului, întrunin- 
du-se pentru a discuta cu privire la 
modalităţile prin care românii își pu- 
teau recupera identitatea. De cealaltă 
parte, în tihna şi liniştea serii, egumenul 
s-a gândit să păstreze memoria eveni- 
mentului printr-o contribuţie proprie, 
aceea de a înălța o cruce comemorativă 
ce se păstrează până astăzi lângă alta- 
rul bisericii. 

Cuvintele lui G. Dem. Teodorescu 
nu au rămas fără ecou: „redeşteptarea 
va fi deplină când se vor reproduce, din 
timp în timp, serbări de reamintire, ta- 
blou viu, palpabil, despre întreaga-ne 
istorie naţională”. Serbările naţionale 
de la Putna au fost o permanenţă în 
întregul secol XX și până astăzi. ! 

Emanuel Buta 


In trecut ni s-a impus o istorie; 
în viitor, să ne-o facem noi 


H=* a învins cu litera de aur a ade- 
vărului şi a iubirii; Ștefan, cu spada 
cea de flăcări a dreptului. Unul a fost liberta- 
tea, celălalt apărătorul evanghelului ei. Vom 
depune, deci, o urnă de argint pe mormântul 
lui Ştefan, pe mormântul creştinului pios, a 
românului mare. 

Dar asta nu e tot. Serbarea trebuie să devină 
și purtătoarea unei idei. Ideea unității morale 
a naţiunii noastre e ceea ce ne-a-nsuflețit ca să 
luăm iniţiativa unei serbări în care inima va fi 
una a priori; în care însă cugetele se vor unifica 
astfel încât pe viitor lucrările noastre toate să 
aibă una şi aceeași ţintă, astfel că unificarea 
direcțiunei noastre spirituale să urzească de pe- 
acuma unitatea destinelor noastre. Să facem ca 
o cugetare, una singură, să treacă prin toate fap- 
tele, să pătrundă toată viaţa noastră naţională. 
Să fim conştiuţi de situațiunea noastră faţă cu 
lumea, de datoriile cătră ea și cătră noi înşine. 
În trecut ni s-a impus o istorie; în viitor, să ne-o 
facem noi. 

Pentru asta trebuie să ne-ntrunim, să ne- 
nţelegem. Şi nu poate fi o zi mai aptă pentru 
această întrunire decât o serbare întru memo- 
ria eroului celui mai mare și mai conștiut de 
misiunea sa. Un pelerinagiu de pietate cătră 
trecut, un congres al inteligenţelor, din respect, 
cătră viitor, iată, în două cuvinte, scopul serbă- 
rii noastre. 


Președintele comitetului central: 
conte E. Logothetty 


Secretar: 
M. Eminescu 


din Apelul Comitetului central din Viena 
pentru Serbarea de la Putna, 4 martie 1870 


Serbarea de la Putna - 150 


era rezultatul moral al serbării. Se va 
ridica — așa argumenta el — se va ridica simțul 
naţional, aproape adormit până acuma, și va lua 
alt avânt, iar studenții ce au sosit din toate părțile 
şi au făcut cunoştinţă și legături de prietenie 
între dânşii, vor lua cu sine impresii neșterse și 
vor fi pe vremuri propagatorii cei mai zeloși ai 
ideii că, lucrând uniţi și conduși de acelaşi ideal, 
vor contribui la deşteptarea și mărirea neamului 
lor în provinciile de unde se trag. 

A luat şi atâta amar de inteligenţă parte la 
serbare, tot bărbaţi marcanți, din toate ţările 
locuite de români. Și ei s-au cunoscut mai de 
aproape. Şi între dânşii a urmat un schimb 
de vederi. Şi ei s-au apropiat, în simţirile lor, 
unii de alții, şi nu se poate ca acest fapt să nu 
influenţeze activitatea lor publică şi să nu aibă 
urmări binefăcătoare pentru neamul întreg. 
Studenţi, popor şi inteligenţă au văzut, au 
simţit şi au înţeles cu toţii că hotarele nu pot îm- 
piedeca manifestările entuziaste ale unui popor 
pentru o idee pe care a urmărit-o şi serbarea de 
la Putna. Deși despărțiți prin hotare politice, 
toți ştiu că sunt unul şi același neam, şi această 
convingere va mări puterea de rezistenţă şi îi 
va oţeli în lupta pentru neam, lege şi ţară. 


( î mai important lucru pentru Eminescu 


Teodor Ştefanelli 


Medalie comemorativă 
realizată de studenţii din 
Asociaţia „România Jună', 1871 


egala de la Putna trebuie să fie un act produs de o naţiune întreagă! Serbarea de la Putna are 
să fie întrunirea naţiunii române în suvenirile trecutului, în însuflețirea prezentului şi speranţele 
viitorului! ... Națiunea română voiește cultura, şi cultura ei trebuie să fie una. Omogenă la Prut şi la 
Someş, omogenă în sânul Carpaţilor cărunțţi şi pre malurile umede ale Dunării bătrâne! Şi viitorul, 
cultura viitorului, unitatea spirituală a viitorului zace în noi, în generaţiunile prezentului! 


din Apelul Comitetului central al Serbării, 15 iunie 1871 

Doamne de seamă ale Serbării din 1871 


„România revoluţionară” 
E Muzeul Naţional de Artă al României 


Alexandrina Haralamb 
1825-1877 


(o pentru traduceri şi acte pa- 
triotice și de filantropie, Alexandrina 
Haralamb s-a născut în Târgu Jiu, în 1825, fiind 
fiica Generalului Gheorghe Magheru, comandant 
militar în oastea lui Tudor Vladimirescu în 1821 
şi comandant al trupelor revoluționare din Țara 
Românească în 1848. 

A participat la Revoluţia din 1848, a cusut stea- 
gul tricolor provizoriu de la Craiova şi a împărțit 
cocarde lucrate de ea. 

Pentru Serbarea de la Putna, a pictat o flamură 
deosebită înfățişându-l pe Ştefan cel Mare pe trico- 
lor și a donat o sumă considerabilă, 15 napoleoni 
de aur. 

Maria Rosetti 
1819-1893 


N ăscută într-o familie scoțiano-franceză, 
s-a căsătorit cu Constantin A. Rosetti și au 
avut împreună opt copii. A avut un rol important 
în salvarea revoluționarilor din anul 1848 şi a mi- 
litat pentru unitatea românilor. A editat publicaţia 
„Mama şi copilul”, dedicată educării copiilor. A 
fost una dintre destinatarele Apelului Comitetului 
studenţilor din Viena adresat Doamnelor româ- 
ne. Răspunzând Apelului, a realizat un epitaf 
pentru mormântul Sfântului Voievod Ștefan cel 
Mare. Maria Rosetti apare în tabloul „România 
revoluționară”, de C.D. Rosenthal. 


Portretul Alexandrinei Haralamb, 
autor necunoscut, sec. al XIX-lea 
€ Muzeul Naţional de Istorie a României 

| Pie Jună este, dincolo de miracolul 
istoric, o stare de spirit care transcende 
secole şi generaţii. Porneşte cu rădăcinile din pă- 
mântul binecuvântat al „lerusalimului neamului 
românesc” — Putna — şi creşte cu fiecare respiraţie: 
conștientizare, asumare, acțiune. 

Conştientizarea este despre înțelegerea rolului 
fiecărei generaţii de a ridica România mai sus, pe 
umerii înaintaşilor celor drepți. 

Asumarea este despre răspunderea individuală 
și colectivă faţă de un viitor în 3D pentru România, 
prin demnitate, dezvoltare şi democraţie. Despre 
trasarea Planului, a direcțiilor strategice şi a 
soluţiilor concrete, până la cele mai mici detalii. 

Acţiunea este împreună-lucrarea, în unitate, 
jertfă şi iubire: punerea în operă a misiunii asu- 
mate, fără oprire și fără ezitare. 

Acestea au fost premisele României June 
din 2011, la 140 de ani de la Primul Congres al 
Studenţilor Români de Pretutindeni. Şi cred că 
acestea pot să rămână dimensiunile fundamentale 
ale legământului fiecărei generaţii care vine aici, 


Sebastian Burduja 


la Putna vegheată de Sfântul Voievod Ștefan, să se 
unească și să croiască o nouă soartă pentru neamul 
românesc. 

În 2011, după multe încercări şi temeri, cu 
credință neabătută în noblețea demersului nostru 
și cu sprijinul nepreţuit al Părintelui Stareţ și al tu- 
turor părinţilor sfintei mănăstiri, Dumnezeu ne-a 
dat şansa să putem adăuga visul generaţiei noastre 
la patrimoniul unic al României June la Putna. lar 
lacrimile de emoție pe care le-am vărsat cu toţii, 
în răsunetul Baladei lui Ciprian Porumbescu, la un 
asfinţit de soare, se vor fi împletit cu lacrimile şi 
sângele strămoşilor noştri şi cu speranţele copiilor 
şi nepoților noştri. 


Avem datoria sfântă de a nu uita niciodată 
ceea ce am promis, de a nu ne abate niciodată 
de la calea aleasă și de a nu renunţa niciodată la 
lupta pentru unitate şi dreptate. Pentru generația 
Putna 150 şi toate generaţiile ce vor veni, acest 
gând: înainte, împreună! = 

Vouă, tinerilor... 


i pia sunt re- 
sursa cea mai 
valoroasă a fiecărei țări. 
Viitorul este în mâinile 
lor. Pașii pe care ei îi 
fac înainte sunt pașii 
pe care şi ţara lor îi face 
înainte. Schimbarea de 
pe buzele tuturor este, 
de fapt, misiunea lor. 
Voi, tinerii de astăzi, 
sunteți cei ce puteţi con- 
tura România mai bună, unită, des vehiculată ca 
idee, o Românie care să fie pe placul şi pe măsura 
aşteptărilor voastre. Împliniţi-vă misiunea! Aflaţi 
cine sunteți şi trăiţi fiind atenţi la sufletele voastre, 
la sufletele celor din jur şi, mai ales, la sufletul 
României. Voi, cu viziune şi dăruire, puteţi vin- 
deca şi înfrumuseţa sufletul României noastre, a 


12 . CUVINTE CĂTRE TINERI - XIV / 2021 


Elena Kuji Buteică 
Alexandru Cosmin Buteică 


românilor de ieri, de astăzi şi de mâine. 

Rămâneţți mereu aproape de Dumnezeu, de 
cultură, de educaţie, de istorie şi neam şi ast- 
fel veţi avea șansa să trăiţi frumos, drept şi cu 
sens. Veţi cunoaşte lumea, vă veţi cunoaște pe 
voi înșivă şi veţi înfăptui un bine al nostru, al 
tuturor. Căutaţi întotdeauna treptele în drumul 
vostru. Alegeţi-vă călăuzitori sinceri dintre cei ce 
au trăit viață mai multă. Înconjuraţi-vă de adevăr. 
Străduiţi-vă mereu să vă aliniaţi binelui gândul, 
simţirea şi fapta. 

Sunteţi cea mai sigură și importantă sursă de 
oxigen a României de mâine. Trăiţi pe măsura mi- 
siunii voastre şi faceţi ca fiecare faptă a voastră să 
conteze. Acţionaţi împreună. În acest fel veţi atinge 
fericirea, fericirea binelui făcut vouă și semenilor 
voştri. Găsiţi-vă visul pentru România și faceți din 
împlinirea lui scopul vostru! Astfel vă veţi găsi și 
înfăptui menirea. m 


A 
n 15 august 2021, se împlinesc 150 de ani de 


la marea „Serbare de la Putna”, manifestare 
determinantă pentru definirea identității românești 
în istorie. Iniţiată și marcată, între alţii, de Mihai 
Eminescu, loan Slavici, Iraclie Porumbescu și 
Ciprian Porumbescu, la care s-au asociat tinerii 
români de pretutindeni, „Serbarea de la Putna” a 
însemnat, cu precădere, definirea idealului unității 
naţionale, realizate câteva decenii mai târziu. 

La 150 de ani la acest eveniment, într-o altă 
epocă, este nevoie să reafirmăm și să găsim modul 
potrivit de împlinire a idealului unității românilor, 
într-o lume și într-o istorie în reașezare. 

La Mănăstirea Putna, un comitet de inițiativă, 


Serbarea de la Putna - 150 


alcătuit din reprezentanţi ai asociaţiilor tinerimii 
române, ai mediului cultural şi spiritual româ- 
nesc, a gândit „Serbarea de la Putna — 2021” în 
termenii continuității unui ideal: „unitatea în cuget 
și simţire a tuturor românilor”, indiferent unde 
trăiesc, în România sau în alt colţ de lume. 

Pusă sub autoritatea culturală a Academiei 
Române și a Patriarhiei Române, „Serbarea de 
la Putna — 2021” își propune să fie un moment 
decisiv în scopul afirmării şi consolidării unității 
românilor din ţară şi din afara graniţelor şi pen- 
tru întărirea legăturilor frățeşti, a comuniunii de 
iubire şi „a împreună lucrării” spre binele comun 
al poporului român. 


Serbarea de la Putna — 150 


Ritmul inimilor 
Teodora Stanciu 


rice cugetare serioasă... purcede de 

77 la inimă şi apelează la inimă. Ea se 
cutremură asemenea unei arfe eoliene, ea este 
singura ce se mișcă în această lume eternă... ea 
este orologiul ei.” 

Formulat misterios-aforistic, adevărul acestei 
fraze eminesciene (Opere, XV, 42) este simplu şi 
adânc, diafan şi puternic în același timp. 

Asemenea unei „arfe eoliene” s-a propagat, 
la 1870-1871, ideea unei serbări a românilor de 
pretutindeni ivită în min- 


din preajmă au vuit de larma muncii tinerești, en- 
tuziaste a seminariștilor și gimnaziştilor români 
din Cernăuţi, veniţi să ajute. Se ridicau arcuri de 
triumf şi porticuri festive, se clădeau ori se refo- 
loseau cuptoare şi vetre, se împleteau ghirlande 
de cetină, se lucrau lampioane, toate după planul 
gândit de pictorul Epaminonda Bucevschi. După 
impulsul care fusese dat, toate mergeau neîntre- 
rupt pe făgaş, aşa încât Eminescu și Slavici puteau 
gândi şi discuta, plimbându-se ori adunându-se cu 
alţii în clopotniţă, despre 


tea studentului, pe atunci, 
Mihai Eminescu, aflat la 
Viena. Inima lui bătea în 
ritmul naţiunii române. 
„Unde este inima tinerimii, 
acolo sunt şi ideile viitoru- 
lui”, avea să scrie, alături 
de prietenii din Comitetul 
de organizare, în „Apelul” 
către cei ce simțeau 
româneşte. Entuziasmul 
a cuprins, firesc, mai întâi 
tinerimea română acade- 
mică din străinătate și din 
ţară şi apoi comunitatea 
românească în întregime. 
Serbarea devenea purtătoa- 
rea unei idei: a unităţii mo- 
rale, culturale şi spirituale 
a românilor. „Lot Românul 
va fi invitat să asiste la 
această serbare măreaţă”, 
asumată, în organizare, de 
tinerii studioşi, în frunte cu Eminescu și Slavici. 

Locul ales era unul „eminent istoric”: „între 
murii monasterului de la Putna”, unde „zac de trei 
secole și mai bine sacrele oseminte ale lui Ștefan 
cel Mare”, iar ziua propusă era cea a hramului 
mănăstirii, 15 august, de Sfânta Maria, „când se 
adună mulțime de popor şi de inteligenţă din 
toate părţile”. Se împlineau 400 de ani de la fon- 
darea Putnei. 

Istoria pregătirii Serbării se regăsește în do- 
cumentele vremii. lată cum sugerează atmosfe- 
ra din zilele premergătoare marelui eveniment 
academician Zoe Dumitrescu-Bușulenga — Maica 
Benedicta, în volumul „Eminescu. Viaţa” (Ed. 
Nicodim Caligraful, 2009): 

„Câteva zile la rând, vechiul lăcaș și pădurile 


Autor: Aida Şuşter Boţan 

5 Congresul studențesc care 
i avea să urmeze Serbării ... 
Oricât ar fi fost de prins, 
însă, de iureșul, de emoția 
firească ce precedau festivi- 
tatea, acesta nu putea să nu 
sufere înrâurirea priveliștii 
din jur, atât de îmbibată de 
trecut, trezitoare de atâtea 
aduceri aminte”. 

A fost un moment unic, 
în 1871, la Putna. Starea de 
spirit a generației tinere se 
traducea prin credința în 
idealuri. Cel mai de preţ 
era unitatea românilor. lar 
tinerii studenți de atunci, 
cu energia, inteligenţa şi 
dorinţa ardentă de a-și sluji 
ţara, dominau realitatea 
românească, fără orgoliu. 
Serbarea de la Putna era 
hrană sufletească pentru 
toți românii. Lecţia frumoasă de la 1871, la care 
tinerii de azi ar putea să mediteze, este aceea a glo- 
rificării justificate a trecutului și a gândirii serioase 
„asupra problemelor ce viitorul ni le impune”. 

Ce trebuia să înțeleagă generaţiile care urmau? 
Mihai Eminescu şi Pamfil Dan îi scriau lui Dumitru 
Brătianu astfel: 

„Dacă o generațiune poate avea un merit, e 
acela de a fi un credincios agent al istoriei, de a 
purta sarcinile impuse cu necesitate de locul pe 
care îl ocupă în lănțuirea timpurilor ... Istoria 
omenirii e desfăşurarea cugetării lui Dumnezeu. 
Numai expresiunea exterioară, numai formularea 
cugetării și a faptei construiesc meritul individului 
ori al generațiunii, ideea internă a amândurora e 
latentă în timp, e rezultatul unui lanţ întreg de 


Ta anul 2021 se împlinesc 150 de ani 
de la Prima Serbare a Românilor 
de Pretutindeni, eveniment misionar şi 
cultural care a avut loc în anul 1871 la 
Mănăstirea Putna, inițiat de poetul Mihai 
Eminescu şi care s-a bucurat de participa- 
rea unor personalități precum scriitorul 
Ioan Slavici sau istoricul Alexandru D. 
Xenopol. Împlinirea unui secol şi jumă- 
tate de la acest eveniment va fi marcată 
și în acest an la ctitoria Sfântului Voievod 
Ştefan cel Mare, în ziua de 15 august, la 
sărbătoarea Adormirii Maicii Domnului, 
în scopul afirmării și consolidării unității 
românilor din ţară şi din afara granițelor 
și pentru întărirea legăturilor frățești, a co- 
muniunii de iubire şi a împreună lucrării 
spre binele comun al poporului român. 
din Pastorala Sfântului Sinod al Bisericii 
Ortodoxe Române la Duminica Ortodoxiei, 2021 


fost oare uşor în 1871, sub stă- 
pânire străină, când ţara era 
împărţită? N-au fost atunci încercări de 
intimidare și de stopare a inițiativei şi a 
elanului? Ne pare că este mai greu acum 
decât în 1966, în plin regim comunist? Ce 
ne împiedică în a cultiva și a ne promova 
idealul de unitate? Din afară, mai nimic. 
Şi oricum, în epoca libertăților şi a dreptu- 
rilor, mici pietre de poticnire exterioare ar 
putea fi ușor depășite. Dinlăuntru, însă, 
nu puţine. O unitate naţională nu se de- 
cretează, ci se cultivă şi se constată, apoi, 
într-un firesc al lucrurilor. Nu se impune 
de sus, ci se construieşte de jos şi întreo- 
laltă. Nu se proclamă festiv, demagogic 
și politicianist, ci se zidește cu sinceritate, 
jertfă de sine, curaj și credință. Le avem 
pe acestea din urmă? Atunci suntem pe 
drum bun. Ne lipsesc ori abia pâlpâie în 
noi credinţa, curajul, altruismul şi sin- 
ceritatea? Atunci mai avem de lucrat în 
duhul și inima de unde purcede lucrarea 
unităţii. Căci la ce unitate la scară largă 
mai pot visa dacă dezbinarea e aici, lângă 
mine: între vecini, între rude? 
Preasfinţitul Damaschin Dorneanul, 
Episcop-vicar al Arhiepiscopiei 
Sucevei și Rădăuților 

cauze ... Este ascuns în fiecare secol din viaţa unui 
popor complexul de cugetări care formează idealul 
lui, cum în sâmburele de ghindă e cuprinsă ideea stejarului 
întreg ... De aceea meritul nostru va consista numai 
în formularea ideilor și trebuinţelor existente ale po- 
porului ... nu de ale noastre proprii.” 

Recunoaștem, în aceste fraze, spiritul și stilul lui 
Eminescu. Era un alt mod de a spune că ritmul inimii 
unui tânăr e bine să bată în ritmul poporului său. 
Cugetarea acelui tânăr așa va străbate veacurile. 

Eminescu, Slavici, A.D. Xenopol, Ciprian 
Porumbescu și alți tineri de la 1871 aveau deja o gân- 
dire matură la vârsta abia ieșită din majorat. Ataşaţi 
de ţara lor, de conaţionali, de istoria, credința și 
cultura românilor, ei înțelegeau unde găsesc centrul 
de greutate al unui întreg popor. Putna lui Ştefan 


Epitaful dăruit de Doamnele din România, 
organizate de către Maria Rosetti, 1871 


cel Mare transmitea un sentiment de soliditate, de 
încredere în oamenii mari ai trecutului. Aici rămâ- 
nea eternă memoria urmei glorioase, a păstrării 
demnității naţionale. Aici, zidurile mănăstirii vorbeau 
despre strălucirea vremii lui Ştefan şi despre simbo- 
lul credinţei unificatoare. Aici se întâmpla trezirea 
conștiinței de sine a românilor. 

Şi mai poate fi ceva la care să gândim: co-ge- 
nialitatea a două mari modele: unul în apărarea 
hotarelor ţării şi ale creştinătăţii — Ştefan cel Mare, 
celălalt în puterea creatoare în literatură și cultură — 
Mihai Eminescu. 

Tinerimea academică română de astăzi, tinerii în 
general au nevoie de temelia construită de predece- 
sorii lor din veacuri îndepărtate. Ca să nu rătăcească, 
fără voia lor, drumul. 

A fost scânteia care a aprins torțele Marii Uniri 


Adrian Alui Gheorghe 


Gr de la Putna, din august 1871, a fost 
scânteia care a aprins torțele Marii Uniri. 
Descifrând istoria ulterioară a românilor și a 
României, privind cu detașarea şi luciditatea unui 
veac și jumătate de la acele evenimente, putem 
avea astăzi dimensiunea visului, a speranţei, a 
disperării chiar a ceea ce au însemnat cele două 
momente ale acelei acțiuni colective, „Serbarea de 
la Putna” şi „Congresul studenţimii române”, care 
i-a urmat. Ambele evenimente au fost consecința 
unui complex de factori, dar şi a unei dorinţe de 
secole, amânată, dar niciodată uitată. 
Însemnătatea Serbării de la Putna este încă insu- 
ficient evaluată, cunoscută. Apelul tinerimii române, 
redactat în ziua simbolică de 25 decembrie 1869, 
la Viena, şi transmis studențimii române din toate 
centrele universitare ale Europei, conţine toate de- 
zideratele și toate direcţiile de urmat pentru unirea 
de mai târziu, înfăptuită la 1 Decembrie 1918. Dacă 


civilă, evitând interpretările politice imediate. 
Fiind eliminată ideea de „aroganţă” din partea 
inițiatorilor și a susținătorilor acestui apel, toată 
lumea a fost de acord că acolo „unde este inima 
tinerimii, acolo sunt şi ideile viitorului”. Există şi 
o oarecare reținere a celor care au formulat textul 
apelului, în ceea ce priveşte efectul imediat al 
unei întruniri „a tinerimii române de pretutin- 
deni”, lucru perfect justificat în perioada în care 
Bucovina era strivită de povara unui imperiu, însă 
gândul final îl reprezintă „gloria naţiunii”. Sunt 
descurajaţi scepticii sau cei cărora le este frică de 
represaliile posibile din partea diriguitorilor impe- 
riului. Într-o scrisoare din aprilie 1870, semnată de 
Nicolae Teclu (președinte) şi M. Eminescu (secretar) 
se spune că „regimul nu ne poate împiedica deloc, 
pentru că serbări de asemenea natură sunt permise 
în întregul Austriei, și nu numai că sunt permise, 
ci sunt un drept esenţial al vieții constituționale”. 


| | n popor care are recunoștință față de înaintași face dovada unui suflet tare, iar neamul care are 
un astfel de suflet nu are a se teme niciodată pentru existența sa. De aceea astăzi, mai mult ca 


oricând, vrem să ţinem aprinsă flacăra credinţei atâtor tineri care acum 150 de ani, mânaţi de acest ideal 
al păstrării sufletului neamului românesc viu și puternic, s-au adunat la mormântul marelui român și 


apărător al creștinătății, Sfântul Voievod Ștefan. Prezenţa unui ideal în inimile tinerilor acestui popor 
este mărturia nobleţei și garanţia perenităţii, arvuna sfinţeniei. Dorim ca acest ideal să continue şi, aşa 
cum sufletele românilor au vibrat la unison cu sufletul unui tânăr pe numele lui Mihai, sau loan, sau 


Ciprian, aşa dorim să vibreze şi sufletele noastre astăzi. 


Arhim. Melchisedec Velnic, starețul Mănăstirii Putna 


punem față în față dezideratele politice de mai târziu 
cu cele exprimate în faţa şi de către mulțimea adu- 
nată la Serbarea de la Putna sau care a rezonat cu 
aceasta, putem spune că Unirea de la 1 Decembrie 
1918 a avut un puternic și autentic vot popular ex- 
primat cu o jumătate de veac mai devreme. 
Iniţiatorii consideră, prin apelul formulat, că 
nu încearcă, nici pe departe, să ia locul oameni- 
lor politici ai vremii care „sunt împovăraţi de 
greutăţile intereselor naționale ardente, și, mai cu 
seamă, sub împregiurările politice de astăzi, nici că 
se poate cere de la ei ca să ia iniţiativa şi să îngri- 
jească astfel de întrunire”, ci e vorba de „o dorință 
sfântă ca să ia asupra-şi efectuirea acestei idei ti- 
nerimea română academică”. Tinerimea română, 
implicată în mediul academic, este conştientă de 
neputinţa clasei politice prinsă în interesele dictate 
de la vârful imperiului și acţionează ca societate 

Firesc, mă întreb acum, în faţa istoriei pe care o 
emană documentele acelei epoci, adunate în mare 
parte în expoziția deschisă la Centrul Cultural 
„Mitropolit lacob Putneanul”, dacă ar trebui ca tine- 
rimea academică de astăzi să formuleze un nou apel 
către toţi tinerii români risipiţi în lume, cum ar suna 
acest apel? Prima întrebare ar fi: care Românie, cea 
din afară sau cea din interior? Avem peste 10 mili- 
oane de români în afara granițelor fizice, care sunt 
„o Românie în căutarea unei identități”. Răspunsul 
va trebui să fie formulat după „Congresul tinerimii 
române”, din 16 august 2021, care va urma Serbării 
de la Putna - 150. Noua realitate europeană va oferi 
noi variante de manifestare şi de recuperare a 
identităţii (şi identităţilor) naţionale. Și plecăm de 
la un postulat care nu lasă nicio șansă căii de mijloc: 
în lipsa unei patrii nu vom mai putea vorbi de un 
popor, ci de o populaţie. m 


Despre citit 


(text recomandat minorilor) 


Alex Ștefănescu 


M: bucur de fiecare dată să constat că 
există în România și tineri care citesc. 
Parcă provin dintr-o Românie a viitorului, pe care 
O visez eu. 

Nu contează dacă textele pe care le citesc sunt 
tipărite pe hârtie sau scrise cu lumină pe monitorul 
unui calculator. Combinaţiile de cuvinte gândite 
de un scriitor, indiferent de suportul material pe 
care sunt fixate, au un efect binefăcător asupra 
cititorului, emoţionându-l, făcându-l să viseze, 
formându-l. 

Cultura nu reprezintă o colecție de cunoştinţe 
de care să facem paradă atunci când vrem să inti- 
midăm lumea cu presupusa noastră superioritate 
intelectuală. Prin cultură ne formăm ca oameni, ne 
dez-animalizăm. Ce se întâmplă cu un pământ pe 
care nu-l cultivă nimeni? Se sălbăticeşte. Într-un 
mod similar, un om pe care nu-l cultivă nimeni 
se sălbăticeşte. 


O întrebare revine obsesiv în spaţiul public: 
cine mai are nevoie azi de literatură? Şi iată şi 
răspunsul: toți avem nevoie de literatură, dar nu 
știm că avem nevoie. 

Cu sute de ani în urmă, marinarii care călă- 
toreau pe mări şi oceane vreme îndelungată se 
îmbolnăveau de o boală misterioasă: le apăreau 
pete pe faţă şi pe picioare, le sângerau gingiile, 
deveneau hidoşi. Nimeni nu cunoștea cauza. 
După mult timp avea să se afle că boala — numită 
scorbut — era provocată de absenţa vitaminei C 
din alimentaţia marinarilor (care, prin forța îm- 
prejurărilor, mâncau pesmeţi, pastramă, dar nu 
şi fructe şi legume proaspete). 

Într-o situaţie asemănătoare ne aflăm noi (nu 
chiar toţi). Ne facem tot mai urâţi şi nu înţelegem 
de ce. Oamenii care citesc sunt frumoși. Lectura 
nu schimbă, bineînţeles, plastica feţei. Design-ul 
fizionomiei rămâne mereu același pe care îl avem 

din naştere. Dar chipul unui 
om cultivat iradiază nobleţe, se 
înconjoară de un fel de aureolă 
ușor de recunoscut. 

Foarte vizibilă este decăderea 
prin incultură la tineri. La bătrâni 
este oarecum de așteptat să apară 
semne ale degenerării (şi, în mod 
paradoxal, la ei diminuarea 
vitalității creează o impresie plă- 
cută, deși de multe ori falsă, de 
spiritualizare). Dar la tineri este 
dureros să constați degradarea. 

Mă uit adeseori, cu atenţie, la 
tinerii de pe stradă, din magazi- 
ne, din metrou, ascult indiscret 
conversațiile dintre ei. Şi mă în- 
tristează foarte mult. Pentru că 
sunt originali şi refuză ostentativ uniformizarea? 
Ce bine ar fi dacă ar fi aşa! În realitate ei practică, 
dimpotrivă, mimetismul. Poartă, aproape toţi, 
blugi rupţi, maieuri cu inscripţii pe piept, la care 
băieţii adaugă cercei în urechi, tatuaje, părul legat 
în cozi sau tuns în formă de creastă de cocoș, iar 
fetele — bluze scurte, fuste scurte. Aceste aparen- 
te acte de teribilism fac parte dintr-o industrie a 
originalității şi reprezintă o falsă originalitate. Alții 
au gândit în locul lor mijloacele prin care ei ar 
putea să se remarce şi, drept urmare, în loc să se 
remarce, seamănă unul cu altul ca nişte produse 
de serie. Folosesc în discuții maximum trei sute de 
cuvinte româneşti şi o sută de termeni şi expresii 
din engleza americană, astfel încât, ca să se poată 
înțelege, mai recurg și la interjecţii, la gesturi și 
la grimase. 

Din fericire, există în România și altfel de ti- 
neri. Particip aproape în fiecare an, ca președinte 
de onoare, la Olimpiada Naţională de Limba şi 
Literatura Română și ţin un mic 
discurs în faţa a cinci sute de 
elevi de elită, iubitori şi cunos- 
cători de literatură, şi a profeso- 
rilor lor. Aceşti tineri nu seamănă 
deloc între ei. Sunt inteligenţi, au 
umor și o cultură literară bine 
însușită, dar fiecare în felul lui. 
Reacționează civilizat, însă în 
mod diferit la ceea ce le spun. 
Unii mă aplaudă, alții mă contra- 
Zic, alţii nu pierd ocazia să-mi ex- 
plice ce cred ei despre literatură. 

Şi sunt... nonconformişti, cu 
adevărat nonconformiști. Într- 
un an le-am explicat pe larg, și 
am dat și exemple (la cererea 

Balaurul criticii literare (cel din stânga) 


lor), ce înseamnă limba de lemn. 
M-am jucat cu focul. Când a luat 
cuvântul, în continuare, prefectul 
judeţului care găzduia olimpia- 
da, tinerii din sală au început 
să arate cu degetul spre el şi să 
scandeze. „Lim-ba-de-lemn! 
Lim-ba-de-lemn!”. Nu mi-a fost 
ușor. Apoi, când vorbeau cu 
mine, în pauze, parodiau ei înşişi 
limba de lemn, cu o inventivitate 
ieşită din comun și râdeau din 
toată inima. 

Unii oameni nu înţeleg lite- 
ratura pentru că o citesc greșit. 
Aşteaptă de la ea altceva decât 
ar trebui să aștepte. Și, citind-o, 
se simt dezamăgiţi. Chiar și vinul 
cel mai bun din lume ţi se pare oribil dacă duci 
paharul la gură crezând că ai în el ceai. 

Studiile ştiinţifice, articolele de ziar, comuni- 
catele oficiale etc. transmit informaţii. Literatura 
are altă finalitate: transmite (sau provoacă) emoții 
(emoții — în sensul larg al cuvântului: bucurie, en- 
tuziasm, deznădejde, veselie, melancolie). Dacă 
citim un text non-fiction ca pe unul literar, ni se 
pare prea arid. Dacă citim un text literar ca pe 
unul non-fiction ni se pare imprecis sau nevero- 
simil. În ambele situaţii ne simţim dezamăgiţi. Și 
aceasta numai din cauza unei erori de situare față 
de textul citit. 

În vremea noastră, o carte despre Lady Di sau 
una despre Madonna interesează mai mult pu- 
blicul decât romane ca Doamna Bovary sau Anna 
Karenina. De ce? Primele sunt biografii ale unor 
personaje reale, iar celelalte biografii ale unor per- 
sonaje fictive. Ne interesează viața, nu invențiile 
unor scriitori — aceasta este explicația pe care o dau 

în mod curent contemporanii noștri. Ei nu înţeleg 
că, într-un sens mai înalt, şi romanele menţionate 
sunt viaţă, ca biografii ale tuturor femeilor, din 
toate timpurile. Că sunt chiar mai mult decât viață 
şi anume esenţă de viaţă. Dar chiar dacă nu ar fi, 
dacă ar fi doar un joc, tot ar avea farmecul lor, acel 
farmec pe care îl au și poveştile. Le citim nu ca să 
ne documentăm asupra unor existenţe reale, ci ca 
să trăim încântarea pe care-o provoacă ascultarea 
unui basm. 

Literatura este prin definiţie o minciună (0 
născocire, o invenţie, o ficțiune, o fabulaţie). Asta, 
probabil, se știe. Mai trebuie adăugat că este o 
minciună declarată. Scriitorul îi propune cititorului 
un joc: eu am să-ți povestesc ceva, imaginat de 
mine, iar tu să te prefaci că mă crezi. Este aceeași 
convenţie care funcţionează și la venirea lui Moș 
Crăciun când, de dragul frumuseţii momentului, 
toţi cei prezenţi au aerul că ar crede (şi în felul 
acesta chiar cred, timp de câteva secunde magice) 
în existenţa lui. 

Mincinosul propriu-zis n-ar recunoaște pentru 
nimic în lume că minte. Scriitorul o recunoaşte 
(sau contează pe faptul că lumea ştie dinainte 
regula jocului). 

Foarte mulți oameni de azi citesc literatura 
greşit şi din cauza convingerii lor că un text lite- 
rar are semnificaţii ascunse şi că trebuie descifrat. 
Ce a vrut să spună scriitorul? întreabă câte un 
profesor de română înstrăinat el însuși de litera- 
tură. Răspunsul este: scriitorul a vrut să spună 
exact ceea ce a spus. Nu altceva. De altfel, nici 
nu este corect să facem presupuneri în legătură 
cu intenţiile sale. Cum să vorbim noi în locul lui? 
Și apoi, nici nu ne interesează ce a vrut să spună. 
Ne interesează ce a spus. Altfel, ar trebui să-i pre- 
tindem ca, ori de câte ori deschidem o carte de-a 
lui, să se înfățișeze de urgenţă la noi acasă și să ne 
explice ce a vrut să spună. 

Pe vremea când Nichita Stănescu era în plină 


ascensiune, mulţi cititori mă 
întrebau (la întâlnirile mele 
cu publicul sau prin scrisori), 
cu aerul că mă lasă fără repli- 
că, ce a vrut să spună poetul 
în versurile: 

„N-ai să vii şi n-ai să 
morţi/ n-ai să şapte între sorți/ 
n-ai să iarnă, primăvară/ n-ai 
să doamnă, domnişoară.” 

Nu trebuie să citiţi 
încordaţi aceste versuri, 
le spuneam. Nu căutaţi 
înțelesuri obscure! Citiţi se- 
nini, fără griji, lăsaţi-vă în voia 
poeziei! Închipuiţi-vă că vă daţi într-un leagăn de 
cuvinte! Şi apoi, treptat-treptat veţi şi înțelege. 
Poetul se joacă. Profită de faptul că verbul „vii” 

„a veni” la persoana a doua) şi adjectivul „vii” 
(pluralul de la adjectivul „viu”) sunt omonime 
și... schimbă macazul comunicării: „N-ai să vii și 
n-ai să morți”. lese astfel de pe linia corectitudinii 
gramaticale şi trece pe una a libertăţii poeziei. 
Aceasta nu înseamnă că recurge la agramatisme. 
Ci că foloseşte gramatica altfel, liber, fantezist. 

Dacă ne lăsăm în voia versurilor lui Nichita 
Stănescu, ele devin până la urmă clare. Comunicăm 
cu poezia direct, așa cum comunică soarele cu noi 
când stăm întinși pe plajă. „N-ai să iarnă, primă- 
vară”. Deja simţim o undă de melancolie. lar la 
versul „n-ai să doamnă, domnişoară”, ne cuprinde 
tristeţea, gândindu-ne cu o compătimire abstractă 
la o domnişoară abstractă. 

Libertăţile pe care și le ia un scriitor în folosirea 
cuvintelor sunt ale unui foarte bun cunoscător al 
cuvintelor şi al modului lor de utilizare. Nu sunt 
greșeli, ci devieri intenţionate şi expresive de la 
regulile gramaticale. La circ există acrobaţi care 
parodiază mersul pe sârmă, prefăcându-se din 
când în când că se dezechilibrează și cad. Dar nu 
pentru că ar fi slabi acrobaţi, ci dimpotrivă pentru 
că sunt mai buni decât alții. Și scriitorii ştiu să uti- 
lizeze cuvintele mai bine decât cei cu alte profesii 
şi tocmai de aceea își îngăduie răsfățul de a ignora, 
de fapt, de a reinventa gramatica. 

Ca să înţelegi literatura nu ţi se cere să urmezi 
în prealabil cursuri de inițiere şi nici să faci, în 
timpul lecturii, eforturi istovitoare de descifrare a 
textului. Cu atât mai puţin ţi se cere să ai o atitu- 
dine poliţienească în detectarea unor abateri de la 
regulile gramaticale. Ţi se cere doar să-ţi regăsești 
libertatea sufletească pierdută şi să te lași în voia 
textului, cu bucuria şi curiozitatea cu care intri 
într-o zi de vară în apa mării. m 

Pra Pasa mai mult decât altădată, putem 
constata un interes scăzut față de litera- 
tură. E un fapt ştiut că nu mai trăim într-o lume 
literaturocentrică, specifică mai cu seamă secolului 
al XIX-lea. Atunci, în secolul constituirii literatu- 
rilor naţionale, arta cuvântului s-a bucurat de un 
mare prestigiu în viaţa cetăţii. Fără a fi singurul 
factor, rolul central deţinut de literatură (vorbim 
de literatura eminentă, nu de toată literatura) și 
limba literaturii, în închegarea statelor naţionale 
și afirmarea naţiunilor, justifică, în mare măsură, 
impunerea rapidă a operei create de Eminescu, 
deși nu fără unele convulsii, precum și mitizarea, 
intrarea lui în legendă încă din timpul vieţii. 

Importanţa literaturii în Europa secolului al 
XIX-lea se explică prin privilegierea limbii în edifi- 
carea culturii unei națiuni. Pornind de la unele idei 
centrale ale filosofiei romantice germane (Hamann, 
Herder, Humboldt), scriitorii romantici au făcut 
din limbă un veritabil mit național. Mitizarea limbii 
naţionale a devenit un fenomen comun tuturor 
ţărilor europene în reputatul secol al naţiunilor. 
Concomitent cu mitizarea limbii a survenit și con- 
sacrarea poeţilor recunoscuţi ca poeți naționali. 

Pe de altă parte, e ştiut faptul că prin şi cu scri- 
sul eminescian s-au fixat fundamentele limbii și 
ale literaturii române moderne, cu un rol crucial 
în fixarea fizionomiei culturale a statului naţional 
unitar. Ca şi în cazul altor mari poeţi naţionali 

- Goethe, la germani, Puşkin, la ruși —, s-a întîm- 
plat ca Eminescu să se nască într-unul dintre mo- 
mentele esenţiale ale devenirii noastre culturale, 
în secolul consolidării culturii naţionale, decisiv 
marcată de dezvoltarea limbii și literaturii moder- 
ne. Titu Maiorescu s-a dovedit inspirat în afirmaţia 
pe care a făcut-o într-unul dintre articolele sale 
despre Eminescu (Eminescu şi poeziile lui, 1889) cu 
privire la „creşterea” literaturii secolului al XX-lea 
din limba operei lui Eminescu: „Acesta a fost 
Eminescu, aceasta este opera lui. Pe cât se poate 
omenește prevedea, literatura poetică română va 
începe secolul al XX-lea sub auspiciile geniului lui, 
şi forma limbei naţionale, care şi-a găsit în poetul 
Eminescu cea mai frumoasă înfăptuire pînă astăzi, 
va fi punctul de plecare pentru toată dezvoltarea 
viitoare a vestmîntului cugetării românești”. 
Apariţia lui Eminescu în secolul naţiunilor, 
chiar dacă la amurgul romantismului, a făcut ca 
opera sa să fie subîntinsă — așa cum se întîmpla cu 
literatura multor scriitori din Europa acelei vremi — 
de un proiect de țară şi un proiect de lume, pe care po- 
etul român le-a asumat ca pe propriul său proiect 
de viață. Fără demagogie, în spirit strict productiv, 
fără a avea alt destin decît cel pe care i-l cereau 
nevoile timpului şi ale țării sale, Eminescu a rămas 
în memoria poporului român drept cea mai nobilă 
conştiinţă. Şi, evident, drept poetul său național. 
Dar, după cum spunea Petru Creţia, „formula 


poet național, aplicată stereotip lui Eminescu, este 
încă insuficient analizată. Şi prea adesea pradă 
unei retorici sforăitoare şi, mai grav, neverosimil 
de ignorante. Dar este exactă. Să fi știut (poetul, 
n.n.) că aceasta i-a fost, din leagăn, ursita, s-ar fi 
cutremurat. Dar poate nu i-ar fi părut chiar de tot 
rău. A fugit de lume ca un anahoret, a refuzat slăviri şi 
onoruri, dar rangul acesta poate l-ar fi acceptat, pentru 
că nu i-a fost acordat de nici o instituție, ci de însuşi 
sufletul neamului său”. 

Din nefericire, exact însușirile care i-au creat 
mitul sau legenda încă din timpul vieţii au fost 
și cele mai exploatate politic şi cultural în epoci- 
le bezmetice ale istoriei noastre, în care diverși 
combatanți mai mult sau mai puțin onești i-au vi- 
ciat cultul, pervertindu-l într-o asemenea măsură 
încât niciun om onorabil să nu-l mai poată aminti 
fără a fi suspectat de ipocrizie. În pofida acestor 
tentative de viciere, mitul Eminescu nu reprezintă, 
decît în ochii nepreveniţilor, un atac la Eminescu 
însuși. Parafrazindu-l pe Heidegger, „în vremuri 
neprielnice” (în diirftiger Zeit) pentru literatură, ca 
ale noastre, mitul cultural Eminescu ilustrează, 
totuși, — oricât retorism ar conţine! — o propensiu- 
ne pentru slujirea valorilor culturale și, implicit, o 
formă de respect pentru tradiţia istorică. Dacă pînă 
în anii '90, cultul poetului naţional și „slujirea” lui 
implicau un repertoriu de practici de utilizare pro- 
pagandistică, astăzi, la peste trei decenii de atunci, 
mitul (și cultul) lui Eminescu înseamnă și altce- 
va. Ceva mai întîi eminamente pozitiv, pentru că 
întreţine viu interesul pentru o moștenire culturală. 

Este drept că anumite variante degradate ale 
mitului Eminescu, ușor identificabile sub coviltirul 
unor declaraţii și manifestări festive fără acoperire 
ştiinţifică şi culturală, continuă să fie vinovate de 
„minciună ideologică”. Formele în care circulă 
acest mit cultural nu se corelează întotdeauna cu 
autentica imagine a poetului şi gazetarului ori a 
omului Eminescu, pentru că nu se revendică de 
la informaţiile certe ale cunoașterii științifice, în 
măsură să ofere o minimă reprezentare a moștenirii 
culturale sau a tradiției Eminescu. Or, de numele 
poetului național este legată, după cum se știe, 
întreaga noastră tradiţie culturală aflată la vîrsta 
modernizării specifice secolului al XIX-lea. 

Pe de altă parte, se poate spune că asistăm, 
în ultimele două-trei decenii, la refortificarea in- 
teresului pentru poezia (şi opera) lui Eminescu, 
de această dată pe un palier cultural non-aca- 
demic, adică în afara oricăror presiuni modela- 
toare venind dinspre instituții, precum şcoala, 
universitatea, mass-media etc. Schimbările po- 
litico-statale antrenate de intrarea României în 
Uniunea Europeană, dar şi de masivele migrații 

ale românilor în diverse alte ţări, lumea globalizată 
şi policentrică în care trăim, toate acestea au favo- 
rizat crearea unui nou bazin mitogenetic pentru 
cultul (mitul) poetului naţional, cu un important 
rol în procesul reconfigurărilor identitare. 
Miturile culturale, dimpreună cu limba, 
tradiţiile religioase sau larg, culturale, care ima- 
nentizează cele mai de preţ valori ale unui popor, 
constituie liantul care îi unește pe românii plecaţi cu 
cei rămași în ţară. Între aceste mituri, mitul cultural 
Eminescu reprezintă un liman al regăsirii pentru 
noile comunități românești din afara graniţelor, 
aflate în căutarea unei identități tot mai dificil de 
circumscris. Confruntarea cu noile culturi din ţările 
în care s-au fixat (temporar sau definitiv) îi obligă 
pe românii plecaţi să se redefinească din punct de 
vedere identitar, lucru pe care nu-l pot face fără o 
atentă şi corectă raportare la cultura din ţara de 
origine. În acest context mai ales, figurile tutelare 
(sau mitice) ale culturii naționale sînt reevaluate. Şi, 
poate de aceea, departe de a se fi diminuat sau epu- 
izat, interesul pentru Eminescu al românilor dintr-o 
diaspora tot mai consistentă a crescut. O dovadă în 
acest sens o constituie mulțimea site-urilor dedicate 
poetului pe internet. La distanţă de ţară şi de toate 
neînțelegerile provocate de isteria bătăliilor cultura- 
le duse, în ţară, în numele lui Eminescu, poetul, tot 
ceea ce semnifică el pentru românii înstrăinați, ajun- 
ge să fie „salvat” de către aceştia în chip simbolic, 
prin reinstituirea, pe calea internetului, a unui nou 
cult. Salvarea lui în memoria identitară și utilitatea 
lui culturală sunt atestate de numărul mare de site- 
uri (mai mult sau mai puţin specializate) dedicate 
operei lui, cele mai multe fiind create de românii 
stabiliți de mulţi ani în afara granițelor ţării. Există 
deja, la noi, unele studii dedicate prezenţei lui 
Eminescu în mediul virtual, cu concluzii mergînd 
de la optimismul reconfortant al cercetătorului tînăr 
la scepticismul cercetătorului mai bine informat. 
Toate acestea indică actualitatea lui Eminescu, 
justificată mai presus de orice de farmecul poeziilor 
sale, generat de frumuseţea artistică a limbii în care 
le-a scris. Frumuseţea iradiantă a versurilor sale 
are puterea, ca orice frumuseţe, după cum spunea 
Platon, să călăuzească sufletele către cele înalte, 
tinzînd spre „frumuseţea în stare să salveze lumea”, 
despre care vorbea Dostoievski. În frumusețea 
incomparabilă a liricii eminesciene, cu putere de 
alinare şi de împrospătare a sufletului, se află pină 
la urmă taina nesfirșitei sale fascinaţii, manifestă 
încă din ultimii ani de viaţă ai poetului şi durînd 
pînă astăzi. lar cîtă vreme oamenii nu se pot lipsi 
de frumuseţea creată (şi necreată), lăsată, prin grația 
divină, la îndemîna noastră, ei nu se vor putea lipsi 
nici de creaţiile literare ale scriitorilor lor naționali. = 

Elevi din localitatea Crasna 


Limba română — 


factor de identitate și 
unitate pentru români 


Alexandrina Cernov, 


membru de onoare al Academiei Române 


entimentul 

de identitate 
naţională este un sen- 
timent intim. Fiecare 
persoană se reprezintă 
prin limba pe care o 
vorbeşte, comportamen- 
tele sociale, simbolurile 
comunitare, cultura, 
istoria, așa cum este ea 
povestită în şcoli sau 
citită în cărţile disponi- 
bile, la radio, televizor etc. Identitatea naţională 
de grup se manifestă, în primul rând, prin limbă, 
care este o componentă esenţială a personalităţii. 
Identitatea naţională și limba evoluează și co- 
respund unui parcurs al vieţii individului sau 
al comunităţii. Conştientizând apartenenţa la o 

comunitate naţională, sentimentul de identitate 
naţională devine mai puternic atunci când intervin 
ameninţări la una din componentele lui esenţiale 
— limbă, istorie, cultură. Atunci, comunitatea se 
mobilizează politic. 

Comunitatea istorică românească din Ucraina 
(regiunile Cernăuţi, Odessa şi Transcarpatia), fiind 
poziționată la graniţă de imperii, odată cu institu- 
irea noii stăpâniri, impunerea altei limbi oficiale 
de comunicare, uneori chiar şi a limbii de predare 
în şcoli, schimbarea bruscă a stilului şi a politicii 
administrative, precedate de un război devastator, 
cerea adaptarea, atât psihologică, cât şi a modului 
de viață a populaţiei băştinaşe etc. Aceste teritorii 
au fost greu încercate de istorie, iar limba română 
a fost primul factor identitar atacat. 

În anul 1857, înainte de moarte, boierul și pa- 
triotul bucovinean Doxachi Hurmuzaki scria în 


memorabilul său testament politic, care a rămas 
învățătură, îndemn și călăuză în activitatea fiilor 
și nepoților săi, pentru generaţiile viitoare: „Să 
nu uitaţi că aveţi de îndeplinit trei datorii mari și 
sfinte, pentru care aveţi a răspunde înaintea lui 
Dumnezeu, înaintea oamenilor și a urmașilor voștri. 
Aceste trei datorii sunt: patria, limba și biserica”. 

Ceea ce şi-au dorit românii din Bucovina 
în toate epocile istorice (mai ales începând cu 
revoluţia de la 1848) a fost organizarea vieţii cultu- 
rale şi științifice în instituţii profesionale temeinice, 
de înaltă calitate, la care aspiră şi astăzi românii 
din regiunea Cernăuţi. Cu toate vicisitudinile, ro- 
mânii din regiunea Cernăuţi (ajunși astăzi la doar 
20% din totalul populaţiei din regiune) şi-au păs- 
trat, timp de peste 200 de ani, tot ceea ce înseam- 
nă pentru un popor limbă, conștiință naţională, 
spiritualitate şi identitate națională. Generaţii de 
intelectuali români, numele cărora merită să fie 
valorificate pentru istoria și cultura românilor, au 
muncit pentru ca limba, şcoala, biserica şi istoria 
să constituie la Cernăuţi o permanenţă. Mulţi bu- 
covineni din diaspora, remarcabili oameni 
de cultură şi spiritualitate românească, 
au trăit şi mai trăiesc şi astăzi experiența 
Bucovinei ca o durere personală şi o nos- 
talgie romantică. Soarta istorică a români- 
lor din Bucovina poate fi înțeleasă numai 
prin cercetarea profundă, conştientă şi 
cinstită, situată dincolo de orice retorică 
sentimentală sau politică. Este o istorie a 
rezistenţei prin limbă, şcoală, biserică, în 
general prin cultură. 

„Idealul românilor este menţinerea 
unității reale a limbii strămoșești și 
a bisericii naţionale - susținea Mihai 
Eminescu. Biserica și şcoala, atâta cer ro- 
mânii din Austro-Ungaria pe seama lor și, 
prin aceasta, și-au cerut păstrarea naţionalităţi şi 
nimic mai mult... nu deșertăciunea zgomotului în 
istorie este lucrul pe care-l voim... ceea ce voiesc 
românii să aibă e libertatea spiritului şi conştiinţei 
lor în deplinul înțeles al cuvântului... Fiecare are 
nevoie de un tezaur sufletesc, de un reazim moral 
într-o lume a mizeriei și a durerii, şi acest tezaur 
i-l păstrează limba sa proprie în cărţile bisericești 
şi mirene. În limba sa numai, i se lipesc de suflet 
preceptele bătrânești, istoria părinților săi, bucu- 
riile și durerile semenilor săi.” 

Cele trei regiuni cu populaţie românească 
autohtonă sunt astăzi un adevărat laborator 
de deznaționalizare treptată, care confirmă în 
cel mai autentic mod rolul celor trei instituții 
românești — școala, biserica şi limba. Procesul de 
deznaționalizare are loc pe cale naturală (căsătoriile 

mixte) şi prin politica şcolară instituită de către 
autorităţile ucrainene. Românii din Ucraina se 
află astăzi într-o stare de luptă pentru limba ro- 
mână. Şcoala valorifică toate resursele umane ale 
colectivității minorităților naţionale, contribuie la 
menţinerea permanențţei spirituale şi culturale. 
O condiţie fundamentală a dezvoltării societăţii 
minoritare o constituie folosirea limbii materne 
- a acestui tezaur imens de valori spirituale și 
înțelepciune națională — în toate sferele de activi- 
tate umană. Paradoxul constă în faptul că acest la- 
borator dă rezultate perfecte de deznaționalizare în 
condiţiile în care Constituţia şi legislaţia Ucrainei 
referitoare la minoritățile naţionale sunt alcătuite 
la cele mai înalte standarde europene. 

Este oare o enigmă faptul că după mai mult de 
două secole de înstrăinare, în nordul Bucovinei se 
mai vorbește românește? Fenomenul bucovinean, ca 
problemă de supravieţuire a limbii, a spiritualității 
şi a identității româneşti, a continuității unor tradiții 
culturale naționale, merită să fie studiat (nu doar 
monitorizat, conform unor modele politice). Un 


popor de cultură, cu tradiţii istorice şi culturale 
străvechi, nu dispare, chiar dacă sunt nefavorabile 
condiţiile și continuă să se înrăutățească. Folosirea 
limbii române este o problemă de mentalitate sau de 
psihologie a unui popor care își conservă valorile? 

Un astfel de popor (sau reprezentanţii acestu- 
ia) nu poate fi „sacrificat”, după cum consideră 
astăzi unii istorici și politicieni în numele unor 
idealuri „false”, ci susținut concret în voința sa de 
a-şi păstra limba, tradiţiile şi idealurile naționale, 
cu alte cuvinte, de a-și păstra limba şi identita- 
tea naţională, chiar dacă numărul lor a scăzut 
spectaculos în ultimul secol. Tinerii noştri, care 
au moştenit o limbă „ca un fagure de miere”, au 
o „datorie sfântă”: păstrarea limbii române ca 
factor identitar. Lupta pentru limba română a 
intelectualității românești din Ucraina continuă. m 

Cuvânt despre rostirea 
românească 


piei „rost” 
și „rostire” au 
căpătat o neașteptată 
înzestrare filozofică, în 
limba noastră. În par- 
ticular, rostire este sin- 
gurul termen care poate 
reda logos-ul grec. 
Logos însemna şi 
cuvânt, și rațiune, şi 
socoteală, şi raport, şi 
definiție, și rost. La rân- 
dul ei, rostire ar putea acoperi o bună parte din 
echivocul fecund al lui logos: de la flatus vocis până 
la rostul ultim al lumii. De aceea: „La început a 
fost Cuvântul” ar putea mai bine fi redat prin: „La 
început a fost Rostirea”, adică punerea în rost, ros- 
tuirea lucrurilor. Rostul a devenit limbă, vorbire, 
discurs; a urcat de la concretul gură spre abstract. 
Dar n-a dezminţit încă sensul său de origine. 


Partea noastră de cer 


Dacă s-ar întreba cineva de ce dăm atâta 
însemnătate câtorva cuvinte românești, am răs- 
punde: pentru că aceasta e partea noastră de cer. 
Observatorul nostru astronomic are, printr-o 
convenţie internaţională bine stabilită, sarcina de a 
explora partea de cer care cade sub lunetele noas- 
tre. S-ar putea ca din Honduras să se vadă stele 
mai frumoase; dar acestea sunt stelele noastre. 

Ridici ochii spre cerul moral de care vorbea 
Kant și întâlneşti în zona noastră un fel de stea 
dublă: expresia se cade — nu se cade. Nici o convenţie 
internaţională nu te obligă să-i analizezi structura 
şi să găseşti în ea semnificaţii etice deosebite. Dar 
dacă te uiţi mai îndelung, dacă apoi pui faţă în 
față ce ai deprins din alte zone ale cerului moral 
cu ceea ce stă acum sub ochii minţii tale, înţelegi că 
din se cade — nu se cade s-ar putea alcătui un întreg 
tratat de etică. 


Despre a doua comoară a limbilor 


Prima este comoara gândirii omenești în gene- 
re, partea traductibilă, spune Eminescu; a doua este 
„partea de la moşi-strămoşi, partea netraductibilă”. 
Dar este şi aceasta o comoară, adică poartă cu ea 
bunuri şi frumuseți care sclipesc pentru toți. De 
aceea, când o scoţi la lumină, oricine ar trebui să 
se bucure de ea. Acesta și este lucrul minunat cu 
limbile naturale, că până la urmă orice se poate tra- 
duce în orice limbă: se pot traduce cărți întregi, se 
traduc poeme, gânduri, se pot traduce chiar expre- 
sii tipice. Dar nu se poate traduce câte un cuvânt. 

Un cuvânt e un arbore. Că s-a născut pe pă- 
mântul tău ori a căzut ca o sămânță din lumea 
altora, un cuvânt este, până la urmă, o făptură 
specifică. A prins rădăcini în huma țării tale, s-a 
hrănit din ploile ei, a crescut și s-a resfirat sub un 
soare ce nu e nicăieri acelaşi, iar aşa cum este nu 
poate fi lesne mutat din loc, transplantat, tradus. m 


a amiază 


Nicolae Grigorescu, Care cu boi | 


+ 


Multe-s şi durerile noastre asc 
Ne dor rănile ţării nevindecate 
Ne dor caii omorâţi pe sate 


Turlele fără de clopote 


Pruncii azvârliţi la gărlă din pântece 
Mai mulți ca stelele de vară 
Ucişi de dogmele fără de ţară 
Pădurile de goruni şi de carpeni 
Rămase numai cioarte 

Mucegaiul din manuscripte ne doare 
Apoi sufletele duse fără lumânare 
Fără mărturisire 


Strămutate-n loc de-ncineraţii 
Nevindecate-n alte generaţii 
Boala sufletului nu se duce 
Fără jertfa Mielului pe cruce 
Leacul de foc lumina din lumină 
Maranatha ce-a venitsă vină. 


În centru, Înaltpreasfinţitul Hristofor 


Înaltpreasfințitul Hristofor, Arhiepiscop de Kyriakoupolis 


Ce modele aţi avut în viaţă? Cum v-au 
ajutat, cum v-au inspirat? 


Multe persoane au avut un rol esenţial în 
viaţa mea, între care aş dori să-i menţționez, în 
primul rând, pe părinţii mei; să amintesc răb- 
darea, dragostea şi duhul de sacrificiu pe care 
le-au avut pentru noi. Apoi, pe preotul parohiei 
noastre cu care slujeam în sfântul altar, dar şi 
multe alte persoane din Patriarhia noastră, a 
lerusalimului, în special pe Preafericirea Sa 


26 . CUVINTE CĂTRE TINERI - XIV / 2021 


Teodor, care m-a primit într-un duh părintesc 
încă din copilărie. 


Care este astăzi importanța formării teo- 
logice? Pe ce puneţi accent în formarea tine- 
rilor studenți? 


Ceea ce trebuie accentuat pentru o forma- 
re teologică sănătoasă şi corectă este păstrarea 
vieţii duhovniceşti şi a pocăinţei, mai ales pentru 
studenții în teologie. Astfel, reuşim să păstrăm 


studiile teologice nu ca studii academice aride, ci ca 
pe o viaţă trăită în Adevăr, însoțită de o învățătură 
ortodoxă, sănătoasă. Trebuie să păstrăm credința 
și dogma Bisericii Ortodoxe printr-o viață duhov- 
nicească, o viaţă de sfințenie. Viaţa duhovnicească 
sănătoasă, împreună cu dreapta credinţă, ajută 
Biserica în lucrarea Sa pentru mântuirea sufletelor. 


De ce aspecte ar trebui să țină cont preoții 
de astăzi? 


Lumea de astăzi suferă din cauza depărtării 
de Dumnezeu. De aceea, mai ales preoții de astăzi 
trebuie să fie priveghetori, pentru a nu fi atraşi de 
duhul lumesc care încearcă să-i îndepărteze de la 
rolul lor principal — cel de a lucra pentru mântui- 
rea fiilor Bisericii și a se pregăti pentru Împărăția 
cerurilor. Nu trebuie să cădem în neglijenţă și 
nepăsare, părăsind ceea ce au păstrat strămoşii 
noștri până la moarte. Totuşi, acest lucru nu tre- 
buie să ne împiedice să fim deschişi, cu ajutorul 
discernământului Bisericii, pentru a înțelege duhul 
lumii în care trăim azi. 


Ați afirmat undeva că „tinerii sunt coloa- 
na vertebrală a Bisericii”. Cum vedeţi tână- 
ra generație? 


Generaţia de tineri trece azi prin multe crize 
şi încercări, iar acest lucru se petrece din cauza 
dependenţei de mijloacele informatice de astăzi. 
Tinerii primesc totul prin intermediul tehnologiei, 
fără a încerca întâi să se bazeze pe ei înşişi în a 
căuta surse bune de cunoaştere şi informare, lucru 
ce îi afectează și îi face să piardă timpul. Tinerii 
de astăzi suferă de multe crize, dar cea mai im- 
portantă dintre ele este criza identităţii, alături de 
cea psihologică, ateistă şi morală. Totuşi, în ciuda 
tuturor acestor tulburări, nu ne putem imagina 
viitorul Bisericii fără tineri, căci ei sunt viitorul 
Bisericii, având posibilitatea şi puterea de a-l zidi. 
Nu trebuie să-i neglijăm, căci sunt tineri buni, care 
pot face o schimbare în viitor, şi ar trebui să avem 
grijă de ei. lar această grijă trebuie întemeiată pe 
principii duhovnicești şi ştiinţifice sănătoase. 
Pregătirea ştiinţifică trebuie să fie una temeinică, 
astfel încât să-i facă pe cei formaţi să fie deschişi 
spre celălalt, capabili să dialogheze cu iubire, dar 
şi cu păstrarea credinţei. 


In ce condiții tinerii de astăzi pot înțelege 
frumuseţea vieții bisericeşti? 


Aceasta depinde de noi, ierarhii şi clericii 
Bisericii. Suntem modele pentru ei şi n-ar trebui 

să stricăm aceste modele, ci să fim modele bune, 
adevărate poporului nostru. Biserica nu este mo- 
nopolul nimănui, nici nu poate fi împărţită în clase 
sau categorii. Biserica este una și toți sunt chemaţi 
în ea la unirea cu Unul Domn lisus Hristos, pentru 
a fi martori ai prezenţei Sale în mijlocul nostru. 


Ce activități aveți cu tinerii? 


Cel mai important lucru pe care tinerii noștri ar 
trebui să-l simtă astăzi este dragostea pentru ei şi 
faptul că ușa Bisericii şi sânul ei le sunt întotdeau- 
na deschise. De-a lungul slujirii mele în lordania, 
am încercat din greu să adun tinerii în mai multe 
activități, începând cu predici, apoi cu prelegeri- 
le și călăuzirea duhovnicească în cadrul școlilor 
de duminică. Acestea s-au răspândit în toate 
parohiile din Iordania și îi ajută pe tineri să fie 
implicaţi în multe activităţi atractive. Cu ajutorul 
lui Dumnezeu am început să construim Centrul 
Ortodox lângă mănăstirea Maicii Domnului din 
Dubbin. Acesta are în mijloc o biserică închina- 
tă Sfinţilor Trei Ierarhi, fiind înconjurată de un 
centru de conferințe, mai multe săli, camere de 
cazare şi spaţii exterioare. Centrul va fi pentru 
tinerii noştri un loc care oferă o atmosferă curată, 
plină de linişte şi seninătate. De asemenea, acesta 
pune la dispoziţia tuturor vizitatorilor tehnologii 
moderne şi oferă tinerilor un loc de întâlnire, un 
mediu curat şi sigur, care îi motivează să-şi pună 
în valoare talentele creative, contribuind la forma- 
rea lor duhovnicească şi culturală, pentru slujba 
Bisericii, a societăţii și a ţării. 


Cum îşi pot trăi tinerii viața în 
mod frumos? 


Ar trebui să le dăm un exemplu pentru viața 
lor şi ar trebui, de asemenea, să prezentăm pe 
Hristos și tainele Bisericii într-un mod sănătos 
şi corect. Doar cu Hristos tinerii pot să afle pli- 
nătatea bunătăţii şi atunci ştiu ce este adevărata 
Ortodoxie. Ortodoxia este viaţă, nu o identitate 
sau un naționalism în această lume turbulentă. 
Ortodoxia înseamnă să ne împărtăşim de viața 
lui lisus, pentru a-L slăvi prin venirea Duhului 
Său peste noi, învrednicindu-ne astfel să-L numim 
Tatăl nostru pe Tatăl ceresc. Toată bunătatea de- 
rivă din Ortodoxia noastră cea dreaptă. Această 
Ortodoxie este cea pe care o căutăm prin viața 
călugărilor din mănăstiri. Aceștia joacă un rol 
excepţional și sunt un model în trăirea virtuții 
şi a bunătăţii, prin dragostea lor arătată faţă de 
Ortodoxie, prin slăvirea adusă lui Dumnezeu Cel 
în Trei Ipostasuri. 

mai mari 


Care credeţi că sunt cele 
amenințări la adresa Ortodoxiei, astăzi? 


Din punct de vedere intern, poate că cea mai 
mare ameninţare la adresa Ortodoxiei de astăzi este 
dezbinarea şi dezvoltarea gândirii etno-naţionale, 
în locul gândirii Ortodoxe care îi uneşte pe toți. 
Din punct de vedere extern, probabil cele mai mari 
ameninţări sunt intervențiile politice şi financiare. 
Cu toate acestea, provocările interne rămân mult 
mai periculoase decât cele externe. 


Creștinii sunt cei mai persecutați în lume. 
Care este situația creştinilor în lordania? 


Creştinii din lordania nu sunt persecutați, ci 
au garantate toate drepturile civile şi religioase. 
Creştinii sunt prezenţi în toate instituţiile statului, 
în guvern, parlament și în administraţie. Ei joacă 
un mare rol economic în lordania şi au contribuit 
de-a lungul timpului la dezvoltarea culturii şi 
civilizaţiei în această țară. În ultima perioadă au 
apărut unele comportamente extremiste care sunt 
străine de societatea noastră creştin-islamică, de 
relaţia care ne leagă pe noi, creştinii, de musul- 
mani. Însă lucrăm împreună ca să depăşim aceste 
comportamente, fie că sunt din partea musulma- 
nilor, fie chiar a creștinilor. 


Trăiți într-o țară majoritar musul- 
mană. Care sunt raporturile creştinilor 
cu musulmanii? 


Noi, creştinii, suntem complet liberi să ne înde- 
plinim ritualurile religioase în bisericile noastre și 
construim constant biserici și şcoli oriunde dorim. 
Relaţiile dintre creştini şi musulmani în societatea 

iordaniană au fost deosebit de 
bune de-a lungul istoriei, în 
ciuda apariţiei unui spirit străin 
în ultima perioadă, care încearcă 
să semene conflicte, să creeze 
dispute şi care urmăreşte să rupă 
această legătură unică întreținută 
cu dragoste și înțelepciune de-a 
lungul timpului. Acest spirit stră- 
in trebuie combătut şi abandonat, 
fapt ce se poate realiza doar prin 
colaborare și unitate, prin uma- 
nitate şi moralitate, căci noi trăim 
împreună de mai bine de 1400 de 
ani în această țară sfântă. 


Cum se prezintă viața mo- 
nahală în lordania? 


Istoria sfintei noastre ţări oferă multe măr- 
turii despre o viață monahală înfloritoare. Noi, 
creştinii, suntem în această ţară de 2000 de ani și 
vom rămâne aici cu harul lui Dumnezeu. În toți 
aceşti ani, viața monahală ascetică a fost înflori- 
toare, mai ales în deșertul lordanului (unde a fost 
botezat Domnul nostru lisus Hristos). Din păcate, 
în timpul ocupaţiei otomane, viața monahală a 
scăzut considerabil în ţara noastră până aproape 
de dispariţie, dar credincioşii nu au renunţat ni- 
ciodată la nădejdea în mila lui Dumnezeu asupra 
Bisericii Sale. În prezent, în Iordania căutăm să 
restaurăm această viaţă monahală şi de aceea a fost 
construită Mănăstirea Maica Domnului — Izvorul 
Vieţii pentru monahii, aceasta fiind considerată 
una dintre cele mai importante mănăstiri din 
Patriarhia lerusalimului și ocupând un loc im- 
portant în inima poporului iordanian. Amintesc, 
de asemenea, Mănăstirea Epifania de lângă râul 
Iordan. 


Cât de importantă este viața monahală 
pentru societate? 


Viaţa monahală constituie un adevărat model 
pentru societate prin exemple de viaţă sfântă, de 
renunțare la lucrurile lumeşti şi de urmare a lui 
Hristos. Acest lucru este cel mai mare model pen- 
tru lumea de astăzi. Pe lângă aceasta, importanța 
vieții monahale provine din rugăciunea pe care 
monahii o înalță către Dumnezeu și care ţine 
această lume în zilele grele ale vieţii de aici. 


Care consideraţi că sunt cele mai mari 
dificultăți ale vieţii monahale, astăzi? 


Dificultăţile sunt multe astăzi, dar cea mai 
mare și mai periculoasă dintre acestea este faptul 
că, în ultima perioadă, s-a deformat imaginea vieții 
monahale. Aceasta a fost afectată de duhul lumii 
și, de aceea, ar trebui să ne străduim să păstrăm 
identitatea monahală ortodoxă. În plus, lumea 
monahală nu ar trebui să se implice în problemele 
care privesc societatea şi nu ar trebui să formuleze 
opinii nepotrivite despre acestea. Lumea mona- 
hală este imaginea curată a vieţii creştine, iar noi 
trebuie să o păstrăm intactă, pentru a nu deforma 
expresia monahismului autentic. 


Ați cunoscut oameni cu viață sfântă? Cum 
v-au marcat? 


În viaţa mea sunt multe persoane care au trăit 
ca nişte oameni simpli, necunoscuţi, dar care 
mi-au atins inima prin viaţa lor spirituală și prin 
sfințenia care îi înfrumuseţa. Supraviețuirea în 
circumstanțele dificile în care trăim este în sine o 
minune repetată zilnic. Suntem în această viață doar 
prin mila lui Dumnezeu şi prin grija Sa pentru noi. 

În timpul slujirii mele în Biserica Sfântului 
Mormânt au avut loc multe minuni care au avut 
o influenţă asupra vieții mele. Mă refer, în special, 
la minunea Sfintei Lumini izvorâtă din Mormântul 
Domnului. Oamenii erau plini de bucurie când 
vedeau Lumina izvorâtă în prezenţa lor, lumâ- 
nările care se aprindeau în mod miraculos, fără 
intervenţie umană, şi minunile care se petreceau 
cu ei. 

Eu cred în prezenţa reală a sfinților în viața 
noastră. O simt mereu prin duhul sfinţilor con- 
temporani — Nectarie, Paisie Aghioritul şi Porfirie 
Kavsokalivitul. Dar, mai cu seamă, simt prezenţa şi 
tandreţea Maicii noastre Preasfinte, care pentru noi 
au fost deosebit de evidente în timpul întemeierii 
Mănăstirii Izvorul Vieţii din Dubbin, în lordania. 
Nu vă ascund că am văzut minuni zilnice până ce 
am dus la bun sfârşit această lucrare bine- 
cuvântată, iar prezența Maicii Domnului 
este simțită de toţi cei care vin la mănăstire, 
cerându-i ajutorul. Ea îi susţine pe toți cei 
care caută scăpare la ea. Acest lucru este 
ceea ce credem şi experimentăm. Maica 
noastră Preasfântă este mereu prezentă 
alături de fiii ei. 


Care sunt cele mai importante re- 


pere pentru viața creştinilor de astăzi? 


Ceea ce îi ajută pe creştini în viaţa lor 
este credința şi încrederea în Dumnezeul 
nostru lisus Hristos, Intrupat pentru 

mântuirea noastră şi, de asemenea, credința sta- 
tornică în Preasfânta Născătoare de Dumnezeu şi 
în sfinţii care îi ajută să depăşească multe dintre 
dificultăţile vieţii. Mântuitorul ne deschide, cu 
belșugul milei Sale și prin mijlocirile Preasfintei 
Maici și ale sfinţilor, o viaţă slăvită şi fără de pri- 
hană. Credinţa noastră în prezenţa lor reală ne 
călăuzeşte la o viaţă de virtute, manifestată prin 
smerenie şi pocăință. lar această pocăință întărește 
iubirea și ne face să ne apropiem mai mult de 
oameni și, astfel, de Dumnezeu. lubirea față de 
aproapele este calea noastră spre a obține mila lui 
Dumnezeu şi a ne bucura de înfierea dată de El. 

Ceea ce face ca viața credinciosului să se în- 
drepte este ca la spovedanie să se comporte ca un 
fiu. Nădăjduiesc ca toți să-şi caute duhovnici care 
să-i ajute să ajungă la Hristos, pentru a se împărtăși 
de viaţa Lui. Nădăjduiesc ca toți să umble în as- 
cultare și dragoste. Taina Spovedaniei nu este o 
discuție omenească, ci mai degrabă un har care 
vine din cer şi se revarsă prin gura duhovnicului, 
înconjurând viaţa credinciosului şi luminându-i 
inima şi mintea. 


Un gând pentru tinerii români! 


România a trecut de multe ori prin împrejurări 
dificile care au îngreunat țara şi poporul ei, dar sta- 
tornicia Bisericii din România şi rolul considerabil 
pe care l-a avut este de netăgăduit. Din acest motiv, 
îi rog pe tinerii credincioși ai Bisericii Ortodoxe 
Române să-l mulțumească mereu lui Dumnezeu 
pentru că trăiesc în cadrul unei comunități creştin- 
ortodoxe. Nădăjduiesc ca ei să se străduiască să 
păstreze identitatea acestei comunități şi să n-o 
abandoneze pentru nicio influenţă străină, să nu-și 
lase valorile morale şi spirituale, ci să păstreze 
moștenirea părinţilor și a strămoşilor. m 


Împreună cu Patriarhul Teofil al Ierusalimului (centru), 
la hirotonia în Arhiepiscop, 2018 


= 154, 

Cuvânt pentru femei 


Arhim. Arsenie Papacioc 


Anul acesta se împlinesc 10 ani de la trecerea la Domnul a iubitului duhovnic, 
Arhimandritul Arsenie Papacioc (1914-2021). Monah desăvârşit, duhovnic iscusit, 
mărturisitor în temniţele comuniste, părintele Arsenie rămâne în conştiinţa poporului 
român ca o personalitate de caracter integru, lipsit de compromisuri, cu o energie 


necurmată şi o imensă putere de iubire. 


D: mereu o viață de mare prezenţă. Ceea 
ce dă sens vieţii e priveliștea frumuseții 
eterne. În toate să fii sobră, calmă și prudentă. Să 
fii mereu în realitatea momentului, cu prudență 
şi calm. Să nu te temi de nimeni, decât de tine. 
Nu se poate scăpa de cununa de spini. Se pare că 
tot ea rămâne mai scumpă şi trebuie să o dorim. 
Trebuie să-ți linişteşti viața, acceptând mereu 
această Sfântă Cruce în spatele tău, gândind că e 
singurul mare drum spre Înviere. 

E mai important să-ți aminteşti mereu că 
eşti iubită de Dumnezeu, decât că ÎL iubeşti pe 
Dumnezeu. Ştie marele Doctor de tine. Contează 
cine este Acela fără de măsură, ca măsură pentru 
tine. Contează la Cine te închini, Cine îţi poate 

linişti inima plină de doruri. Aceasta contează 
indiferent unde muncim sau zăcem, unde căutăm 
sau urlăm. Să fii bucuroasă de multele încercări ale 
vieţii. Cine înţelege lucrul acesta, are cu adevărat 
mare putere, mare cucerire. Rămâi cu nădejde şi 
veselă lângă Maica Domnului. Să fii veselă, să 
fii mare. 

Nu te descuraja! Urmează ceva mai bun după 
aceea, că doar trăim numai şi numai pentru 
cerul plin de îngeri. Suntem în mâna Bunului 
Dumnezeu, El ne vrea mântuirea. Să ai un zâmbet 
ascuns în inimă! 

Să-ţi pese ca o stăpână liberă de durerile lumii, 
bucură-te că eşti o fetiţă a lui Hristos, zâmbeşte 
tuturor problemelor! Tot dragostea Bunului 


Dumnezeu le rezolvă şi le dezleagă. Nu te gândi să 
îndeplineşti totul într-o mişcare! Gândeşte-te, însă, 
ca mișcarea să aibă direcţia cea bună. Prin cuceriri 
mărunte, adică prin eforturi mici, se conturează 
ființa duhovnicească. 

Vreau să-i birui pe toți cu liniştea ta adâncă, 
cu blândeţea și modestia. Să cucereşti frumosul 
și momentul acesta, să te linișteşti, cântă duios 
pentru alte inimi. Rabd mereu, pentru că am o po- 
runcă: să duc veselia și pacea în suflete. O singură 
preocupare, râvnă şi interes, spre bucuria de a fi, 
slujind lui Hristos. 

Să ştii să iubeşti, să fii dreaptă și caldă. Acesta 
este talantul: folosul 
fratelui tău oriunde și 
iubirea neştirbită pen- 
tru Dumnezeu. Vreau 
să fii liberă și stăpână. 
Să fii iubirea și alinarea 
tuturor. Să fii veselia a 
tot ce e văzut și nevăzut. 
Să fii îndemn și odihnă 
pe pământ. 

Cauza suferinței 
umane este înstrăina- 
rea de sine, de semenii 
tăi, de natură -— creaţia 
lui Dumnezeu. Cel mai 
mare lucru pe lume 
este să ştii să iubeşti pe 
Dumnezeu şi cea mai 
mare fericire este să 
ştii că te iubește! Mare 
îndrăzneală are curăţia, 
inima plină de bucurie, 
la ziua cea mare. 

Cel ce a biruit 
dorința de a plăcea 
oamenilor și frica de a 
cădea în ura lor poate 
avea multă pace. Nimic nu e folositor pentru 
mântuire decât ceea ce te întemeiază pe umilință. 

La orice vreme să fie gândul spre fericita bu- 
curie veşnică. Trebuie să daţi valoare timpului 
acestuia. Oamenii buni vă ajută mult la mântuire, 
dar cei răi și mai mult. Răbdaţi-i fără necaz. 

Mântuirea este în posibilitatea lui Dumnezeu 
nu doar pentru cel ce doar doreşte, ci se și porneşte 
la lucrarea celor bune. Primul pas al acestei lucrări 
este tocmai conştiinţa nevredniciei. Atunci inter- 
vine harul să te învrednicească, dându-ţi puterea 
să înaintezi la locul slujirii tale. 

Cine nu trăieşte momentul a pierdut. Pentru 
ca tu să câştigi cu orice chip momentul, să birui 
în momentul în care eşti în luptată. Dacă trăieşti 

prezentul, repari trecutul şi cucerești viitorul. Dacă 
trăim astăzi bine, şi mâine este harul lui Dumnezeu 
peste noi. Orice clipă înseamnă un timp și orice 
suspinare poate fi o rugăciune. Avem marele avan- 
taj că suntem foarte iubiţi de Dumnezeu, iubiți 
dincolo de închipuirea omenească și îngerească. 

Familia creștină trebuie să trăiască în unitate. 
Bărbatul şi femeia devin una la cununie. Femeia 
trebuie să se afle în armonie cu bărbatul și împre- 
ună să lucreze pentru scopul suprem: mântuirea. 
Femeia este inima familiei, aşa cum bărbatul 
este capul familiei. Dacă nu este inimă, capul e 
sec. Între bărbat și femeie nu e vorba despre o 
relaţie convenţională, 
ci de o dăruire totală. 
Femeia poate să-l nască 
pe Hristos în inima băr- 
batului. Nici o familie 
care trăieşte în dragoste 
și frică de Dumnezeu 
nu-și omoară pruncii. 
Cred că bărbaţii le îm- 
ping cel mai adesea pe 
mame să-şi lepede feţii. 
Bărbaţii nu-şi respectă 
soțiile şi de aceea le cer 
o aşa grozăvie. Atâta 
vreme cât femeia se află 
în uniune sufletească cu 
soţul ei, familia rămâne 
puternică şi rodnică şi în 
privinţa educaţiei copii- 
lor. Soții se stimulează și 
se sprijină reciproc, ast- 
fel încât familia să biruie 
dificultățile vieții. Asta-i 
căsnicia. Nu e vorba 
de plăcere. 

Cum putem salva 
neamul? Răspunsul e 
acesta: pune-te tu la punct, omule-lume mică în 
care se oglindește o lume mare. Rezolvă Dumnezeu 
pe om prin om. Noi, punându-ne la punct, de- 
venim un foc care arde, de care Dumnezeu se 
serveşte să-l ajute pe celălalt cu focul tău. Deci 
tu, rugându-te pentru el, nu e un lucru simplu: 
ești un mic mântuitor cândva și undeva. Eu i-am 
spus „un fel de amplasament”. Tunul, când trage, 
face recul puternic și de aceea i se amenajează un 
amplasament. Suntem un fel de amplasament și 
Dumnezeu „trage cu tunul” pe toate părțile. Dar 
are nevoie de tine ca om. Dacă tu te-ai șlefuit, te-ai 
înduhovnicit la putinţa pe care o ai, dar sincer, cu 
o statornicie nemaipomenită, Dumnezeu îl ajută 
pe altul că tu te-ai pus la punct. m 

rrumusețea vieții creștine 


Înaltpreasfinţitul Justinian Chira (1921-2016) 
100 de ani de la naştere 


frumoasă viața noastră creştinească. Şi este 

frumoasă tocmai prin încercările şi prin 
jertfele pe care le suportă. Credinţa este un pisc 
și trebuie să te lupţi ca să îţi păzeşti echilibrul, să 
ai o credinţă vie, să nu te prăbușești în necredinţă 
și în formalism religios. Problema credinţei este 
foarte delicată. Credinţa este un pisc, este cea mai 
mare cucerire a omului. Viaţa, faptele şi învăţătura 
lui Hristos alcătuiesc piatra de temelie a credinţei. 
La baza necredinţei stau ignoranţa, prostia, 
trândăvia, nebunia, orgoliul sau viaţa trăită în 
mari fărădelegi. 


Iubirea este esenţa existenței. Dar iubirea în 
înţelesul acesta e duhovnicească, dumnezeiască, ea 
îți dă putere să trăieşti. La iubire ajungi prin răbda- 
re. Prin răbdare ajungi să-l iubeşti pe fratele tău, să-l 
ierți, să-l respecţi, să vezi că-i mai bun decât tine. 
Prin răbdare le vezi pe toate acestea. Abia atunci 
te ridici. Să fim blânzi și smeriţi cu inima! Acesta 


este chipul cel mai frumos pe care îl prețuieşte 
Mântuitorul: blândeţea şi smerenia. lubirea este 
peste toate celelalte virtuți. Când un om reușește 
să iubească, în adevăratul înțeles al cuvântului, se 
îndumnezeieşte, devine asemenea cu Dumnezeu. 
Smerenia şi blândeţea realizează iubirea. Un 
om care nu-i blând, un om care nu-i smerit, acela 
nu poate iubi în profunzime. lubirea face parte 
din cele trei virtuţi teologice, alături de credinţă 
şi nădejde. Virtuţi teologice ar însemna puteri 
de Dumnezeu grăitoare. Smerenia se câștigă 
cunoscându-ţi limitele şi ajungând la credinţa că 
toate darurile pe care le ai sunt primite și nu este 
vorba de meritul tău. Smerenia ne ajută să ne elibe- 
răm de dispreţ şi de toate închipuirile: că suntem 
mai grozavi, mai teribili decât alții. 
Un om smerit este un om lucid, un om realist. m 
Fragmente din 
Arhiepiscop Justinan Chira, Trăiţi frumos și-n bucurie, 
Ed. Nicodim Caligraful, Mănăstirea Putna, 2014 


500 de ani de la adormirea 
Sfântului Voievod Neagoe Basarab 


D espre Sfântul Voievod Neagoe s-au spus 
îndeajuns de multe ca nimeni să nu ră- 
mână neconvins de sfințenia sa. Aspectele care 
au stat la baza întocmirii argumentaţiei pentru 
canonizarea cunoscutului domn sunt numeroase: 
Neagoe nu a stat departe de acţiunea de tipărire 
a primelor cărţi în spaţiul românesc; de aseme- 
nea, a fost ctitorul uneia dintre cele mai însem- 
nate monumente de artă ecleziastică, mănăstirea 
Argeşului, „creaţie” ce s-a transformat în legendă 
cu profundă semnificație mistică. 

Stătător în scaunul voievodal de la Târgoviște, 
între 23 ianuarie 1512 şi 25 septembrie 1521, 
Neagoe Basarab este unul dintre puţinii condu- 
cători români care, având o domnie liniştită în 
plan intern şi extern, a putut să ridice cultura la 
un nivel de excepţie. 

Neagoe Basarab a fost fiul lui Basarab Ţepeluş 
şi al Neagăi din Hotărani, soția marelui vornic 

„Prin Curtea de Argeş şi prin Învățăturile către fiul său Teodosie, 


Neagoe, voievod Basarab, şi-a câştigat un loc veşnic viu în istoria, 


cultura, civilizaţia şi conştiinţa românilor: (Mitrop. Antonie Plămădeală) 


Pârvu Craiovescu. Neagoe primește încă de mic 
o educație deosebită de la călugărul Macarie, de 
la patriarhul Nifon al Constantinopolului și de la 
Maxim Brancovi€. S-a căsătorit cu Elena (Despina 
Miliţa), fiica despotului sârb Iovan Brancovi€, 
în 1504, cu care a avut şase copii. A luat parte, 
se pare, alături de călugărul Macarie, la tipări- 
rea Liturghierului 


Y 


slavon (1508), a i 
i uitrostovio 


Octoihului (1510) şi a 
Tetraevangheliarului 
(1512). Ca mare 
boier, Neagoe urcă 
treptele rangurilor în 
puţini ani: în ianua- 
rie 1501 este postel- 
nic, iar în decembrie 
devine mare comis, 
rang păstrat și în anii 
1510 şi 1511. După 
moartea lui Vlad cel 
Tânăr, cu sprijinul 
lui Mehmed bey, 
aliatul Craioveştilor, 
Neagoe a fost înscă- 
unat pe tronul Ţării 
Românești, la 23 ia- 
nuarie 1512. 
Domnia sa a 
marcat pentru Ţara 
Românească un 
oarecare echilibru 
social-politic. A 
încurajat dezvolta- 
rea comerţului și 
meșteşugurilor, iar 
pe plan diplomatic a 
încercat să menţină 
relaţii de prietenie 
cu Ungaria. A practicat o politică de echilibru, 
căutând să contrabalanseze suzeranitatea turceas- 
că prin legături diplomatice cu puterile creştine. 
A mai încercat să stabilească relaţii diplomatice 
deopotrivă cu Veneţia şi Roma, şi chiar să me- 
dieze conflictul dintre creştinii ortodocşi şi ca- 
tolici. Susţine apariția Evangheliarului conceput 
de Macarie şi Viața patriarhului Nifon a lui Gavril 
Protul, care relatează și despre activitatea a patru 

domni munteni: Radu cel Mare, Mihnea cel Rău, 
Vlad cel Tânăr şi Neagoe Basarab. 

De numele său se leagă înălțarea mănăstirii de 
la Curtea de Argeş, cu hramul Adormirea Maicii 
Domnului, o capodoperă arhitectonică a acelor 
timpuri, păstrată până astăzi, care adăposteşte 
şi osemintele regilor României. Sfinţirea acestei 
mănăstiri s-a făcut la 15 
august 1517, în prezenţa 
unor reprezentanţi de 
seamă ai lumii ortodoxe 
de atunci, ca patriarhul 
ecumenic Teolipt 1 și 
Gavriil, protosul mă- 
năstirilor athonite. 

Neagoe Basarab 
este autorul uneia 
dintre cele mai vechi 
capodopere ale lite- 
raturii vechi sud-est 
europene, Învățăturile 
lui Neagoe Basarab 
către fiul său Teodosie 
(1519-1521). Prin con- 
deiul său, Neagoe, 
în „învăţăturile” sale 
către fiul său Teodosie, 
a aşternut pe hârtie 
nu numai principii de 
guvernare politică a 
statului, principii mo- 
rale de educare a tine- 
retului, ci și principii de 
îmbunătăţire spirituală, 
care oferă celor ce le 
vor urma moștenirea 
adevăratelor valori, 
cele duhovnicești. 

Cel care a fost supra- 
numit „Marc Aureliu al Ţării Româneşti, principe, 
artist şi filosof” (B. P. Hașdeu), „domn cu apucă- 
turi împărăteşti” (Nicolae Iorga) sau „unul dintre 
cei mai culți domni ai noștri din vechime” (loan 
Bogdan), s-a stins după o lungă şi grea suferinţă, la 
15 septembrie 1521 (39 de ani), fiind înmormântat 
la Argeş. A fost canonizat la 9 iulie 2008, cu zi de 
prăznuire la 26 septembrie. m 


4 he 
Ș VriLsivroag 


SII NA 


Alexandru Lungoci 


Identitate 


200 de ani 


de la mişcarea revoluţionară 
a lui Tudor Vladimirescu 


A 
|. urmă cu două secole, în luna ianuarie 


a anului 1821, în Ţara Românească se 
desfășura un eveniment care avea să determine o 
adâncă schimbare a istoriei naţionale, contribuind 
totodată și la determinarea identității naționale. 
Promotorul mişcării revoluţionare din anul 1821 
a fost Tudor Vladimirescu. 

Revoluţia de la 1821 avea ca scop restituirea 
libertăţilor cetăţenilor din spaţiul românesc, care 
se aflau încă sub conducerea Înaltei Porţi. Tudor 
Vladimirescu s-a răsculat, de fapt, împotriva regi- 
mului domniei fanariote, un regim care nu era per- 
misiv cu cetăţenii. Aşa cum afirma A.D. Xenopol, 
Vladimirescu ar fi dorit „mântuirea poporului 
din robia boierului”. Născut și crescut în rândul 
ţărănimii, Vladimirescu ajunge la scara de mijloc 
a societății prin iscusinţă, devenind, astfel, un mic 
boier. În acest context, el a fost capabil să înţeleagă 
nevoia de emancipare şi dezvoltare a societăţii 
românești, fiind împuternicit să ia atitudine îm- 
potriva problemei subjugării otomane. 

La începutul lui 1821, ultimul domn fanariot, 


Alexandru Suţu, moare, iar la 23 ianuarie, Tudor 
Vladimirescu a expus la Padeş „Proclamaţia 
către ţară”, după care a constituit „Adunarea 
norodului”. Această adunare avea rol de a infor- 
ma populaţia că mişcarea împotriva domniilor 
fanariote a început, dar, cel mai important, era o 
invitaţie pentru cei care doreau să se alăture. Cu 
această adunare, Tudor a trezit multe spirite din 
Ţara Românească, care au fost pregătite să i se 
alăture. Documentul intitulat: „Cererile norodului 
românesc” este considerat a fi documentul progra- 
matic al Revoluţiei din 1821. 

Un alt element încurajator al Revoluţiei este 
mișcarea eteristă care decide să îi acorde sprijin lui 
Tudor. Această mişcare lupta împotriva dominaţiei 
otomane în Europa, iar cel mai vizat era spaţiul bal- 
canic. Mișcarea eteristă era condusă de Alexandru 
Ipsilanti, general în armata rusă și nepot de fiu al 
voievodului cu acelaşi nume. La scurt timp după 
proclamația de la Padeș, țăranii s-au adunat re- 
pede, înarmaţi fiecare cu ce avea. Tudor a izbutit 
în scurtă vreme să ocupe întreaga Oltenie, ca mai 

apoi să pornească asupra Bucureștiului. 

Între timp, Alexandru Ipsilanti a trecut Prutul, 
iar împreună cu o oaste a înaintat spre București. 
Totuşi, Tudor Vladimirescu a fost confirmat de 
Divanul boieresc, astfel că în 21 martie 1821 a in- 
trat în București nu ca un răsculat, ci în calitate 
de conducător legitim al unei oştiri legitime. În 
momentul în care ajunge la Bucureşti, Tudor uită 
de motivele sociale care l-au împins până acolo 
şi ajunge la un pact cu boierii prin care jură „vre- 
melnica stăpânire a ţării”, primind, la rândul său, 
din partea boierimii, un jurământ de credinţă și 
supunere. Printr-o proclamaţie la 20 martie, Tudor 
amână promisiunea de libertate pe care o făcuse 
ţăranilor. Prin această proclamaţie, Vladimirescu 
le cerea țăranilor să „cunoască stăpânirea şi boie- 
rimea, anerisind (anulând) cele dintâi împotriva 
boierilor publicaţii ale sale”. Tudor a rămas în 
București până în data de 15 mai. Situaţia se com- 
plicase prin faptul că două oștiri turcești trecuseră 
Dunărea, pentru a lupta cu eteriștii. 

Tudor Vladimirescu nu a vrut să lupte de 
partea niciunei părţi şi a decis să se retragă în 
Oltenia, unde dispunea de fortificații unde putea 
rezista, după estimările sale, doi sau trei ani, timp 
în care credea că marile puteri vor lua o decizie 
prielnică românilor. Doar că a fost trădat de ai săi 
şi răpit de eteriști în 21 mai. În noaptea de 27 spre 
28 mai a fost ucis, iar trupul său aruncat într-o 
fântână. Lipsită de conducător, oastea pandurilor 
s-a destrămat. Revoluţionarii pierd în faţa turcilor, 
iar același lucru i se întâmplă şi armatei eteriste, 
fiind înfrântă de turci la data de 7 iunie 1821. Deşi 
Tudor Vladimirescu a fost învins, revolta acestuia 
a rămas în istorie, fiind şi principalul factor care 
a înlăturat regimul fanariot și a readus domnii- 
le pământene. 


Anul 2021 este „Anul Tudor Vladimirescu”, 
potrivit unei legi promulgate de președintele 
României. Potrivit actului normativ, Tudor 
Vladimirescu este recunoscut „Erou al naţiunii 
române”, „pentru rolul marcant, curajul, erois- 
mul și sacrificiul lui din timpul Revoluţiei din 
1821”. Cu acest prilej, autorităţile administraţiei 
publice centrale şi locale, pre- 


SRĂ 


Mira (i tă 


cum şi instituţiile publice de 
cultură din țară și din străină- 
tate pot organiza programe și 
manifestări cu caracter cultural- 
ştiinţific. Evenimentele organi- 
zate în cadrul „Anului Tudor 
Vladimirescu” sunt „menite 
să marcheze aspecte cu ocazia 
împlinirii a 200 de ani de la 
Revoluţia de la 1821 condusă 
de Tudor Vladimirescu și care 
a fost unul dintre evenimentele 
ce au marcat începutul proce- 
sului de renaștere naţională a 
României”. m 


Alexandru Lungoci 

mitirul românesc din Cernăuţi — 


un muzeu în aer liber 


imitirul vechi din Cernăuţi, capitala 

Bucovinei istorice, loc de odihnă a elitelor 
neamului românesc, este un adevărat muzeu, o 
mărturie a trecutului nostru național. 

Din păcate, partea românească a acestui cimitir 
este ameninţată cu dispariția, din pricina vandali- 
zărilor şi a furturilor. Comunitatea românilor din 
Cernăuţi a atras de nenumărate ori atenţia că dăi- 
nuirea acestuia depinde de implicarea fiecăruia. 

Printre morminte se regăsesc cel al lui Aron 
Pumnul, primul profesor al lui Mihai Eminescu, 
morminte ale membrilor renumitei familii 
Hurmuzachi. Aici se găsesc cei mai mulți români 
iluștri înhumați într-un singur cimitir, printre 
care şi 12 foşti membri ai Academiei Române. 
Istoricii din Cernăuţi îl consideră un muzeu în 
aer liber, datorită arhitecturii criptelor şi valorii 
istorice inegalabile. 

Oraşul Cernăuţi este important pentru românii 


Marin Gherman 


de pretutindeni pentru spiritul viu al românismu- 
lui şi pentru că a reprezentat a doua casă a poe- 
tului naţional Mihai Eminescu. În cimitirul istoric 
se găsesc mormintele mai multor apropiați ai scri- 
itorului, personalități marcante ale veacului său. 
Unul dintre cele mai importante morminte este 
cel al Aglaiei, sora mai mică a poetului. De aseme- 
nea, cripta impresionantă a lui Zaharia Voronca, 
membru al societăţii „Arboroasa”, luptător pentru 
limba şi cultura română în Bucovina. 

Istoricul cernăuţean Dragoş Olaru lucrează 
asupra unui album al acestui cimitir, proiect care 
trebuie susținut financiar, pentru ca fotografiile 
și hărţile cu descrieri ale obiectivelor muzeului 
în aer liber să fie tipărite. „Cimitirul este într-o 
stare deplorabilă, sunt foarte multe morminte 
ale multor personalități marcante. Pe locurile lor 
se înmormântează noi oameni care mor aici, la 
Cernăuţi”, precizează istoricul. 

Mormântul lui Aron Pumnul 


Cercetând mormintele românești, Dragoş 
Olaru a găsit inscripţia: „consilierul consisto- 
rial Zaharia Voronca (30.9.1851 t 17.7.1920) — 
Detrunchiatul: Dormi ticnit în Arboroasa/ Nu 
mai suntem detrunchiaţi!/ Te-au închis c-ai plâns 
pe mama,/ Azi la sînu-i adunaţi”. Istoricul român 
susține că starea monumentului este deteriorată, 
lipsesc detaliile din metal, medalionul din cen- 
trul compoziţiei și o parte din stâlpii din beton 
ai gardului. 

Monumentul numit „Detrunchiatul”, ridicat 
în 1921 pe mormântul lui Zaharia Voronca, este 
lucrarea sculptorului Vladimir Mironescu, originar 
din Siret. Monumentul reprezintă un arbore vigu- 
ros cu câteva ramuri din care se evidențiază una, 
având pe ea încrustat anul 1775, alta cu anul 1812, 
ramuri ce sunt trase cu un lanţ de fier spre tulpină, 
pe care este încrustat anul 1918. A fost înconjurat 
de un frumos gard din fier cu stâlpi din beton din 
care au rămas numai câţiva cu fisuri şi crăpături 
adânci. E o întruchipare simbolică a României, a 
trecutului și prezentului ei, prezentul fiind, de- 
sigur, cel de la 1918. Necrologul lui Z. Voronca, 
semnat de preotul Constantin Morariu, a apărut 
în „Glasul Bucovinei” din 20 iulie 1920. Fiecare 
mormânt românesc are o istorie a sa, fiind o cro- 
nică a vieţii cultural-spirituale a Cernăuţiului de 
altădată. 

Membrii Societăţii „Golgota” a românilor 
din Ucraina încearcă în fiecare an să readucă în 
atenţia tuturor necesitatea păstrării acestui cimi- 
tir. Preşedintele acestei societăţi, Vasile Rauţ, a 
anunţat că deocamdată s-a încheiat prima etapă 
documentară pentru restaurarea a 16 morminte 
şi cripte. Printre ele se numără mormântul lui 
Aron Pumnul, profesorul lui Mihai Eminescu şi 
cărturar român care și-a legat viaţa de Cernăuţi şi 
Bucovina, Aglaia Eminovici-Drogli, sora mai mică 
a marelui poet naţional, dar şi criptele familiilor 
Hurmuzachi, Sbiera etc. 

Societatea „Golgota” a subliniat că procesul de 
restaurare a mormintelor istorice este unul foarte 
dificil și costisitor, existând și unele neconcordanțe 
legislative, care nu permit realizarea unor lucrări 
directe de către sponsorii din România. 

Din păcate, fondurile necesare pentru con- 
servarea cimitirului românesc din Cernăuţi nu 
au putut fi obţinute de nicăieri, până în prezent. 
Există diferite iniţiative locale, însă fără o abordare 
sistematică din partea autorităților regionale și a 
celor românești va avea loc o deconectare a memo- 
riei istorice a românilor din Ucraina de la înaintaşii 
lor, despre care nu se spune mai nimic la orele de 
istorie în şcolile cu predarea în limba română. m 


Monumentul Detrunchiatul 

Monumentul Căpitanului lonel Epure, Cosăuţi 


Războiul Monumentelor — campania 
de restabilire a monumentelor 
interbelice din Basarabia 


rumul restabi- 

lirii monumen- 
telor a început în 2009, 
la îndemnul Părintelui 
prof. Mircea Bejenaru 
din parohia Tişăuţi, 
Suceava, când am par- 
ticipat la instalarea 
unei troițe din piatră 
de Viștea în orașul 
Sângerei, în amintirea 
martirilor Vasile şi 
Valeriu Gafencu. Atunci, părintele mi-a cerut să îl 
ajut cu documentaţia necesară devamării şi instală- 
rii acelei troițe, după care mi-a venit ideea că fiecare 
sfânt basarabean ar trebui scos din anonimat prin 
edificarea unor astfel de însemne comemorative. 


Iulian Rusanovski 


Ulterior, alături de tinerii din ASCOR, au 
fost edificate troițele din piatră de la Pepeni (în 
cinstea Mitropolitului Iosif Naniescu), la Edineţ 
(în amintirea părintelui Sofian Boghiu), Baurci- 
Moldoveni (în memoria soţilor Doina şi lon 
Aldea-Teodorovici şi a deţinutului politic Andrei 
Ciurunga), Cuhureștii de Jos şi Hâncești (în cinstea 
Mitropolitului Gurie Grosu). Între timp, sculptoriţa 
Silvia Radu din Bucureşti m-a îndemnat să instalez 
la Bălţi bustul Mitropolitului Visarion Puiu, oferin- 
du-mi gratuit matrițele pentru a reduce la maxim 
costurile pentru turnarea în bronz a monumentu- 
lui. După aproape doi ani, bustul a fost instalat la 
Bălţi în curtea Catedralei Sfinţii Împărați Constantin 
și Elena -— ctitorie a Mitropolitului Visarion Puiu. 

Fiind student în anul trei, citeam cartea 
Basarabia Necunoscută a maestrului Iurie Colesnic. 

existat pe malul Nistrului în me- 
moria grănicerilor români ucişi 
de bolșevici pe timp de pace. La 
Cosăuţi, spre exemplu, am resta- 
bilit monumentul Căpitanului 
Ionel Epure, care fusese ucis de 
bolşevici în iunie 1940 fiindcă 
le-a cerut acestora din urmă 
să respecte termenul de 3 zile 
anunţat pentru evacuarea trupe- 
lor române. Tatăl lui lonel Epure 
— Generalul Traian Epure - a 
ţinut piept armatelor germane la 
Siriu, în Primul Război Mondial, 
iar lonel a udat cu sânge pămân- 
tul scump al Basarabiei. 


Alteța Sa Regală Principele Radu Duda la bustul Regelui 
Ferdinand, Ţepilova Mare, 6 mai 2017 


La un moment dat, am observat un monument 
închinat celor trei martiri din Chişinău — preo- 
tul Alexei Mateevici, juristul Simion Murafa şi 
mecenatul Andrei Hodorogea —, și deodată m-a 
străfulgerat un gând că acest monument trebuie 
restabilit. În aceeaşi seară am cerut binecuvânta- 
rea Starețului Mănăstirii Putna - Arhimandritul 
Melchisedec Velnic, şi astfel, având convingerea că 
voi reuşi, i-am comunicat lui Iurie Colesnic ideea 
respectivă. Câteva zile mai târziu, m-a contactat 
vice-ministrul Dumitru Godoroja, care a susținut 
financiar întreaga reconstituire a Monumentului. 

În perioada cât m-am documentat cu privire la 
aspectul estetic al Monumentului celor Trei Martiri 
şi la locul unde fusese amplasat (prin arhivele de la 
Bucureşti, lași, Vaslui, Chișinău ș.a.), am identificat 
diferite documente, fotografii şi alte mărturii scrise 
despre monumentele ridicate în perioada interbe- 
lică în cinstea Regelui Ferdinand 1 în Basarabia. lar 
de aici a pornit o altă epopee cu restabilirea celor 
şase busturi ale Regelui Ferdinand 1 din Nisporeni, 
Ialoveni, Ţepilova Mare, Lipceni, Rezina, Varnița 
şi Verejeni, acțiune realizată alături de Casa Regală 
a României și Primăriile respective. Am rămas 
surprins când, prin documentele de arhivă, am 
găsit liste de subscripţie cu ajutorul cărora au 
fost colectaţi banii de edificare a busturilor în 
perioada interbelică. Nici un monument româ- 
nesc din Basarabia nu a fost ridicat la indicaţia 
Guvernului de atunci, ci dimpotrivă, la iniţiativa 
preoților şi a învăţătorilor care au format comitete 
de iniţiativă, au adunat mijloacele financiare nece- 
sare, manifestându-şi astfel dragostea cordială pe 
care o purtau față de Regele Întregitor. 

Între timp, am început să identific materi- 
al istoric despre alte patru monumente care au 

La Olănești am restabilit 
monumentul închinat grănicerului Aurelian 
Mihăilescu, ucis în 1923 de bolșevicii care aduceau 
clandestin armament în sudul Basarabiei pentru 
pregătirea revoltei de la Tatarbunar, în încerca- 
rea disperată de a legitima o eventuală ocupaţie a 
Basarabiei de către Imperiul sovietic. 

La Rezina am reușit să restabilim monumentul 
eroilor români din Primul Război Mondial, monu- 
ment distrus împreună cu cimitirul eroilor români 
şi Biserica veche din apropiere. La Mălăieşti a fost 
ridicat, în baza unei singure fotografii de epocă, 
monumentul grănicerului Petre Marcu, ucis şi el 
mişeleşte în 1923 pe malul Nistrului de către o 
bandă de bolşevici care culegeau informaţii ope- 
rative din Basarabia. 

Distrugerea acestor monumente după 
1945 a făcut parte din politica comunistă de 


Monumentul eroilor români din Primul Război Mondial, Rezina 


Bustul Regelui Ferdinand, Rezina, 1938 


deznaționalizare a românilor basarabeni, fiind 
astfel declanșat un război cultural, pe care noi l-am 
numit Războiul Monumentelor. Începând cu 2009, 
am început o campanie legitimă de recuperare a 
memoriei prin restabilirea și refacerea operelor 
comemorative de război şi a monumentelor edi- 
ficate în perioada interbelică. Nu a fost inaugura- 
re de monument la care să nu vină martori care 
plângeau atunci când monumentul era dezvelit, 
fiindu-le răscolite amintirile. 

În fiecare localitate din Republica Moldova 
există eroi peste oasele cărora călcăm zilnic fără să 
bănuim. Spre exemplu, în localitate Pârjota, raio- 
nul Râşcani, am restabilit monumentul eroilor ro- 
mâni căzuți în Cruciada împotriva comunismului 
în vara anului 1941. Atunci când am săpat fundaţia 
monumentului am găsit oasele unor eroi, o tăbliţa 
a unui soldat și nasturi de la haina militară. În 
orașul Leova am refăcut două parcele ale eroilor 
români din cele două războaie mondiale, iar mor- 
mintele lor cu greu mai puteau fi identificate. În 


Morminte ale eroilor români, Leova, 20 octombrie 2019 


Identitate 


Bustul regelui Ferdinand, Rezina 


comuna Mereni am restabilit, alături de Asociaţia 
Tighina, crucea de mormânt a plutonierului loan 
Căplescu, jandarm omorât de banditul Grigore 
Kotovschi, care venea de la Tiraspol spre Chișinău 
pentru a jefui localnicii. 

Îmi aduc aminte cu ce emoţii am descoperit în 
cimitirul orașului Soroca cenotaful Generalului 
Stan Poetaş, care fusese parţial distrus şi era 
împrăștiat în locuri diferite din cimitir. Generalul 
Stan Poetaș a fost ucis în ianuarie 1919 pe malul 
Nistrului de către o bandă de bolşevici care pro- 
vocaseră răscoala de la Hotin. Statuia Generalului, 
ridicată în 1923 la Soroca, a fost topită în 1945, mo- 
numentul funerar distrus în 1992-1993, iar peste 
osemintele sale a fost înhumat un basarabean 
de etnie rromă. Ocupanţii s-au preocupat îndea- 
proape de distrugerea memoriei noastre, pentru 


Dezvelirea Monumentului Funerar 
Stan Poetaş, Soroca, 13 martie 2018 


— ai 

Identitate 


Statuia Reginei Maria ce urmează a fi amplasată în scuarul 
Liceului Gheorghe Asachi din Chişinău 


mancurtizarea și înstrăinarea tinerei generaţii. 

În perioada interbelică oraşul Chișinău a avut 
foarte multe monumente românești. Am reușit 
să edificăm la Chişinău un bust în memoria lui 
Vespasian Erbiceanu — primul preşedinte al Curţii 
de Apel Chişinău și cel care a introdus limba ro- 
mână în instanţele de 
judecată din judeţele ba- 
sarabene. A fost restabi- 
lită crucea de mormânt 
a preotului Alexandru 
Cristea — cel care a scris 
linia melodică a Imnului 
de Stat al Republicii 
Moldova, şi am reuşit 
să edificăm un monu- 
ment pe locul unde 
fusese Biserica Sfântul 
Ilie, monument lucrat 
în piatră de Vratza la 
Cluj-Napoca. De doi 
ani de zile lucrăm asu- 
pra restabilirii Cișmelei 
Generalului Georgescu 
Pavel lon, care va fi în- 
chinată eroilor români 

Bustul lui Vespasian Erbiceanu - primul preşedinte al Curţii de Apel Chişinău 


LĂ 


căzuți la Mărăşeşti și victimelor regimului sovie- 
tic împuşcate în subsolul Consulatului italian din 
Chișinău în iunie 1940 de către NKVD. De aseme- 
nea, în Chişinău va fi ridicată şi statuia Reginei 
Maria, o idee apărută în 1939, însă care nu a fost 
realizată din cauza războiului. Monumentul va 
fi amplasat în scuarul Liceului Gheorghe Asachi, 
instituţie care a purtat numele Reginei Maria în 
perioada Regatului României. 

Anul 2021 fiind declarat de către Patriarhia 
Română anul omagial al pastoraţiei românilor 
din afara României și anul comemorativ al celor 
adormiţi în Domnul, am încercat să repunem 
în valoare câteva monumente închinate eroilor 
români căzuţi pentru reîntregirea ţării. Drept 
urmare, a fost restabilită troiţa eroilor români 
de la Mănăstirea Rudi, ridicată în 1936 de către 
Episcopul Hotinului, Visarion Puiu. De asemenea, 
la 18 iunie am reușit să finalizăm edificarea unei 
opere comemorative de război la Fălești, pe locul 
unde la 30 mai 1943 fusese inaugurat un cimitir 
al Armatei Române unde se odihneau 299 de eroi 
români, cimitir distrus în 1954 pentru a se face loc 
școlii cu predare în limba rusă Alexandr Pușkin. 
Tot anul acesta sperăm să finalizăm restabilirea 
monumentului eroilor români de la Balatina (pe 
malul stâng al Prutului) şi bustul Sfântului Valeriu 
Gafencu de la Sângerei. 

Toate aceste acţiuni reprezintă o încercare 
de punere în valoare a patrimoniului cultural 
național, de cinstire a jertfei supreme a eroilor ro- 
mâni căzuți în cele două războaie mondiale, dar şi 
de mărturisire a credinţei ortodoxe şi a adevărului 
românesc din estul României (Basarabia). 

Aşa să ne ajute Dumnezeu! m 


si _ 
ie E ie 


Nicolae lorga 
- 150 de ani 
de la naştere 


Identitate 


Anul acesta se împlinesc 150 de ani de la naşterea unuia dintre cei mai mari istorici ro- 
mâni, Nicolae lorga (1871-1940). Rolul său în edificarea evoluţiei istoriei noastre naţionale, 
a conştiinţei şi a demnităţii româneşti şi în afirmarea marilor personalităţi ale poporului 
nostru este neegalat. În refugiul guvernului la laşi, în 1916, lorga a ţinut o cuvântare în faţa 
Parlamentului, care a reînsufleţit pe Regele Ferdinand şi pe guvernanți. lonel Brătianu a 
cerut să fie tipărită şi răspândită în ţară, mai ales în tranşee, lucru care a redat încrederea 


soldaţilor în victoria finală. 


acă vom voi, suntem în stare să fim mai 

buni. Nicio biruinţă omenească nu valo- 
rează decât prin două elemente: prin cât suflet a 
fost pus într-însa și prin cât suflet se aduce de la 
dânsa înapoi acasă. 

Oriunde am fi, oricum am fi, suntem hotărâți 
să mergem până la capăt, în credinţa că nu se 
poate să piară drepturile unui popor de a trăi pe 
pământul în care nu este un fir de ţărână care să 
nu fie acoperit de cel mai nobil sânge. 

A fost o vreme când vorbeam aici cu mândrie 
de Ştefan cel Mare: mare pentru talentul lui militar 
și pentru energia lui nebiruită; mare printr-o încor- 
dare care a izbutit să oprească în loc acea putere 
a barbariei. 

Când vom trece de aceste greutăţi, vom putea 
cuprinde trei mari icoane în cadrul trecutului 
nostru: icoana întrupată în ființa lui Ștefan cel 
Mare. Apoi icoana, mare, frumoasă, întreagă în 
mucenicia ei, dureroasă a eroului pe urmele căruia 
am mers în suferințe şi mergem astăzi la întregirea 
biruinţei şi la răsplata suferințelor: Mihai Viteazul. 
Dar a treia figură va fi a aceluia care în 1916 s-a 
învins pe sine, rasa sa mândră, secole întregi de 
strămoşi legaţi de alt pământ, pentru a ne oferi 
nouă nu numai persoana sa, dar sacrificiul tuturor 
strămoșilor săi: Regele Ferdinand. 

Dacă sunt timpuri imorale, este imposibil ca 


omenirea să nu-şi vină în fire și să nu fixeze pentru 
fiecare acea judecată care se cuvine devotamen- 
tului, sacrificiului, jertfei de sine, de care fiecine 
a fost capabil. 

În trecutul nostru mulţi oameni au suferit. Dacă 
suntem ceva, nu suntem prin biruința strămoșilor 
noştri, ci suntem ceva numai prin suferinţa lor. 
Toate puterile noastre nu sunt altceva decât jertfa 
lor, strânsă laolaltă și prefăcută în energie. Și unul 
dintre aceşti strămoși, mare, fiindcă a fost nenorocit 
şi el, într-o clipă de supremă restriște, când i se 
zicea: lasă ţara și du-te sub jug, el, Gheorghe Ștefan, 
din părţile unde luptă ostaşii noştri la Oituz, a stri- 
gat: decât să plec pentru totdeauna de aici, „mai 
bine să mă mănânce câinii pământului acestuia”. 
Au trecut trei veacuri de la 1650, când Gheorghe 
Vodă Ştefan spunea celor mai vechi această hotă- 
râre a sa și față de care nici noi nu putem spune 
altceva decât: „să ne mănânce câinii pământului 
acestuia mai curând decât să găsim fericirea, 
liniştea şi binele din graţia străinului duşman”. 

În colţul acesta unde ne-am strâns, să păstrăm 
cu scumpătate sămânţa de credinţă, și vom vedea 
şi noi la rândul nostru dispărând negura stăpânirii 
străine, şi vom putea zice ca Petru Rareș, fiul lui 
Ştefan, că „vom fi iarăşi ce am fost, și mai mult 
decât atâta”. m 

lași, 14 decembrie 1916 

IPS Iosif, Mitropolitul Europei Occidentale şi Meridionale şi PS Marc Nemţeanul alături de credincioşi 


Cum îşi trăiesc românii 
credinţa în diaspora 


Diaspora, o călătorie către noi înşine 


(psi Acesta este numitorul comun în 
străinătate, acolo unde Biserica este punc- 
tul de reper al românilor plecaţi din țară, locul care 
uneşte şi întăreşte credinţa ortodoxă! 

În ultimii ani, tot mai mulți tineri au plecat din 
România. Printre ei m-am numărat și eu, când am 
decis să plec singură la studii, în urmă cu mulți 
ani. La 19 ani, dorinţele şi visurile erau multiple: 
călătorii prin lumea întreagă, studii, un job bine 
plătit şi cât mai multe lucruri ce aduceau un con- 
fort cotidian. Toate acestea s-au diluat cu trecerea 
anilor. Puzzle-ul era incomplet, sufletul gol, multe 
sentimente de culpabilitate și o mare neîmplinire 
sufletească. Mult timp am avut dubii, remușcări cu 
privire la plecarea mea, considerând că dorul de 
familie, de ţară, de limba maternă mi-au provocat 
acest sentiment. 

Regretele au dispărut odată cu integrarea într-o 
comunitate românească, din regiunea Provence- 
Alpes-C6te d'Azur. Parohiile românești înființate 
aici s-au sudat armonios de-a lungul anilor, 

datorită părinţilor slujitori din orașele: Marseille, 
Aix, Avignon, Toulon şi Nice. 

În această frumoasă și mare comunitate am în- 
ceput să descopăr cu adevărat omul şi sensul vieții 
mele. Familiarizarea, timpul petrecut cu românii 
de aici, sărbătorile şi tradiţiile româneşti m-au 
apropiat din ce în ce mai mult de România, dar şi 
de Dumnezeu. Aici am întâlnit şi foarte mulți tineri 
români muncitori, sensibili, educați și foarte res- 
ponsabili. Toate aceste calităţi întâlnite la ei m-au 
format, maturizat şi au ajutat la creşterea mea 
duhovnicească. Am învăţat să trăiesc responsabil 
în Hristos, în comunitate, în Biserică! Cu timpul, a 
venit și mulțumirea, bucuria şi pacea sufletească. 

Acum, când vremurile ne fac să ne simţim atât 
de singuri, să întindem harta Ortodoxiei în întrea- 
ga lume, iar Biserica să devină principala noastră 
moştenire, atât în străinătate, cât şi în România! 


Cu bucurie, Luiza Moșteanu 
Paris, 30 mai 2021 


Identitate 


Biserica a devenit de facto familia noastră 


omânii din diaspora îşi trăiesc credința 

firesc. Cel puţin acesta este cazul nostru. 
Am fost inițiați în tainele bisericii încă din copilă- 
rie. Astfel, atunci când am ajuns într-o ţară nouă, 
cu repere culturale diferite, Biserica a devenit de 
facto familia noastră, acel cadru familiar care îţi 
permite să trăieşti sentimentul de împlinire şi de 
ocrotire pe care îl resimte pruncul la sânul mamei. 

Comunitatea care se strânge în jurul unei 
parohii tipice diasporene are în comun durerea 
părăsirii locurilor natale și dorul de familia rămasă 
acasă. Dar pentru un diasporean, acasă înseamnă 
și comunitatea din noua parohie de care aparţine. 
Dincolo de trăirile duhovniceşti din cadrul Sfintei 
Liturghii, agapele, serbările copiilor sau aniver- 
sările înmulțesc bucuria comuniunii. Dorul se 
estompează și devine tolerabil. Acasă capătă un 
nou sens în Biserica din afara graniţelor. Acasă nu 
mai este limitat la un singur loc, căci bucăţi de 
acasă se găsesc în fiecare comunitate. 

Societatea occidentală în care trăim ne pro- 
voacă continuu când vine vorba de trăirea și ma- 
nifestarea credinţei. Antagonismul dintre duhul 
lumii care este „izolare” şi duhul Bisericii care este 
„comuniune” apasă, poate mai mult ca niciodată, 
asupra echilibrului tânărului diasporean. Biserica 
rămâne reper central și liman mai ales pentru cei 
mai fragili dintre noi. Biserica a fost singura care 
nu a încetat să ofere spaţiu de întâlnire tuturor, 
indiferent de contextul istoric sau geografic. 


Pr. lulian Nistea alături de credincioşi 


Diaspora renaşte cu fiecare generaţie și Biserica 
rămâne un reper de identitate pentru cei născuţi 
în ţara de adopţie. Întâlnirile dintre diasporă şi 
românii de acasă sunt emoţionante, dar mai ales 
necesare păstrării unei continuități a legăturii di- 
asporei cu acel acasă al părinţilor ei. 


Florina Hoza, Franța 


dată ajunşi în diaspora, am simţit nevoia să 

căutăm o biserică ortodoxă. Tocmai această 
dorinţă a adus la suprafaţă un lucru pe care poate 
nu îl exprimam înainte, acela că însăși credința în 
Dumnezeu este cel mai important reper în viața 
noastră. Într-o societate atât de diversificată ca cea 
a Parisului, este o adevărată bucurie să întâlnim 
alţi ortodocşi care împărtășesc aceeaşi credinţă ca şi 
noi. Prin intermediul asociaţiei Nepsis — asociaţia ti- 
nerilor din Mitropolia Ortodoxă Română a Europei 
Occidentale şi Meridionale — am avut ocazia să 
mergem la mănăstiri ortodoxe şi pe urmele sfinţilor 
ortodocşi din Franţa şi din întreaga Europă. Aceste 
întâlniri au alinat dorul de pelerinajele făcute în 
România şi, totodată, ne-au permis să descoperim 
bogăţia spirituală din acele locuri. Cel mai impor- 
tant este să trăim şi să ne comportăm creștineşte, 
astfel încât şi cei din jur să înţeleagă de ce reperul 
nostru în viață este credinţa în lisus Hristos. 


Cristina și Eugen, Paris 

Identitate 


[35 fel ca și în România, românii din dias- 
pora îşi trăiesc credința ortodoxă prin 
rugăciune, post şi participarea la Sfintele Taine şi 
slujbe. Deşi Ortodoxia a fost introdusă în America 
în ultimele secole, se găsesc totuși biserici şi mă- 
năstiri unde creştinii ortodocşi îşi pot trăi şi în- 
tări credinţa. Familia noastră a 
petrecut ultimii 14 ani în nordul 
Californiei, foarte aproape de ca- 
tedrala din San Francisco, unde 
se găsesc moaştele Sfântului loan 
Maximovici. Aici am avut marea 
binecuvântare să putem să ne 
trimitem copiii la St. John of San 
Francisco Orthodox Academy, 
una dintre puţinele şcoli orto- 
doxe din America cu program 
de la grădiniță până la liceu. 
Programul școlii include ore 
de religie și de strană, iar copiii 
participă cu toată şcoala la Sfânta 
Liturghie în zilele de sărbătoare. 

O mare parte din trăirea unei 
vieţi ortodoxe au constituit-o pe- 
lerinajele în America, România, 
Grecia, Israel. Una dintre mă- 
năstirile cele mai apropiate de 
sufletul familiei noastre este 
Mănăstirea Izvorul Tămăduirii 
din Dunlap, CA. Este o mănăs- 
tire grecească de maici unde am petrecut multe 
vacanțe cu copiii, făcând diferite ascultări și ară- 
tându-le copiilor ce înseamnă o adevărată trăire 
ortodoxă, chiar în mijlocul unei țări care se axează 
din ce în ce mai mult pe o viaţă seculară. 

De asemenea, am participat activ în viaţa pa- 
rohiilor din care am făcut parte şi i-am încurajat şi 


MM" născut în România 
și am fost botezată 
acolo în pruncie. Cu toate aces- 
tea, familia mea a început să 
meargă regulat la biserică în du- 
minici abia în America. Aveam 
nouă ani atunci. Am mers la 
școala duminicală şi am învăţat 
despre credinţă atât acasă, cât şi la biserică. În 
acelaşi timp, am intrat în contact şi cu viața secu- 
larizată din America, mai ales la liceu şi la facul- 
tate. Cu toate acestea, de fiecare dată când eram 
smulsă din mediul creştin ortodox, de tot atâtea 
ori îmi găseam drumul înapoi către credinţă. Ca şi 
creştin ortodocşi, inimile noastre tânjesc să trăiască 
o viață centrată pe Dumnezeu. Și acest lucru poate 


46 . CUVINTE CĂTRE TINERI - XIV / 2021 


pe copii să fie implicați: băieţii ajutând în Sfântul 
Altar, iar fetele cântând la strană sau ajutând la or- 
ganizarea meselor parohiale. Una dintre activitățile 
la care copiii participă cu mare drag este pregăti- 
rea prescurilor împreună cu PS James (Corazza), 
la vechea catedrală a Preasfintei Fecioare din San 


Francisco. Aceasta este o oportunitate deosebită 
de a petrece timpul într-o atmosferă de rugăciune 
și de a fi în comuniune cu alți tineri din parohie. 


Cristian și Diana T, ingineri la Google, SUA 


fi împlinit oriunde. 

Cu toate că America este secularizată şi 
proslăveşte credinţe care sunt străine de Biserica 
noastră, eu cred că a trăi aici ca și creştin ortodox 
nu este foarte diferit de a trăi astfel într-o ţară ma- 
joritar creştin-ortodoxă. Este adevărat, lumea de 
aici nu prea ştie despre Ortodoxie, despre obice- 
iurile noastre și mulți dezaprobă credinţa noastră. 
Dar tocmai din cauza aceasta cred că alerg către 
credința noastră în fiecare zi pentru îndrumare. 
În plus, există şi o frumuseţe legată de a trăi ca şi 
creştin ortodox în diaspora: preţuiești mai mult 
relaţiile pe care le ai cu alţi creştini ortodocşi. 


Lorena Alexandra Chelaru, SUA 


D e vreo trei ani mergem duminica la o bi- 
serică aproape de noi, a cărei comunitate 
include în majoritate americani, dar şi ruși, greci, 
polonezi şi doar două alte familii de români. Prima 
dată când am mers acolo, am fost foarte emoționaţi 
să-i auzim cântând Trisaghionul în românește. 
Cu accent american, bineînțeles, dar cu atât mai 
plăcut urechilor noastre. Văzându-ne zâmbind şi 
cântând cu ei, şi-au dat seama că suntem români. 


Identitate 


cumva onorabilă, tocmai adevărul că Biserica 
suntem noi, oamenii, mădularele sale din toate 
colțurile lumii, cu limbă şi obiceiuri diferite, dar 
toți zidiți după chipul şi asemănarea Făcătorului 
nostru. România este și va rămâne acea acasă unică 
şi preaiubită, pe care niciun loc de pe pământ nu 
o poate înlocui, dar suntem acasă în orice biserică 
ortodoxă cu veşminte preoțești şi limba dulce a 
Sfintei Liturghii. 


La sfârșitul Liturghiei ne-au înconjurat cu toţii, 
urându-ne bun venit în biserica lor. Ne-au invitat 
la agapa de după slujbă şi ne-au întrebat politicos 
lucruri despre familia noastră. Ne-am simţit acasă 
pentru că ne-au înconjurat cu dragoste frățească. 
De fapt, asta a și fost marea mea descoperire — 
Biserica este cu adevărat acasă. Multă vreme 
pusesem semnul egal între Ortodoxie și tot ce-i 
românesc (limbă, tradiţii, cultură) şi țineam morțiş 
la ideea că trebuie să merg neapărat la o biserică 
românească. Denaturasem, deși dintr-o pornire 

Practicând credinţa într-o lume străină 


ste greu să trăieşti în 

America fiind copil de 
imigrant. Și este și mai greu să 
fii un imigrant care prețuieşte 
tradiţia și credința mai presus de 
orice. A fi copil a doi imigranți 
români cu idealuri conservatoare 
poate fi o mare provocare câteo- 
dată, mai ales în cazul Americii, care este înconti- 
nuu împinsă înainte de progresiști care încearcă 
să aducă alte idei. Ceea ce mi-a adus pacea a fost 
istoria. Îmi trăiesc credinţa prin cunoaşterea şi 
înţelegerea istoriei şi imitarea vieților marilor sfinți 
și dumnezeiești Părinţi care au trăit înaintea mea. 


Acum mi-e destul că băiatul cel mare se bucură 
de scrierile lui Caragiale, fetița mijlocie vorbeşte cu 
perfectul simplu oltenesc al Gorjului meu natal şi 
hăuleşte ca Maria Lătărețu, iar cea mică adoarme 
în fiecare seară după ce mai întâi cântă „Lumină 
lină”. Am pace în suflet: ori că spunem „Doamne, 
miluieşte!”, ori „Lord, have mercy!”, firul care ne 
uneşte pe toți şi ne ţine acasă este Domnul Hristos. 
Pe El să nu-L pierdem niciodată! 


Mădălina-Daciana Reznic, SUA 


Admir faptele şi virtuțile marilor conducători 
români şi văd ca scop al vieții mele să păstrez 
cele mai preţioase credinţe ale lor. Mi-am făcut o 
datorie din a participa la cât mai multe slujbe ale 
Bisericii. Pentru că aceasta îmi permite să intru în 
legătură cu Dumnezeu. 

Lumea este prinsă de depravare şi ştiu că 
singur nu pot să îi fac față. Preţuiesc familia şi 
prietenii mai mult ca orice. Îmi trăiesc viața ca o 
umilă parte a istoriei americane, dar nu pot să-mi 
neg, rădăcinile şi chemarea strămoşilor. m 


Robert Belibrov, SUA 

Cum vă caracterizați? 


Sunt scriitor, tată, creştin şi am o mică fermă. 
Sunt întotdeauna foarte ocupat, am multă energie, 
nu prea stau într-un loc, nu mă odihnesc foarte 
mult, dar meditez foarte mult și mereu sunt în 
căutare de ceva, întotdeauna am căutat adevărul. 


Este omul stăpân al creaţiei, așa cum 
spune Dumnezeu în Sfânta Scriptură? 


Noi suntem lăsaţi stăpâni asupra lumii, ni s-a 
dat să o conducem, şi uitaţi-vă ce am făcut! E ca 
şi cum ai fi lăsat pe cineva să aibă grijă de casa 

Paul Kingsnorth 


ta şi te-ai întoarce din vacanţă găsind-o arsă. Noi 
asta am făcut. Mi se pare că e vorba de relaţie aici, 
deoarece noi nu vedem natura ca pe un organism 
viu alcătuit din fiinţe diferite, cu care trebuie 
să avem o bună relaţie, ci o vedem - din cauza 
capitalismului, globalismului, modernităţii — ca 
o sumă de resurse pe care le putem folosi după 
bunul plac. În orice societate tradițională sau in- 
digenă, oamenii nu se comportau așa, ci încercau 
să trăiască în echilibru cu natura. Își luau cât le 
trebuia şi trăiau simplu. Exact aşa cum ne învață 
Hristos: este vorba despre simplitate, smerenie 
şi problema sărăciei sau a bogăției. Când cauţi 
bogăţia se distruge creaţia, şi aici am ajuns noi. 


Nu putem privi lumea şi să afirmăm că suntem 
buni stăpâni ai ei în acest moment. 


V-aţi numit cândva un „ecologist în recu- 
perare”. Ce înseamnă aceasta? 


Nu prea mi se mai potriveşte. M-am recupe- 
rat deja! Era vorba despre campaniile ecologiste. 
Încercând să văd lucrurile în ansamblu, am reali- 
zat că acest tip de acţiuni nu prea își au rostul. De 
atunci am pornit într-o călătorie care nu ştiam că 
mă va duce până la Ortodoxie, dar aici m-a dus. 


Care ar fi motivul pentru care nu 
funcționează campaniile ecologice? 


Dacă vă uitaţi, de exemplu, la campania în 
jurul schimbării climei, sunt multe așteptări, mult 
activism care nu are efect. Mulţi încearcă să facă lu- 
cruri imposibile și consider că este important să-ți 
dai seama ce e posibil și ce nu. Clima se schimbă 
și nu putem opri aceasta. Trebuie să învăţăm să ne 
descurcăm cu o asemenea situație. Nu înseamnă 
că nu trebuie să facem nimic, însă unele lucruri 
sunt mai pregnante decât altele. Cred că aceasta 
m-a dus la Ortodoxie, faptul că lumea modernă 
este într-o criză și problemele ecologice sunt un 
simptom al crizei. Eu cred că soluţia este una spiri- 
tuală. Ţine de felul în care trăim, de relaţia noastră 
cu Dumnezeu, cu creaţia şi unii cu alții. Nu prea 
poţi vorbi despre acestea în mișcarea ecologică. 

În cele din urmă, trebuie să începi cu tine 
însuţi. O luptă spirituală este în fiecare. Aceasta e 
altă problemă pe care am văzut-o la mulți activiști. 
Dacă nu te cunoşti pe tine, nu ştii ce te conduce 
şi ce se petrece înlăuntrul tău, poţi răspândi neo- 
rânduiala ta în lume. Vezi multe probleme și crezi 
că toate sunt în afara ta, dar multe sunt înlăuntrul 
tău. Sunt mulţi activişti care nu-şi văd neorânduia- 
la spirituală şi cred că ceea ce-i face nefericiţi este 
guvernul, sau altceva de felul acesta, dar nu-i asta. 
Ni se cere cunoaștere de sine. Mi-a luat mult timp 
să învăţ aceasta. 


Cum poate criza spirituală să afecteze 
criza ecologică? 


Dacă vă uitaţi la criza ecologică, ce implică și 
schimbarea climei, veţi vedea că rădăcinile ei sunt 
lăcomia, mândria, ambiția, egoismul, iar acestea 
sunt, în fond, probleme spirituale. Criza ecologică 
este alimentată în special de unele țări din lume, 
din cauza lăcomiei, a dorinţei de îmbogăţire, mai 
ales prin crearea de bunuri de care nimeni nu 
are nevoie. Întreaga economie modernă e bazată 

pe lăcomie inutilă. Nu este un proces gândit să 
furnizeze bunuri după nevoile fiecăruia. Lumea e 
plină în acelaşi timp de sărăcie, suferinţă şi bogăţie 
excesivă. Aceasta este o criză spirituală, pentru 
că dacă am fi urmat învăţăturile predicii de pe 
munte a lui Hristos, dacă am fi încercat să trăim 
precum El ne-a învăţat, nu am fi fost în această 
situaţie. Mi-a luat mult timp să-mi dau seama 
că rădăcinile crizei sunt unele spirituale. Noi nu 
acordăm atenţie acestor învățături deoarece nu 
mai credem în ele, nici în Dumnezeu. Credem 
doar în om ca centru a toate și hrănim încontinuu 
patimile noastre. Deci, soluţia acestei crize poate 
părea dură - înfrânarea patimilor. Cine ar vrea 
să şi-o asume? În lumea occidentală, în special, 
noi nu învăţăm despre aceste lucruri, nu gândim 
în acest fel. Vedem că lucrurile nu merg bine și 
credem că aceasta se datorează economiei sau po- 
liticii. Nu spun că acest aspect nu contează, însă 
am construit o societate ce are la bază un mare 
gol și aceasta este de fapt problema cu care ne 
confruntăm. Mulţi sesizează acest aspect, că ceva 
esenţial lipseşte în cultura noastră. Am discutat 
cu tinerii și am observat că valorile în care au fost 
crescuţi nu sunt decât progresul și banii. Dar ele 
nu mai ajută, sunt chiar dăunătoare. 


Mi se pare că prima parte a vieții dum- 
neavoastră a fost ca o lecţie de smerenie cu 
privire la limitele omului. Vă simțiți într-un 
oarecare fel smerit de calea aceasta? 


Da, cred că a fost. Dar nu sunt așa de smerit 
pe cât aş putea fi. Sunt, totuşi, mai smerit decât 
înainte. Când eşti activist, vrei să schimbi totul, 
simţi că o poţi face şi îți dorești mereu să ai con- 
trolul. Acesta poate fi un instinct bun, o dorință de 
a îmbunătăţi lucrurile, însă poate fi și unul foarte 
arogant. Ajungi să crezi că tu trebuie să schimbi 
lumea, să o reconstruiești mai bine decât este și să 
o controlezi. Cred că mișcarea ecologică a fost din- 
totdeauna despre limite. Le spuneam oamenilor: 


CUVINTE CĂTRE TINERI - XIV / 2021 


.49 


Identitate 


trebuie să trăiţi încadrându-vă în limite. Era o ati- 
tudine monahală într-un fel, pentru că te învăța 
să trăieşti simplu, într-o comunitate, şi să respecţi 
natura. Trebuie să trăim conform măsurii noastre 
şi a naturii, lucru pe care societatea noastră nu-l 
face. „Mişcarea verde” de azi, din păcate, a uitat 
aceasta şi crede că poate rezolva problemele prin 
tehnologie. După mine, totul se reduce la sme- 
renie. Trebuie să trăim smeriți unii față de alții, 
dar şi față de natură, să trăim cu mult mai puţin 
decât avem acum. Din păcate, cred că majoritatea 
oamenilor nu vor să facă acest lucru. 


Sunteţi o persoană anti-tehnologie? 


Totul se rezumă la o viaţă simplă, trăită între 
limite. Nu sunt împotriva tehnologiei, dar cred că 
tehnologia este o capcană pentru noi. Construim o 
reţea imensă de tehnologie, care se presupune că 
ne va face viaţa mai uşoară şi totul mai accesibil. 
De fapt, devenim dependenţi de ea; oamenii nu 
pot trăi fără ea, sunt controlaţi și urmăriţi, le este 
luată întreaga informaţie în schimbul unor cado- 
uri gratuite. Suntem pe cale să creăm o maşinărie 
enormă în jurul nostru, care devine o capcană 
pentru noi, este incredibil de distructivă pentru 
pământ şi face aproape imposibilă viaţa fără ea. 

Este puţin mai bine aici la ţară, unde locuiesc, dar 
în oraşele din vest oamenii stau tot timpul pe tele- 
foane. Sunt dependenţi de ele. Statele dețin multă 
informaţie despre tine în acest fel. 

Ni se pare că, pentru a salva problemele 
globale, este necesar să avansăm în tehnologie, 
dar aceasta nu ne va salva, ci ne va atrage şi mai 
adânc în rețeaua de tehnologii de care suntem deja 
dependenți. Situaţia e pe cale să se agraveze. Ne 
îndreptăm spre inteligenţa artificială, încercând să 
recreăm mintea umană. Cred că faptul este unul 
foarte periculos şi puţin diabolic, privind direcția 
spre care merge. Odată ce am început să vorbim 

despre transferul minţii umane 
în mediul digital pentru a trăi 
veşnic, cred că ne aflăm pe un 
teritoriu periculos. 
Pentru mine, acestea îmi 
par chiar antihristice, pentru 
că Îl înlocuiesc pe Dumnezeu. Încercăm să fim 
mai buni decât Dumnezeu, ca şi cum am con- 
strui Turnul Babel din nou. Credem că nu mai 
avem nevoie de EI și de Împărăţia Sa pentru că 
putem transfera minţile şi să ne creăm propria 
împărăție. Cred că există anumite duhuri pericu- 
loase în jurul acestor tehnologii, duhuri într-un 
sens pe care nu îl pot explica. Cred că nici măcar 
nu știm de ce facem aceasta. 

Ne facem o viaţă artificială, și unul dintre mo- 
tive e credința că putem crea o lume fără suferinţă, 
o viață paralelă unde lucrurile vor fi simple și fără 
durere, dar întotdeauna există una. Nu există 
vreun profesor care să ne înveţe cum să depășim 
suferința, cum să o abordăm și să o transpunem 


într-o viziune spirituală: poartă-ţi crucea! Nici nu 
mai gândim în acest fel, ci încercăm să-l evităm. 


Ați descris lumea drept un capitalism teh- 
no-feudal. Puteţi dezvolta? 


Există o nouă generaţie de oameni, cei care 
dezvoltă aceste tehnologii și 
conduc corporaţiile care le gesti- 
onează. Sunt enorm de înstăriți 
și foarte influenţi în politică. 
Prăpastia între bogaţi şi săraci 
se lărgește rapid, iar implicarea 
în economie se schimbă mult, de 
asemenea. Ne dezvoltăm foarte repede spre o au- 
tomatizare în majoritatea profesiilor umane. Sunt 
predicții conform cărora, în 10-20 de ani, aproape 
toate locurile de muncă vor fi automatizate, cu 
excepţia celor mai complexe. Foarte multe lucruri 
vor fi executate de mașinării. Pentru aceasta exis- 
tă inteligenţa artificială. E şi mai ieftin, desigur. 
Astfel, vor exista o mulțime de oameni care nu 
vor avea de lucru şi, mai important cred eu, nu 
îşi vor găsi un sens, deoarece orice faci în viață 
îți dă un sens și o direcţie. Există deja o diferență 
majoră între un grup de oameni care nu au niciun 
scop, drepturi sau implicare, şi oamenii de la cel 
mai înalt nivel, care deţin majoritatea lucrurilor 
şi controlul. Acesta este felul de tehno-feudalism 
despre care vorbeam. 


Ce v-a făcut să alegeți Ortodoxia? 


Cred că am fost condus către ea. Pe de o parte 
a fost o alegere, iar pe de altă parte n-a fost. Dacă 
aş fi fost raționalist, nu cred că aș fi fost creştin. De 
fapt, în nicio religie nu poţi fi raţionalist, deoarece 
religia este mai presus de rațiune. Eşti condus pe o 
cale şi eu simt că am fost condus de către Hristos la 
Ortodoxie. Căutam adevărul, însă nu l-am căutat 
în creştinism deoarece nu am crezut că-l voi găsi 
aici. Și tocmai aici l-am găsit! A fost ceva la care am 
fost condus. La un moment dat, m-am gândit: „Îmi 
trebuie o biserică”. Ar trebui, probabil, să fiu an- 
glican, pentru că sunt englez, dar consider Biserica 
Anglicană foarte lumească. Taina a dispărut din 
ea. Trăiesc în Irlanda, care este foarte catolică, şi 
cam acelaşi lucru este valabil şi pentru Biserica 
Catolică. Așa că m-am rugat foarte mult și am des- 
coperit că locuiesc lângă o mănăstire ortodoxă nou 
înființată, prima din Irlanda. Mă rugam de mult 
timp lui Dumnezeu să-mi trimită un preot. l-am 
spus: „Dacă vrei să mă alătur unei Biserici, atunci 
găseşte-mi un preot”. l-am făcut o provocare și am 
găsit un preot la mănăstire. Am început să vorbim 


Identitate 


şi acum îmi este duhovnic: părintele Tudor Ghiţă 
de la Mănăstirea ortodoxă Izvorul Tămăduirii, 
unde am descoperit Ortodoxia şi unde m-am 
botezat. De fapt, mai citisem despre Ortodoxie şi 
mă gândeam: „ce interesant!” Cu cât citeam mai 
mult, cu atât mai mult mă gândeam: „este ceva 
aici ce n-am mai întâlnit până acum în creştinism”. 


în orice fel. Este în regulă”. 


Nu eram prea sigur ce putea fi. Mergeam spre 
mănăstire şi mă gândeam: „nu sunt sigur dacă 
va fi pentru mine, deoarece nu sunt român 
şi poate nu-i locul meu aici. Este o credinţă 
străină, dar merg oricum să văd”. A fost o 
experiență impresionantă şi oamenii au fost 
foarte prietenoși şi foarte primitori cu mine. Cu 
cât am participat mai mult la liturghie şi cu cât 
am citit mai mult, cu atât mai mult am reali- 
zat că în Ortodoxie este o taină adâncă pe care 
n-o poţi găsi în creștinismul apusean. Mai este 
şi puterea slujbelor, care nu mai există la fel în 
creştinismul apusean deoarece, când am avut 
Reforma, am scos tot ritualul. Am înlăturat pe 
Maica Domnului, pe sfinţi, monahismul, şi am 
făcut din biserică o simplă clădire unde mergi să 
citeşti evanghelia şi să asculți câteva rugăciuni. 
Simţi că lipseşte ceva esenţial. Nu mi-am dat 
seama că în creștinism există o asemenea cale 
tainică oferită de Ortodoxie. Era ca şi cum am 
descoperit din nou creștinismul, privind către 
cel răsăritean. Consider că până nu priveşti spre 
credinţa ortodoxă, nu realizezi ce s-a pierdut în 
apus, pentru că aveam și noi aceasta cândva, nu? 
Eram cu toţii ortodocşi cândva. Englezii erau 
ortodocşi, irlandezii la fel, toți făceam parte din 
Biserică. Şi m-am gândit: „aici este locul meu”. 
Era ciudat, mă simţeam ca și cum veneam acasă, 

deși în multe privinţe era destul de străin pentru 
mine. Simțeam totuși că venisem acasă. 


Este un lucru să fii conştient de adevărul 
din Ortodoxie și cu totul altul să-ți asumi 
viața ortodoxă. Ce v-a determinat să vă 
asumaţi viața ortodoxă pe deplin? 


Am căutat adevărul. Cred că am ajuns la punc- 
tul în care a ajuns şi părintele Serafim Rose. Întâi 
și-a zis: „trebuie să văd adevărul”; apoi, după ce 
l-a găsit: „o voi face cum trebuie”. Nu mai este un 
exercițiu intelectual. Poate un timp chiar s-a simţit 
ca un exercițiu intelectual, dar m-am gândit: „mi 
s-a întâmplat ceva foarte măreț”. Mă simt ca și 
cum L-am întâlnit pe Hristos şi chiar asta mi s-a 
întâmplat. Am fost adus în Biserică și cred că ade- 
vărul este în ea. lar eu trebuie să fac tot posibilul ca 
să trăiesc frumos, deoarece adevărul nu înseamnă 
nimic dacă nu-l trăieşti. Am vrut să trăiesc diferit, 
să fiu provocat și să fiu schimbat. l-am spus lui 
Dumnezeu: „Mă poţi schimba în orice fel. Este în 
regulă”. M-am gândit: „Nu voi întineri. Am aproa- 
pe 50 de ani. Vreau să descopăr ce este adevărul 
și apoi să încerc să-l trăiesc”. 


Nu mi-am dat seama că în creştinism 
există o asemenea cale tainică oferită de 
Ortodoxie. 


Cum vă simțiţi în Biserică? Ce înseamnă 
Biserica pentru dumneavoastră? 


Este o comunitate. Biserica de aici a fost foarte 
primitoare față de mine. Majoritatea sunt români, 
dar mai sunt şi englezi, irlandezi, georgieni şi 
alții care mai vin. Este un loc foarte primitor, dar 


52 . CUVINTE CĂTRE TINERI - XIV / 2021 


mai mult ca orice este locul unde Îl întâlnesc pe 
Hristos. Liturghia încă este o noutate pentru mine, 
ceva puternic și de fiecare dată învăţ ceva nou. 
Când particip la ea, ceva puternic se întâmplă, pe 
care nu-l pot explica. Liturghia este inima tuturor 
slujbelor și mă schimbă de fiecare dată. Este un 
proces treptat. 


Cum este relația cu părin- 
tele duhovnic? 


El este un om foarte bun, inte- 
resant și amuzant. Îmi place foar- 
te mult de el, e cu picioarele pe 
pământ, foarte practic şi reuşeşte 
mereu să mă domolească. Eu în- 
totdeauna vreau să merg la viteză maximă şi el 
îmi spune: „la-o uşor! E mult de lucru, nu te grăbi, 
nu crede că vei ajunge sfânt în câteva săptămâni”. 
Este unul dintre lucrurile pe care le căutam. Chiar 
aveam nevoie de un duhovnic bun. De aceea avem 
Biserica, de fapt. Întotdeauna mă pot sfătui cu el 
dacă nu sunt sigur ce trebuie să fac într-o zi. 


Cum vă rugați? 


Mă rog de trei ori pe zi. Folosesc 
cartea de rugăciuni. Mă rog dimineaţa, 
la prânz şi seara și fac o sută de metanii 
pe zi. Spun rugăciunea lui lisus cât pot 
de mult în timp ce lucrez. Încerc să mă 
obișnuiesc făcând aceasta zilnic. Nu-mi 
pot imagina, acum, o altfel de vieţuire. 
Şi simt că este un lucru pe care ar fi 
trebuit să-l fi făcut de mult. Este ca 
apa care modelează piatra: te schimbă 
treptat, însă o simţi de fiecare dată. 

Credeţi că Ortodoxia este capătul cău- 
tărilor dumneavoastră sau un simplu pas 
printre altele? 


Sper că e sfârşitul! De fapt, sunt sigur că acesta 
e sfârșitul. M-ar surprinde mult dacă n-ar fi așa, 
deoarece mă simt acasă. Este foarte ciudat. Nu mai 
simt ca și cum mai caut ceva. Mă simt de parcă 
ştiu ce am găsit şi acum trebuie să lucrez. Sunt 
pe treapta cea mai de jos, deci am mult de urcat. 


Cum ați ajuns să scrieți? 


Nu ştiu. Mi-a plăcut dintotdeauna să citesc. 
Gândul că mi-ar plăcea să scriu cărţi a venit când 
eram copil. Nu ştiam pe nimeni care să fi scris vreo 
carte. Era doar un lucru pe care mereu mi-am dorit 
să-l fac și am început să-l practic în şcoală. Am 
continuat de-a lungul facultăţii și am văzut că sunt 
destul de bun la asta. Sunt mai bun la a transmite 
ceva prin scris, decât prin a vorbi cu oamenii. E 
o vocaţie. E unul dintre acele lucruri pe care fie 
trebuie să le faci, fie nu. Nu-mi pot imagina că nu-l 
fac. Am încercat să mă opresc din a-l face uneori 
şi nu am putut, deci a trebuit să continui. 


Aţi scris trilogia Buckmaster, care trage 
multe semne de alarmă, unde vă imaginați 
cum ar putea fi viitorul, prezicând şi aver- 
tizând în acelaşi timp. Vă identificați cu 
locul din Scriptură care vorbeşte despre pro- 
fetul care predică în deşert, dar nimeni nu 
ia aminte? 


Cred că am petrecut o mare parte din viața 
mea făcând acest lucru. Scriptura e plină de astfel 
de profeţi, nu-i aşa? Cred că aceasta este poate 
definiția unui profet: el trebuie să spună ceea ce 
oamenii nu vor să audă. Nu m-aş considera pe 
mine un profet, evident, dar dacă eşti la margi- 
nea unui lucru, ai o imagine mai clară despre acel 
lucru. leşind puţin din societate, poţi vedea mai 


OOKSTORE 


NFFEEHOUSE 


clar decât dacă ești înlăuntrul ei. Aşa 
poţi vedea ce nu merge bine, poţi între- 
zări pericolele. Dar dacă oamenii sunt 
în mijlocul societăţii, nu vor să audă 
nimic, deoarece trebuie să trăiască 
în ea. Dar da, îmi recunosc postura, 
cu siguranţă. 


Care este părerea dumneavoas- 
tră acum despre puterea cuvintelor? 


Am trecut printr-o criză acum 
câţiva ani. Nu mai credeam deloc în 
scris deoarece nu știam dacă el descoperă lumea 
sau o tăinuiește; dacă ascunde realitatea. Mi-am 
dat seama că vedeam doar scrisul, nu şi lumea, 
deci mi-am pierdut cumva credinţa în el. Privind 
în trecut, acum, văd acest fapt ca o parte a crizei 
mele spirituale, care m-a îndreptat spre Dumnezeu. 
Am fost golit de toate. Am fost atras spre biserică, 
lovind și țipând. Nu am scris nimic pentru mai bine 
de un an. Dar, după convertire, am realizat că tre- 
buie să scriu din nou, pentru că nu pot să nu scriu. 
Soţia mea m-a făcut să realizez aceasta, pentru că e 
mai înțeleaptă decât mine; ea spune că, dacă ai un 
dar, trebuie să-l folosești, deoarece îţi este dat de 
Dumnezeu. Tot ea spune că poţi folosi scrisul ca un 
act de slujire, făcând ceva folositor pentru oameni, 
şi nu pentru tine. Aceasta încerc și eu să împlinesc. 
Deci, încerc să înţeleg, ce se întâmplă în lume și ce 
trebuie făcut legat de acest lucru. 


Cum s-a schimbat relația dumneavoastră 
cu scrisul și cuvintele în general, odată cu în- 
tâlnirea Cuvântului celui Viu? 


Cred că aceasta este adevărata poveste. Mă 
verific mereu, deoarece simt că dacă Îl urmezi pe 
Hristos, eşti mereu vegheat. Mă gândesc: „Asta 
e ceea ce vrea El ca eu să fac sau să spun?” Nu 
înseamnă că voi scrie 
despre creștinism 
mereu, ci ceea ce fac 
trebuie să urmeze 
învățătura lui Hristos. 
Aceasta e calea pe care 
încerc să o urmez. E 
un exerciţiu folositor. 
Te stăpâneşte dar, de 
fapt, te opreşte din a 
scrie dinspre ego-ul 
tău prea mult. Astfel, 
încă se schimbă lu- 
cruri. Nu sunt sigur 
unde se va termina. 5 

Emma-Mfon Irina Uko alături de comunitatea Parohiei Dobroteasa, Bucureşti, Praznicul Naşterii Domnului, 2017 


* 


Nu ai nevoie de explicaţii 
atunci când crezi 


Vorbește-ne despre credința şi viața 
în Nigeria. 


Tatăl meu este luteran. În Nigeria jumătate 
sunt creştini, majoritatea vieţuind în partea de 
sud a ţării, iar cealaltă jumătate musulmani, care 
trăiesc în nordul țării. Dintre creștini, cei mai 
mulți sunt protestanți, ortodocșii sunt foarte 
puţini. Creștinii protestanți au multe beneficii 
materiale; la ei, mai important este să cauţi bu- 
năstarea. Ei spun că Dumnezeu ne vrea pe toți 
bogaţi şi de aceea să ne rugăm pentru aceasta. 
Tatăl meu nu era de acord să merg la biserică, 

pentru că se practicau multe lucruri care îi displă- 
ceau. De exemplu, faptul că mulţi pastori încep o 
biserică din nimic şi după aceea își iau o maşină 
foarte scumpă. 

Părinţii mei nu au reușit să mă boteze la o vâr- 
stă mică, deoarece nu au putut la luterani. Pentru 
că au intervenit și alte lucruri, mama s-a gândit 
că mai bine aşteaptă să ajungă în România ca să 
mă boteze. 

Crescând între două culturi, africană și euro- 
peană, nu prea ai o identitate, ci ai tendinţa să vezi 
intenţia celuilalt. De exemplu, când eram mică, în 
maşină toţi copii veneau şi se uitau la mine. Era 


nepoliticos, dar, totuși, ei nu mai văzuseră un om 
alb. Şi atunci, observi omul. 


Când te-ai apropiat, de fapt, de Biserica 
Ortodoxă? 


Am fost botezată în Biserica Ortodoxă la şase 
ani. Dar pot spune că Dumnezeu vine în viața 
ta treptat. Când am venit în România la studii, 
totul era frumos. Mergeam la o biserică mesia- 
nică (protestantă) şi făceam parte din Asociaţia 
Creștinilor Mediciniști. Cu toate acestea, eram 
tulburată şi nu îmi găseam locul. Atunci a în- 
ceput căutarea. Mi-am zis: 

nu vei lăsa sufletul meu în iad, nici nu vei da pe 
cel cuvios al Tău să vadă stricăciunea”. 

Prima slujbă ortodoxă la care am mers a fost 
Sfânta Liturghie, dar nu am stat la toată slujba, 
pentru că gândul meu era: Ce faci în acest loc 
păgân? Fugi de aici! Dar, în același timp, era şi 
un alt gând: Nu vei ști ce se întâmplă aici, dacă 
nu rămâi până la sfârșit. Şi atunci era o luptă: îmi 
ziceam că nu mă închin la icoane, eu mă închin 
doar lui Hristos. Însă am început să îmi fac cruce 
ca să nu fiu privită cu suspiciune. lar apoi sem- 
nul crucii a venit ca un dar, de fiecare dată când 
făceam semnul crucii am simţit un har. 


hai să văd ce zic şi alţii. Așa 
am ajuns la o conferinţă or- 
todoxă despre spiritualitate, 
meditaţie, puterea rugăciunii 
și m-am convins că erau oa- 
meni mai profunzi. Ceea ce 
m-a fascinat la acea conferință 
a fost că Hristos era centrul, 
iar aceasta căutam — pentru 
că ținta fiecărui creștin este 
Hristos. Aveam 24 de ani, iar 
întoarcerea mea către ortodo- 
xie a fost lentă, din 2012 până 
în 2016. Acum mă aflam între 
ortodocşi şi protestanți. Am 
fost şi la Mănăstirea Antim, 
unde ni s-a citit o rugăciune 
la finalul anului universitar. 
Apoi am ajuns la o biserică 
baptistă, dar eu îmi doream 
în continuare să merg la o bi- 


De ce voiai să intri în 
Biserica Ortodoxă, te atră- 
gea ceva? 


Eu nu am vrut. A fost, 
de fapt, curiozitatea. Apoi 
a venit şi credința în Maica 
Domnului. Eram în cameră 
şi am simţit prezenţa reală a 
Maicii Domnului în toate. A 
fost ca o iluminare că există. 
Nu pot să explic această stare. 
Eu eram în Biserica Ortodoxă, 
dar tot la protestanți mer- 
geam. lar când se spunea la 
Liturghie: „toată viaţa lui 
Hristos Dumnezeu să o dăm”, 
eu eram foarte încântată. 
După aceea, a fost convinge- 
rea legată de cei adormiţi. Eu 
ştiam că, după moarte, ori te 


serică ortodoxă. Mi-era însă 
frică să mă duc în Biserica 
Ortodoxă, pentru că ştiam ce înseamnă să ai un 
duhovnic, adică ascultarea de Hristos. 


Și nu voiai acest lucru? 


La noi, în Nigeria, sunt foarte mulți oameni 
care zic că sunt profeţi, dar sunt falși profeți. Şi 
mi-era teamă să nu se profite de mine. Aveam 
nevoie să cunosc intenția omului. Nu îmi era 
teamă să fac ascultare de Hristos, pe cât îmi era 
teamă ca preotul să nu fie un profet fals. Apoi, 
mai aveam teama să nu mi se impună ascultări 
peste puterile mele. 

Între timp, mi s-au întâmplat lucruri foarte 
interesante, dar care au evoluat încet. De exem- 
plu, la un moment dat, când eram la piscină, am 
simţit îndemnul: îmbracă-te și du-te la Maslu. De 
multe ori îmi venea în minte Psalmul 15, 10: „Că 


În Nigeria, 1993 


duci la ceruri, ori în iad. Nu 
credeam că ajută rugăciunile 
pentru morți. Și mi-am zis: dar dacă este adevărat 
ce zice creştinul ortodox? Poate că lucrul acesta 
este singura şansă pentru cel din iad, să ajungă în 
rai. Poate este adevărat şi eu nu am făcut nimic 
pentru cei dragi care au murit. Aşa a început, apoi 
te obişnuieşti cu pomenile şi toate celelalte. 


Cum ai caracteriza Ortodoxia față 
de protestantism? 


Ortodoxia este completă și mult mai profundă. 
Cred că un lucru minunat în Biserica Ortodoxă 
este că există nădejde peste tot, chiar şi pentru 
cei din iad, datorită pomenirii lor. lar pentru cei 
în viaţă există posibilitatea de a ne ridica, oricât 
de mult am cădea. În rugăciunea de pomenire îi 
amintim şi pe cei pe care nu are cine să-i pome- 
nească. În plus, rugăciunea se face împreună cu 

sfinţii. Chiar dacă eşti singur în biserică, eşti cu 
sfinţii la rugăciune. 


Cum a fost cu duhovnicul? 


Cu duhovnicul a fost un proces lung, pentru 
că atunci când am crezut că mi-am găsit duhovnic, 
eram nehotărâtă. Să fie chiar el? Cu toate acestea, 
eu făceam rugăciune de găsire a unui duhovnic. 
Am zis că e o greşeală, că uneori el se îngrijora 
pentru noi, aşa cum o mamă se îngrijorează pentru 
copiii ei, şi uneori copilul nu vrea să fie constrâns. 
Eu mă îndepărtasem de protestanți şi acesta a fost 
un proces gradual, pentru că maturizarea este di- 
ficilă, ca în orice creştere. Când alegi duhovnicul 
potrivit, el nu mai scapă de tine până când crești şi 
îți dai seama că trebuie să răsufle și el. Duhovnicul 
este un dar care trebuie căutat. 


Cât de important este să mergi regulat la 
biserică, nu doar de Paşte și Crăciun? 


Pentru cineva din afara Bisericii, acest lucru 
poate părea absurd, dar pentru cei credincioşi — 
„nebuni pentru Hristos” — nu este, deci nu poţi 
merge doar de Paşte sau când ești aproape de 
moarte. Nu este nevoie de explicaţii atunci când 
crezi. Este ca un măr: dacă eu îl mănânc, tu nu 
ai de unde să ştii ce gust are. De aceea, e ceva 
ce trebuie să trăiască numai persoana respectivă. 

Cel care crede că pierde timpul la biserică, să re- 
alizeze că acesta nu este pierdut, ci osteneala lui 
va fi răsplătită de Dumnezeu. Pentru efortul tău, 
Dumnezeu te binecuvântează. Chiar dacă te duci 
şi nu eşti cu gândul acolo, totuși puteai merge la 
plimbare, dar ai ales să mergi la biserică. 


Spune-mi, cum crezi că pot fi atraşi tinerii 
la biserică? 


În primul rând, să ne rugăm pentru ei, să 
ştim cum să acționăm, să nu forțăm o persoană. 
Duhovnicul mi-a spus că Lucifer a fost creat de 
Dumnezeu, dar a zis că are de toate şi nu îi mai 
trebuie nimic, deci nici Dumnezeu. Și dacă stai să 
te gândești, satana este o lumină, un fel de chip 
îngeresc, dar când scoţi lumina, rămâne întuneri- 
cul. Mă gândesc și la ce a zis Sfântul Pavel: azi sau 
mâine poate nu vei crede, dar mă rog ca tu să crezi. 


Ce faci când nu ești dispusă să te 
rogi acasă? 


E greu, dar tot citesc rugăciunile. O fac silit 
și devine obișnuință, ceva mecanic. Dar dacă tot 
sunt mecanic, să fiu pentru Hristos. Mulţi văd 
rugăciunea ca pe ceva lung, dar mai folositoare 
sunt cuvintele puține şi concentrate. De aceea şi 
duhovnicul spune să le faci pe toate cu ascultare. m 


Alături de părintele duhovnic Gheorghe Sima 


AU APĂRAT 
CREŞTINĂTATEA/ 
EUROPEI 

ATOS - familia cea mare 
a tinerilor 


Pr. Justinian- Remus A. Cojocar 


preşedinte şi membru fondator al Asociaţiei Tinerilor Ortodocși Suceveni 


A Tinerilor Ortodocși Suceveni 
(ATOS) este o organizaţie de tineret, o fa- 
milie de tineri empatici şi credincioşi, mărinimoși, 
cu dragoste de Dumnezeu, Biserică și ţară. ATOS 
este o asociaţie vie, activităţile și proiectele ei fiind 
apreciate şi promovate de comunitate, autorități 
și media. 

Asociaţia Tinerilor Ortodocși Suceveni 
a fost înfiinţată în anul 2019 în cadrul 
Arhiepiscopiei Sucevei și Rădăuţilor, cu binecu- 
vântarea Înaltpreasfințitului Părinte Pimen și a 
Preasfinţitului Părinte Damaschin Dorneanul. 

Deşi este o organizaţie tânără, ATOS a reuşit 


să-şi creioneze un anumit specific. Activităţile şi 
proiectele derulate au reuşit să adune în număr 
mare pe tineri, iar această izbândă se datorează 
lucrării lui Dumnezeu. 

În ATOS, tinerii au descoperit cu adevărat 
frumusețea tinereţii. Doar cu Dumnezeu în suflet 
și în inimă, tinerețea e frumoasă. Tinereţea nu are 
vârstă, pentru că a ști să trăieşti frumos este o artă 
pe care doar omul optimist şi plin de credinţă în 
Dumnezeu o are. 

Aşadar, este mereu actuală şi urgentă nevoia 
de a-i atrage, de a-i captiva, de a-i apăra şi de a-i 
menţine pe tineri aproape de Biserică. 

lată doar câteva dintre proiectele de su- 
flet derulate de către Asociaţia Tinerilor 
Ortodocşi Suceveni: 

1. Proiectul „Ne pasă! Vă suntem alături! Cu 
noi este Dumnezeu!” a debutat în perioada in- 
cipientă a pandemiei, acțiunea continuând și în 
prezent. Prin intermediul acestui program, până 
în acest moment, au fost ajutate 771 de familii 
din Arhiepiscopia Sucevei şi Rădăuților. Tinerii 
voluntari au dat dovadă de dragoste creştinească 
şi solidaritate, ajutând persoanele în vârstă şi pe 
cele aflate în dificultate, făcându-le cumpărătu- 
rile și procurându-le medicamentele necesare. 
Mai mult, aceștia le-au fost alături celor singuri 
şi deznădăjduiţi printr-o vorbă bună şi printr-un 
cuvânt de folos, pentru a-i ajuta să treacă mai 
uşor peste această perioadă dificilă. Pandemia, 
cu încercările ei, a fost o adevărată pedagogie. 
De mare ajutor a fost campania ATOS-ului din 
perioada pandemiei, a carantinării Sucevei, mar- 
tie-mai 2020. Tinerii voluntari ATOS au sărit în 
ajutorul persoanelor aflate în nevoie, în suferință, 
în vârstă, bolnave și a oamenilor izolaţi, carantinaţi 
(au cumpărat alimente și medicamente). Au avut 
171 de solicitări duse la bun sfârșit şi au împărţit 
aproximativ 1250 de pachete. Tinerii au colaborat 
bine cu Primăria, Poliţia Locală şi ONG-uri. 

2. Un alt proiect foarte important a fost 
„Caravana medicală”. Activitatea dedicată îngri- 
jirii sănătăţii copiilor s-a desfășurat în parteneriat 
cu proiectul „Caravana cu medici”, precum și cu 
ajutorul Asociaţiei Culturale „Sfântul Mitropolit 
Dosoftei”. 25 de medici voluntari au consultat gra- 
tuit 190 de copii din localitatea Suceviţa. Aceştia 
au beneficiat de consultaţii generale, pediatrice, 
stomatologice și oftalmologice. 

3. Campania „Sunt voluntar, sunt responsa- 
bil!” (începută în iunie 2020) este un program de 
responsabilizare socială. „Lucrul de care te poţi 
lipsi e de mare nevoie şi de folos altuia care e în 
lipsuri!” Așa au pornit tinerii și până în prezent au 

fost ajutate 55 familii cu bunuri şi 
alimente în valoare de 40.000 lei. 
S-a reușit construirea a trei case 
pentru oameni necăjiţi. Alte 60 de 
familii din Muşeniţa, localitate 
aflată la graniţa României cu 
Ucraina, au beneficiat de pachete 
cu alimente înainte de Crăciun și 
de Sfintele Paști, iar aproximativ 
160 de familii de la blocurile 
sociale din municipiul Suceava 
și aproximativ 70 de familii de 
rromi din comunitatea Şcheia au 
beneficiat constant de ajutoare în 
alimente și haine. 

4. Proiectul „Dăruieşte o 
pâine!” (început în ianuarie 2021) 
este proiectul dragostei tinerilor care pun mână de 
la mână şi cu bănuţii strânși cumpără pâine și o 
dăruiesc oamenilor sărmani. 750 de pâini au fost 
dăruite până acum la aproximativ 230 de familii 
numeroase, cu mulți copii, cu o situație materia- 
lă precară. 

5. Proiectul „Pentru noi!” a fost gândit de 
la început să fie dedicat activităților recreative 
şi distractive, pentru umplerea timpului liber. 
Sportul şi mişcarea sunt prioritare: ciclism, fot- 
bal, rafting, alpinism, paintball, săniuș. Mai mult, 
pentru a cultiva munca în echipă, pentru o mai 
bună cunoaştere și consolidarea relaţiilor dintre 
voluntari, s-au organizat seri de film, jocuri de 
societate, drumeţii, excursii și tabere. 

6. Atelierele de Artă Populară, desfăşurate în 
fiecare sâmbătă, au scopul de a-i face pe tineri să 
întreprindă meşteșugurile populare. În felul acesta 
se păstrează şi se transmit mai departe generaţiilor 
viitoare tradițiile populare. Tinerii au cusut semne 
de carte și săculețe pentru anafură, au confecționat 
ornamente de Crăciun, brodate manual cu mode- 
le tradiţionale, stele de Crăciun și chiar lucrează 
să-și coasă singuri cămeși tradiționale cu motive 


originale ţărăneşti. Șezătorile la care au fost tine- 
rii, alături de meşteri populari, au însemnat un 
prilej de a descoperi tradiţiile vechi, cu cântecele 
şi meşteşugurile originale. 

7. Corul misionar al tinerilor ATOS a concertat 
în multe locuri, la diferite ocazii și a participat la 
slujba Sfintei Liturghii în comunităţile eparhiei, de 
cele mai multe ori în zone izolate, unde tinerii sunt 
din ce în ce mai puţini. La strană, îmbrăcaţi fru- 
mos, tinerii promovează totodată portul popular. 

8. Piesa de teatru „Ne pasă!” a fost foarte apre- 
ciată. Au fost implicaţi 60 de tineri. Mesajul trans- 
mis a fost puternic, împotriva bullying-ului atât 
de prezent în unităţile de învățământ, împotriva 
violenţei, prejudecăţilor şi etichetărilor sociale. 

9. „Compuneri în Pandemie: Sănătatea — cea 
mai mare bogăţie a omului”. Așa s-a numit pro- 
iectul în cadrul căruia membrii ATOS şi elevi de 
la Colegiul Naţional „Petru Rareş” din Suceava au 
redactat 200 de compuneri, evidențiind valoarea 
mare a sănătăţii, ca dar al lui Dumnezeu. 

10. „Tinerii în slujba vieţii — La Suceava”, 
Marșul pentru viață (27 martie 2021) a fost unul 
original. Tinerii din ATOS au făcut o promenadă cu 

bicicletele prin Municipiul Suceava. Ei au purtat tri- 
couri albe pe care erau inscripționate mesaje Pentru 
viață: „Viaţa e darul lui Dumnezeu!”, „Preţuiește 
viaţa!”, „Viaţa începe în momentul concepţiei!”, 
„Irăieşte viaţa frumos!”, „Viaţa e libertate!”, „Apără 
viaţa!”, „Să ne bucurăm de viață!”, „Să cinstim 
părinţii care ne-au dat viață!”. Pe pista specială 
pentru biciclete, tinerii au parcurs aproximativ 15 
km cu bucuria transmiterii mesajului vieții. 

11. Campaniile de împădurire, de ecologiza- 
re, de muncă la culturile ecologice, la sortarea şi 
distribuirea cartofilor către Spitalele din judeţul 
Suceava şi Căminele de 
bătrâni i-au sensibilizat 
pe tineri, i-au respon- 
sabilizat şi au reuşit să 
scoată la lumină mărini- 
mia lor. 

12. Parteneriatul 
ATOS cu Muzeul 
Naţional al Bucovinei 
a însemnat nenumă- 
rate vizite tematice 
la Muzeul de Istorie, 
la Muzeul Satului 
Bucovinean, la Cetatea 
de Scaun și valorifi- 
carea unor expoziţii 
(Proiectele Lecţia de 


- Descoperiri arheologice aflate în colecţiile 
Muzeului Naţional al Bucovinei). 

13. Tinerii noştri au fost de mare ajutor 
Bisericii la sărbătorile mari când au împărțit 
agheasmă (Bobotează, Izvorul Tămăduirii), lu- 
mânări de Înviere şi la slujbele de pomenire a 
Înaltpreasfințitului Părinte Pimen. Îmbrăcaţi 
în portul popular, au ţinut făclii aprinse în 
Săptămâna Patimilor şi au înconjurat biserica, 
alături de soborul de slujitori sfinţii și de ceilalți 
credincioşi, au rânduit coşurile la sfințit și au ajutat 
la bucătărie, preparând bucate şi aranjând mesele, 
simțind cu adevărat bucuria că sunt de folos și 
munca lor e apreciată. 

14. ATOS a adoptat 8 km din vestitul traseu Via 
Transilvanica, din Putna, de la kilometrul 5, spre 
Suceviţa, până la kilometrul 13. Via Transilvanica 
leagă Mănăstirea Putna de Dunăre. Ca niște 
părinţi adoptivi adevăraţi, periodic, tinerii îngri- 
jesc bornele, din kilometru în kilometru, le pun 
în valoare, amenajând un spaţiu în jurul lor din 
verdeață şi pietre atent alese şi vopsite, refac şi 
împrospătează marcajele, iar la fiecare bornă au 
pregătit și au montat plăcuţe cu texte din părinții 
sfinţi ai Bisericii și alți gânditori minunaţi ai lumii, 
pentru folosul călătorilor care vor trece pe traseu. 

Asociaţia Tinerilor Ortodocși Suceveni nu- 
mără în prezent peste 600 de tineri din întrea- 
ga Arhiepiscopie a Sucevei și Rădăuţilor. Prin 
Departamentul Activităţi Tineret din cadrul 
Sectorului de Misiune al Arhiepiscopiei noastre, 
tinerii participă la activităţile şi proiectele din ca- 
drul Centrului de Tineret de la Parohia „Sf. Ap. 
Petru şi Pavel” din Sfântu Ilie, Suceava, a Centrului 
de Tineret de la Boroaia și a Centrului de Tineret 
de la Parohia „Naşterea Maicii Domnului” din 
Câmpulung Moldovenesc. m 


10, Stema Moldovei 

loan Alexandru 


EPIIAF 


Din loc în loc când şi când 
Te-arăţi nemuritoare dar plângând 
Unde-i iubire este şi durere 
Amândouă in de Înviere 

Nu numai eu de lacrime străpuns 
Şi paradisul e scăldat de plâns 
Înnoi-se-vor toate mâine 

Dar puterea lacrimii rămâne 
Lacrima uneşte nu desparte 
Îngerii-s în ea fără de moarte 

Nu cad din eternul bine 

Prin lacrimă se leapădă de sine 


MARȘUL m: VIAȚĂ 


2021 


sâmbătă 
27 martie 


ONLINE 


„Uniţi pentru viaţă”, o chemare 
adresată tuturor românilor 
de a se uni în sprijinul vieţii 


Luna pentru viaţă 2021 s-a desfăşurat în perioada 1-31 martie, iar tema din acest 
an a fost „Uniţi pentru viaţă”. Prin alegerea acestei teme, organizatorii au dorit să 
adreseze o chemare românilor din ţară şi din diaspora pentru a se uni în sprijinul 
vieţii şi al femeilor care se confruntă cu o criză de sarcină. Punctul culminant al 
Lunii pentru viaţă a fost Marşul pentru viață 2021, aflat la a XI-a ediţie naţională, 
ce a avut-o ca invitat special pe Charlotte Pence Bond, fiica fostului Vicepreşedinte 


al SUA, Mike Pence. 


În luna martie, asociaţiile România pentru 
viaţă şi Studenţi pentru viaţă au organizat 
numeroase webinarii, traininguri şi acțiuni cari- 
tabile, având scopul de a le prezenta oamenilor 
ce înseamnă criza de sarcină, cum poate fi ajutată 
o femeie să depăşească un astfel de moment, dar 
și cum aceștia s-ar putea implica în organizarea 
activităților pro-viaţă. 

Luna pentru viață a debutat cu Leapşa pentru 
viață, provocare lansată oamenilor de a răspun- 
de, într-un clip postat pe Facebook, la întrebarea 

„Ce înseamnă pentru tine «Uniţi pentru viață»?”, 
provocare la care au răspuns persoane din toate 
colțurile țării. 

Pe 2 martie, a fost lansată Campania caritabilă 
„Sprijin pentru viață”, în cadrul căreia s-au colec- 
tat scutece și lapte praf, ce au fost dăruite femeilor 
în criză de sarcină pentru copilaşii acestora. 

Tot în cadrul Lunii pentru viață, Asociaţiile 
România pentru viață şi Studenţi pentru viață, în co- 
laborare cu ASCOR București, au organizat târguri 
caritabile de mărțişoare și prăjituri, banii strânşi în 


i 

Ştefania Bubă . 


Ştefan Tudose 


Pentru viață, pentru familie 


aude foarte-foarte tare şi se împleteşte 
cu multe altele.” 

Alexandra Nadane, Adelina-Elena 
Militaru, lustina Irimia Cenușă, Lavinia 
Stan, Nadeja Usatii și Gabriela Iliescu 
au vorbit în cadrul Marșului pentru 
viață 2021 despre propriile experienţe 
și mărturii, subliniind importanţa ocro- 
tirii vieții. 

Alexandra Nadane, Președinte al 
Asociaţiei România pentru viaţă: „Este 
chemarea generaţiei noastre de a pune 
lumina vieţii la loc de cinste, de a reda 
speranţa viitorului femeilor în criză de 
sarcină și copiilor lor nenăscuţi.” 

„Fraţii mei pe care nu i-am cu- 
i» | noscutniciodatăau murit din cauza 

i lipsei de sprijin şi a presiunilor la care 
7 


urma donațiilor fiind direcționaţi către Asociaţia 
pentru sprijinirea femeii însărcinate și a familiei. 

Principalul eveniment destinat tinerilor a fost 
Congresul Tinerilor Pro-viaţă, avându-l invitat 
special pe Calum Miller, medic pro-viață, absol- 
vent al Facultăţii de Științe Medicale, Medicină și 
Chirurgie din cadrul Universităţii Oxford. 

Marșul pentru viaţă 2021 „Uniţi pentru viaţă” a 
fost organizat de către asociaţiile România pentru 
viaţă şi Studenţi pentru viață, în data de 27 mar- 
tie, şi a fost transmis live pe paginile de Facebook 
Marşul pentru viață România şi Republica 
Moldova şi Trinitas TV. Ca şi în anul precedent, 
din cauza condiţiilor impuse de pandemie, acesta 
s-a desfășurat online. 

Invitatul special din acest 
an a fost Charlotte Pence 
Bond, fiica fostului 

Vicepreședinte al SUA, 
Mike Pence, care în 
2017 a devenit primul 
Vicepreședinte ameri- 
can care a susținut un 
discurs, fiind prezent în 

persoană, la Marşul pen- 
tru viață din Washington, 

DC. Charlotte Pence este o 
importantă voce pro-viaţă în SUA. 

Aceasta le-a transmis susținătorilor vieţii din 
România: „Este necesar să vorbim pentru cei care 
nu se pot exprima, deoarece copiii nenăscuți nu 
pot vorbi pentru ei înșiși. Dar să facem aceasta cu 
bunătate. Pentru mine este foarte încurajator să 
ştiu că sunt oameni ca voi în toată lumea, care fac 
zilnic aceasta. Nu uitaţi că ceea ce faceţi este im- 
portant. Poate că aveţi doar o voce, dar aceasta se 


a fost supusă mama”, a spus Adelina- 
Elena Militaru, Preşedintele Asociaţiei 
Studenţi pentru viață, prezentând mărturia perso- 
nală despre cum mama ei, după două avorturi, a 
ales viaţa pentru ea. 

lustina Irimia Cenușă, 
preoteasă și interpretă 
de muzică populară, a 
subliniat importanţa 
adopţiei, povestind 
drumul pe care ea şi 
soțul ei l-au parcurs 
pentru a deveni părinții 
adoptivi ai micuţei 
Parascheva. 

„Orice mamă care alege să 
aducă copilul la viață găseşte toată puterea în ea 
să-şi facă treaba până la capăt”, a transmis Lavinia 
Stan, mamă a 6 copii. 

Nadejda Usatii, Preşedintele Asociaţiei 
Moldova pentru viață: „Să avem curajul să 
înmulțim binele, să îmbrăţișăm fiecare viață care 
pâlpăâie și vrea să vadă lumina zilei, să-şi cunoas- 
că potenţialul, să-l dezvolte, să se împlinească 
şi aşa se vor bucura strămoșii, contemporanii și 
urmașii noștri!” 

Gabriela Iliescu a vorbit despre accidentul vas- 
cular cerebral pe care l-a suferit atunci când era 
însărcinată în 7 săptămâni și despre rolul impor- 
tant pe care l-a jucat medicul ginecolog de la spital, 
sfătuind-o pe aceasta să nu avorteze, când medicul 
neurolog a pus problema avortului considerând 
că viaţa îi este în pericol — ceea ce s-a dovedit fals. 

Momentele artistice din cadrul Marşului 
pentru viaţă au fost susținute de lustina Irimia 
Cenuşă, loana Picoş și Maria Coman. m 
Adelina-Elena Militaru 

B- ai venit, Ilinca!”, a rostit preotul 
înainte să înceapă slujba, privind-o pe 
fetița care urma să fie botezată în zi de mare sărbă- 
toare, de Sfântul Dumitru. Dar adevărul e că Ilinca 
nu a fost de la început bine-venită. Când mama 
ei a rămas însărcinată, avea deja un băiat pe care 
îl creştea singură. Tatăl copilului îşi îndeplinea 
obligaţiile de părinte doar la fără, fără... frecvenţă. 
Şi nu dădea semne că ar fi vrut să devină vreodată 
o prezenţă constantă în existenţa celor doi. În plus, 
bucăţile de timp pe care le împărțea sporadic cu 
aceştia nu aveau în ele mai nimic folositor. 

Acum, în viața mamei își făcea apariția un nou 
prunc, al unui alt bărbat, de care sufleteşte ea nu 
se legase prea mult. De aceea, când a aflat că ur- 
mează să aibă un al doilea copil, singurul lucru de 
care s-a temut a fost că nu va putea niciodată să îl 
iubească așa de mult cum își iubea întâiul născut. 
Cu toate acestea, tânăra mamă nu s-a gândit nicio 
clipă să avorteze. 

Însă în locul ei s-au gândit alţii. Membri ai 
familiei care i-au spus că această nouă sarcină e 

o mare dezamăgire. Pe unul îl îngrozea gândul 
că lumea o va bârfi, când va afla că va naşte iar, 
deși nu-i măritată. Altul o lămurea că avortul nu e 
mare lucru; că mii de femei fac avort; că un avort 
în primele luni de sarcină oricum nu contează, 
deoarece ea, mama, nu omoară un copil, ci scapă 
de un boţ de carne, de o adunătură de celule. 

Pe această femeie hăituită de toţi cei care ar fi 
putut să o sprijine am cunoscut-o în plină criză 
de sarcină. Era derutată. Nu mai ieşea din casă. 
Nu avea putere nici să se pieptene dimineaţa. 
Avea zile în care le ţinea piept tuturor celor ce 
o încredinţau că avortul este, pentru ea, cea mai 
bună soluţie. 

Şi zile în care era convinsă că decizia de a 
păstra copilul este o mare prostie. Vorbea mult. 
Plângea și mai mult. Se enerva din orice. Apoi se 
liniştea. După aceea, iar intra în panică, simțind 
că nu are niciun ajutor. 

Eu am întâlnit-o datorită Alexandrei. Au 
fost ore, zile, nopţi, luni în care cei de la Centrul 
„Sfânta Alexandra Împărăteasa” și alţii i-au fost 


alături, unii doar vorbind cu ea la telefon, până ce 
Ilinca a venit pe lume. 

Ieri, la botez, Ilinca a plâns mult în braţele 
naşei. Mai tare decât ea a plâns (de bucurie? din 
remușcare?) doar persoana care cândva se îm- 
potrivise cel mai mult naşterii sale, temându-se 
de gura lumii... Împreună cu ele, am plâns și eu, 
gândindu-mă că această fetiță a fost cât pe ce să 
ajungă printre deşeurile medicale ale unei clinici 
oarecare, alături de zeci de trupuri chiuretate. Am 
plâns amintindu-mi şi de teama mamei că nu o va 


Pentru viaţă, pentru familie 


putea iubi aşa cum își iubeşte copilul mai mare. 

Eu cred că Ilinca a fost un copil iubit din pri- 
mul moment în care mama ei s-a împotrivit primu- 
lui îndemn de a renunţa la sarcină. Că dragostea 
mamei a crescut cu fiecare clipă în care i-a apărat 
viața: cu încredințarea că face lucrul cel bun. Cu 
o nebunească îndârjire. 

Aşa a ajuns Ilinca în braţele naşei şi în apa 
cristelniței, aşa am ajuns să plâng când am auzit: 
„Se botează roaba lui Dumnezeu...” m 

loana Revnic 


De atunci, nimic nu a mai fost 
ca mai înainte. O femeie nu uită 
niciodată acest moment 


tunci când un om vrea să traverseze 

o stradă, dar vede o maşină venind în 
goană, instinctul de supravieţuire se declanșează 
şi, deşi am pus piciorul pe carosabil, ne oprim şi 
aşteptăm să treacă maşina (pericolul), după care 
ne reasigurăm și traversăm strada. 

Dar un copil, care încă nu a ajuns să distingă 
între ce este pericol și ce nu este pericol, are nevoie 
de mamă, de tată, pentru a fi protejat de pericol, 
pentru a fi atenționat, pentru a fi îndrumat. Cu 
toţii ştim asta, evident! Cel mic are nevoie de aju- 
tor şi de suport! Și cel puţin 
unul din părinţi este acolo 
să i-l acorde. Însă vine între- 
barea: Cum rămâne cu viața 
pruncului aflat în pântecele 
unei mame, al unei mame 
care începe să se întrebe și să 
se problematizeze: „Ce să fac? 
Nu e momentul potrivit, nu 
am cu ce să-l cresc, partenerul 
de viaţă nu ar fi de acord și 
o să mă părăsească”. Și este 
o conversaţie care se naște în 
mintea unei mame aflată în 
criză de sarcină, o conversaţie 
interioară care continuă și se 
dezvoltă în mintea ei. 

Femeie care, în loc să fie 
în firescul naturii umane și 
să aducă bucuria odată cu 


aflarea veştii că pântecele ei adăposteşte viaţa, ea 
aduce — odată cu genul acesta de gânduri — tristeţe, 
împotrivire, teamă și chiar furie. Teama ei nu este 
îndreptată direct împotriva copilului, teama ei are 
legătură cu circumstanţele de viaţă în care se află 
şi care în mintea ei nu-i permit să se bucure și 
să dea viață micuțului. Cu cât dialogul interior 
este întreținut, cu atât micuțul din pântecele ei 
nu poate fi auzit sau simţit. Sau, chiar dacă la un 
moment dat ea simte, teama va izola orice formă 
de simţire, pentru că mintea femeii este mult prea 
preocupată de circumstanţele 
de viaţă şi de conflictul proas- 
păt apărut în interiorul ei. 

Femeia aflată în acest con- 
text de viaţă, pe care noi am 
numit-o criză de sarcină, are 
nevoie de suport mai mult 
ca oricând, pentru că dacă ea 
e bine, şi micuțul va fi bine. 
Femeia aflată în criză de sarci- 
nă nu distinge între dialogul ei 
interior, care devine realitatea 
ei, şi responsabilitatea pentru 
viața și evoluția micuțului ei, 
aşa cum o leoaică se luptă pe 
viață şi pe moarte pentru viaţa 
puilor ei. 

Acum 22 de ani, mă aflam 
fix în acest dialog interior. Îmi 
făcusem un test de sarcină 

care arăta pozitiv, mintea mea inițial a respins 
această realitate, am început să plâng. Plânsul meu 
nu avea nicio legătură cu micuțul care se afla în 
pântecele meu, plânsul meu avea legătură cu ceea 
ce mintea mea începuse să livreze: „Ce o să fac 
acum?” Mă gândeam că nu o să mai pot continua 
facultatea, mă gândeam că eu nu vreau să rămân 
cu tatăl copilului și el sigur nu va vrea copilul, mă 
gândeam că părinţii mei nu vor fi de acord şi mă 
vor bate dacă vor afla și chiar mă vor da afară din 
casă. Şi mă gândeam cu ce să îl cresc. 

Aveam 19 ani atunci și acestea erau gândurile 
mele. Mi le aduc aminte astăzi, ca şi cum ar fi fost 
ieri. Mă zbăteam ca un leu în cușcă. Discursul 
meu de atunci nu avea nicio legătură cu copilul, 
discursul meu avea legătură doar cu ceea ce îmi 
imaginam eu că o să păţesc şi începuse să se con- 
tureze ideea unui „Eu nu pot să merg mai departe 
pentru că... mama... facultatea... partenerul” şi 
așa mai departe. 

Era despre mine acel dialog. Viitorul meu, așa 
cum îl imaginam eu atunci, am crezut că a fost 
spulberat de două liniuţe ale unui test de sarcină. 
Pe de o parte, puneam mâna pe pântecele meu şi 
simțeam cum ceva se întâmplă acolo, iar pe de altă 
parte mintea mea spunea „NU”. Aveam impresia 
că viaţa mea era amenințată. Şi numai la asta mă 
gândeam: că viața mea era ameninţată, că visele 
mele erau amenințate. Din păcate, nu am avut cu- 
rajul să vorbesc cu părinţii mei, cum nu am avut 

curajul să îi spun partenerului meu de atunci decât 
decizia finală pe care eu am luat-o şi i-am spus să 
nu își facă griji. 

Practic, i-am anulat orice replică din start. În 
capul meu, toate replicile de până la acel moment 
se derulaseră cu toți cu care trebuiau să se deru- 
leze. Şi, în mintea mea, toți dăduseră verdictul: 
„Dacă vrei să îţi fie bine, faci avort!” Zbucium 
interior mai mare ca atunci nu aveam să mai tră- 
iesc vreodată. 

Aşa am ajuns, la îndrumarea unei colege de 
serviciu (mă angajasem atunci, imediat după 
liceu), să merg la o clinică privată și să cer avortul, 
crezând că asta e singura soluţie viabilă. Credeam 
că astfel viața mea va reveni la normalul din capul 
meu. Și, în ciuda faptului că, în ziua programată, 
Dumnezeu mi-a trimis aşa, providenţial, două 
măicuţe în sala de așteptare, care mi-au spus atunci 
să aleg să merg mai departe şi să dau naştere, eu 
nu auzeam decât dialogul din capul meu, care 
era despre ce rău ar fi putut să îmi fie mie dacă 
alegeam aceasta. Era un dialog al supravieţuirii 
într-o poveste ţesută de frica mea. Şi frica a învins, 
cu promisiunea pe care eu mi-am dat-o atunci că 
totul va fi ca mai înainte. Şi aş îndrăzni să folosesc 
metafora asta, că am intrat la „măcelărie” și am 
ieşit de acolo cu un urlet surd, pe care doar eu 
îl auzeam. 

De atunci, nimic nu a mai fost ca mai înainte. 
Nimic. O femeie nu uită niciodată acest moment. 


Din acel moment, am început să urăsc. Din acel 
moment, am început să îi învinovăţesc pe părinţii 
mei, pe partenerul meu, pe medic, pe colega mea 
de serviciu și, cumva, prin ei, lumea întreagă, 
care permite să se întâmple aceasta. Anii au tre- 
cut, eu m-am refugiat în studiu, în muncă și în 
alte activități care să mă ţină departe de la a mai 
simţi ceva. Şi aproape în fiecare an mă gândeam 
la copilul meu care ar fi putut să aibă un an, doi 
ani, trei ani şi astăzi 21 de ani. 

Am urmat apoi Facultatea de Psihologie, o 
formare de patru ani în psiho-socio-somato-tera- 
pie şi ani de terapie... ani de terapie. În urmă cu 
15 ani, l-am întâlnit pe duhovnicul meu, într-un 
context în care aveam eșec după eşec în relațiile 
de cuplu şi eram epuizată fizic de orele multe 
de muncă pentru că trebuia să uit ceva, nu? Am 
vrut să mă trezesc. Acela a fost momentul în care 
m-am trezit și mi-am dat seama că așa nu se mai 
poate şi că, din toată nebunia în care mă aflam 
eu atunci, numai Hristos mă poate scoate. Însă, 
liniştea cu adevărat şi eliberarea de vinovăția pe 
care o simțeam, culmea, au venit acum doi ani și 
jumătate. Calvarul meu interior, început în urmă 
cu 22 de ani, s-a încheiat când am ajuns să mă 
iert pe mine şi mi-am asumat responsabilitatea pe 
deplin a ceea ce a fost. 

Asta a făcut posibil ca eu să pot să vorbesc 
despre ce a fost atunci, inclusiv cu părinții mei, 
care, până acum un an, nu ştiau nimic despre 

momentele prin care am trecut la 19 ani. Aceasta 
a făcut posibil ca eu să aleg să mă dedic consili- 
erii femeilor aflate în criza de sarcină și să creez 
Asociaţia Life Call şi să fiu pentru femei un suport 
în acest proces în care mintea nu mai distinge între 
povestea din capul nostru şi realitate. 

Am ales să fiu lângă aceste femei și să le susțin, 
pentru ca ele să vadă ce este posibil şi să-şi con- 
tinue viaţa personală şi visele pe care le au chiar 
şi cu un copil alături. Probabil, printre voi, se află 
femei care, la un moment dat, au fost în criză de 
sarcină şi s-au confruntat cu același dialog ca şi 
mine. Şi care, în final, fie aţi ales viața pruncului, 
fie aţi ales să daţi crezare minţii voastre şi aţi decis 
ce am decis și eu, cu urmările aferente. 

Pe voi, acestea din urmă, care ați fost în situația 
mea, vă invit să îmbrăcaţi posibilitatea de a fi curaj 
şi responsabilitate şi de a contribui lumii prin 
mărturia voastră. Cu cât vocea voastră va fi mai 
auzită, cu atât femeile vor fi mai prezente la acest 
dialog interior, vor putea distinge că sunt în criză 
de sarcină şi vor cere sprijin mai întâi. 

Fac un apel la susținere dintr-un spaţiu de 
compasiune, iubire şi respect! Pentru că fiecare 
om are nevoie de aceasta, mai ales când se află 
într-o criză de sarcină! m 

Adelina Fronea 
Mărturii despre criza de sarcină, Editura ProValori Media, 
București, 2021 

Medicina — efort personal 
şi ajutor de la Dumnezeu 


Oana-llona David, 


medic chirurg la Spitalul Bagdasar-Arseni din Bucureşti 


Care au fost oamenii și modelele 
duhovnicești în viața dumneavoastră 
și cum v-au ajutat? 


Sunt atât de multe încât nu aș avea 
cum să le enumăr pe toate. Mi-a fost dat 
să am parte de oameni care m-au îndru- 
mat pe calea cea bună și m-au inspirat 
la fiecare pas, făcându-mă să înțeleg 
importanţa efortului personal, dar şi a 
ajutorului lui Dumnezeu. 


Din experiența personală, care 
sunt limitele medicinei şi cum ați 
cunoscut lucrarea lui Dumnezeu în 
actul medical? 

Limitele medicinei sunt multe, iar 
cea mai dureroasă parte este în momen- 
tul pierderii unui pacient. Lucrarea lui 
Dumnezeu și minuni există la fiecare 
pas, fie că le realizăm, fie că, în graba 
momentului, nu le conștientizăm sau le 
punem pe seama a altceva. Vindecarea 
unui pacient fără şanse după logica me- 
dicală clasică e dovada cea mai clară că 
medicina nu este exclusiv responsabilă 
de evoluţia bolnavilor. 


Care este relația dintre știința me- 
dicinei şi credință în actul vindecării? 


Medicina nu este nici pe departe o 
ştiinţă complet elucidată. Suntem într-o 


etapă avansată a descoperirilor medicale și a pro- 
greselor, dar încă întâlnim cazuri în care vinde- 
carea survine fără explicaţie științifică. Întrebarea 
care se pune este dacă într-adevăr este vorba de 
informaţii încă necunoscute sau vorbim de partici- 
parea unei entități mai presus de ceea ce poate ex- 
plica o ştiinţă exactă, respectiv ajutorul divinității, 
fie că aceasta apare ca urmare a credinţei pacien- 
tului sau a medicului (sau a ambilor). Acest fapt 
rămâne să fie judecat de către fiecare dintre noi, 
medici sau pacienţi. Cert este că cei care au suferit 
sau au tratat suferinzi știu foarte bine că medicina 
fără credinţă este în dezavantaj. 


Luând în considerare jurământul Sfântului 
Luca al Crimeei, „promit să nu operez doar 
pacienții cu speranță de viaţă ori de vinde- 
care”, precum și cuvântul său, „sunt obligat 
să denunț comportamentul lipsit de etică 
al colegilor mei”, considerați că eutanasia 
poate avea vreun fundament etic, indiferent 
de condiții? 


Respectarea principiilor morale într-o profesie 
în care este foarte uşor să te lași pradă vanităţii 
și în care dilemele morale sunt infinite este de 
importanţă indubitabilă. 

Eutanasia este un subiect de mare controversă 
globală, din perspectivă morală, bioetică, teolo- 
gică şi, nu în ultimul rând, legală. Argumentele 
teologice ce susţin că viața este un dar divin, cele 
filosofice precum respectul pentru umanitate, 
viaţa umană fără preţ, cele legale (dreptul la viaţă, 
posibilitatea încălcării dreptului la liberă opţiune, 
posibilitatea unui abuz criminal), reprezintă toate 
argumente contra eutanasiei. 

Argumentele pro-eutanasie de tipul compasi- 
unii pentru agonia pacientului și durerea acestuia, 
respectarea autonomiei acestuia și a dreptului la o 
moarte demnă nu pot fi considerate fundamente 
etice, motiv pentru care societatea românească nu 
acceptă în momentul de față moartea ca un calcul 
aritmetic, indiferent de condiţii. 


Dacă medicina susține că viața omului 
începe în momentul fecundării ovulului, că 
omul nu devine un individ separat de părinți 
doar după naştere, de ce totuși, prin avort, 
rupe firul vieții fătului înainte să se nască? 


Nu medicina în sine acceptă ideea de avort 
şi o susţine, ci aceasta a devenit de-a lungul 
timpului o chestiune juridică bine reglementată 
la nivel naţional şi internaţional, medicina deve- 
nind un instrument. Manevrele medicale permit 

întreruperea unei sarcini, dar să nu uităm că me- 
dicii sunt susţinători ai vieţii. Astfel, nu numai că 
există medici care refuză efectuarea de avorturi, 
dar și cei care acceptă de multe ori o fac din con- 
siderente medicale și/sau juridice. Rămâne însă 
dilema soluționării conflictului dintre dreptul la 
viaţă al fătului şi dreptul la viaţa privată a mamei, 
ce presupune inclusiv dreptul la autodeterminare 
(de a dispune de propriul corp), dreptul la integri- 
tate psihică şi fizică. Modul de înclinare a balanței 
în soluționarea acestui conflict reflectă viziunea 
statului asupra acestei probleme şi nu viziunea 
medicinei și a practicanţilor acesteia. 

Să nu uităm că medicii nu pot practica me- 
dicina în afara legilor statului în care activează, 
chiar dacă opinia lor personală este împotriva efec- 
tuării unor manevre cum este și cea despre care 
discutăm. Etica şi moralitatea personală și etica 
profesională sunt deseori blamate fără a vedea 
în fapt imaginea de ansamblu și toţi factorii care 
contribuie la anumite conduite ale medicilor. 


Astăzi observăm împărțirea medicilor sub 
pretext ştiinţific şi al onestității. Care sunt 
criteriile științei autentice? 


Medicii sunt și au fost dintotdeauna împărțiți 
în diverse categorii, pe criteriul competenţei 
ştiinţifice, dar nu numai. Calitățile individuale 
sunt și ele de mare importanţă într-o meserie în 
care interacțiunile interumane sunt indispensabile. 
Onestitatea şi empatia sunt activ căutate de către 
pacienţi, făcându-i să tolereze mai ușor contac- 
tul cu mediul spitalicesc sau cu boala. Astfel, un 
medic bun devine, dintr-o persoană inabordabilă 
deținătoare a adevărului incontestabil, având ati- 
tudine eminamente patriarhală, un profesionist ab- 
solut cu capacitate de autoasimilare cu pacientul. m 

Cu faţa spre Dumnezeu 
şi în rugăciune se rezolvă totul 


Cu ce gânduri ați pornit atunci când 
v-aţi căsătorit? 


EI: Cu gânduri bune! Să ne înțelegem, să avem 
o familie frumoasă. Bineînţeles că eu mi-am dorit 
copii mulți, pentru că mi-au fost dragi copiii tot 
timpul. Noi lucram în Germania. Nu prea eram noi 
apropiaţi de Biserică, la început. Abia după ce s-a 
născut Ştefan ne-am apropiat mai mult de Biserică. 

Ea: Nici nu mi-am pus problema că o să vină 
atâţia copii. Îmi doream copii, dar nu m-am gân- 
dit că o să fie așa mulţi. Când ne-am căsătorit, eu 
aveam 21 de ani, iar soțul 24. 

Acum, după 21 de ani, după ce aţi trecut 
prin atâtea şi văzând cum au evoluat lucruri- 
le, care credeți că ar fi secretul bunei înțelegeri 
în familie? 


EI: Să fie respect între unul şi celălalt tot tim- 
pul, să lase unul de la altul, căci lăsând de la tine 
faci pace, iar făcând pace nu ai probleme. La noi 
însă, aşa a dat Dumnezeu, că având copii, mai ales 
când sunt mici, şi să vrei nu poţi să te cerţi, pentru 
că încep să plângă. Și să fie încredere unul faţă de 
celălalt, pentru că acesta e cel mai frumos lucru 
şi aşa eşti fericit. Numai aşa poţi fi fericit, făcând 


pace şi având dragoste reciprocă. 

Ea: Cel mai bine am început să ne înțelegem 
după ce am descoperit Biserica. Am devenit amân- 
doi mai buni, nu ne-am mai certat, am lăsat unul 
de la altul. Și, în general, nu au fost certuri la noi. 
Doar discuţii. Cu fiecare copil venit, s-a înmulțit şi 
darul în casă. Niciodată nu a lipsit ceva. La prima 
fetiță, mergeam în Germania, veneam şi nicioda- 
tă nu ne ajungeau banii. Când am avut al doilea 
băieţel, ne-am stabilit în România și lucrurile 
s-au aşezat. Fiecare în parte are altceva. Fiecare 
are valoarea lui. Și Dumnezeu dă putere pentru 
fiecare copil. 


Ce ați spune unor cupluri care cred că dacă 
se vor căsători vor fi nefericiți? 


EI: Eu ştiţi ce le spun acestor cupluri? Îmi pare 
rău că nu m-am căsătorit mai repede! Asta le spun. 
Chiar e cea mai mare greşeală pe care o pot face 
tinerii din ziua de astăzi: nu merg, în viaţa de fa- 
milie. Acesta e cel mai frumos lucru pentru mine. 

Ea: Concubinajul este provocarea cea mai 
mare. E foarte greu, eu îmi dau seama ce trăiesc, 
pentru că ei trăind împreună încep să aibă un timp 
în care se gândesc că, dacă se cunună, după aceea 
nu le va mai merge bine. Am auzit de multe ori 
lucrul acesta. Dar când Îl ai pe Dumnezeu ală- 
turi, când eşti unit prin Biserică, nu are cum să 
nu fie bine. 


Dacă ar fi vorba chiar de copiii dumnea- 
voastră? Vedeţi că unul stă cu cineva, dar nu 
se căsătorește. Ce ați face? 


EI: În primul rând, nu aș fi de acord. Noi i-am 
învăţat pe copii şi i-am crescut şi le-am 

EI: Sigur că da. Și trebuie vorbit chiar din fra- 
gedă copilărie cu ei. De pe la 12-13 ani. Fetele, mai 
ales, trebuie să știe, şi e bine să ştie. Și am pretenţia 
să respecte ceea ce le-am învăţat eu, iar ele știu că 
m-aş supăra foarte tare să văd că am vorbit degea- 
ba, şi ele fac total invers, chiar dacă ar cunoaște 
băieţi foarte buni. Nu contează asta, că ei promit 
marea cu sarea. Și eu le sfătuiesc să își caute tot 
timpul băieţi din Biserică, sau băieţi apropiaţi care 
au o relaţie cu Dumnezeu, au o rânduială în viaţa 
lor. Şi aşa vor avea pace şi în familie, toată viaţa. 
Să aibă şi răbdare — noi avem exemplu la fata cea 
mare care, până la 18 ani, nu a avut niciun prieten. 
Dumnezeu îți dă omul potrivit, dar tu ar trebui 
să vezi situația asta, să te smerești când alegi, nu 
să vrei ceva mai presus decât îți dă Dumnezeu. 
Mulţi aici greşesc. Dumnezeu îți dă chiar omul 
potrivit, dar tu, neacceptând, vrei altceva şi tot 
cauţi ceva mai bun mereu și astfel găseşti la toți 
numai defecte. Smerindu-te, ajută foarte mult, şi 
la muncă şi orişiunde. 


Cum ați depăşit temerile pe care le-aţi 
avut în momentele grele, sau chiar sentimen- 
tul de neputinţă din acele momente? 


Ea: Cel mai mult ne-a ajutat rugăciunea. Tot 
timpul ne-am întors cu fața spre Dumnezeu și 
am cerut ajutorul. După ce a venit al treilea băiat, 
Ştefan, care a avut probleme foarte grave chiar de 
la naştere, ne-am întors fața spre Dumnezeu şi, în 
rugăciune, s-a rezolvat totul. Noi ne-am iubit co- 
piii, şi asta cred că face cel mai mult pentru copii, 
să fie iubiți. Copiii iubiţi au altă stare. Celor care 
nu sunt iubiţi le lipseşte încrederea. 


explicat. Avem fata cea mare care are 
prietenul ei, dar eu sunt convins că ea 
a înțeles ce înseamnă curăţenia şi fe- 
cioria, că asta le explic fetelor. Stau de 
vorbă cu fetele. Nu trebuie să ne ascun- 
dem. Trebuie să stai de vorbă cu ei, să 
le spui ce e bine și ce e rău, ca să ştie. Ei 
merg, la liceu şi după aceea, neştiind de 
acasă ce se întâmplă, pot să dea de alte 
probleme, de alte necazuri sau intră în 
anturaje rele prin care ajung imediat la 
relaţii nesănătoase. 


Adică vă asumaţi lucrul acesta 
de a vorbi cu copii despre aceste 
probleme intime, despre probleme- 
le adolescenței? 


—. 

Ce aţi spune totuși unei familii care se află 
în pragul divorțului? Nu ştiu dacă ați avut 
vreodată gândul acesta. 


EI: Noi nu, dar am avut cunoscuți care erau în 
pragul divorțului. Am discutat şi au reușit să-şi 
revină. Le-am explicat cât de mare e păcatul. În 
primul rând, ei fiind cununaţi în Biserică, rup 
Taina Cununiei. Apoi, cât de greu va fi pentru co- 
piii lor? Şi le-am explicat că, tot din cauza aceasta 
a mândriei şi nefăcând pace, neiertând unul pe 
celălalt, se ajunge aici. lertând unul pe celălalt 
orice ar fi greșit, ca să fie înțelegere și pace, poţi 
depăşi momentele grele și tentația divorțului. O 
noapte întreagă am stat cu ei, chiar am și plâns 
cu ei — că erau hotărâți să se despartă, nu vorbeau 
unul cu altul — şi a dat Dumnezeu că s-au împăcat 
și după aceea au mai făcut doi copii. Acum au 4 
copii și sunt bine. Le-am mai spus: „În loc ca voi 
să fiți o familie frumoasă, de invidiat, voi așa vă 
destrămațţi din niște probleme, nu? Ce fac copiii 
voştri după aceea?” Din cauza asta mulți, săra- 
cii copii, suferă. Că toţi copiii îşi iubesc părinții, 
oricum ar fi, și despărțindu-se, îi pun în mare 
dificultate pe copii şi aceştia suferă toată viaţa. 

Şi încă ceva, prin greșelile acestea de desfrâna- 
re a unuia dintre soţi, îţi bagi blestem în casa ta. 
Eu, chiar dacă înainte nu aveam treabă cu Biserica, 
dar aveam pe tata care ne spunea când eram mici 
un cuvânt foarte înţelept: ce ţie nu-ţi place, altuia 
nu-i face. Cuvântul acesta îţi ajută la multe lucruri 
în viață. Dacă ţie nu ţi-ar plăcea să-ți greşească 
cineva, aşa ia aminte și tu. 


Cum e să aveți zece copii? 

Ea: E şi greu, e și frumos. Eu 
sunt împlinită prin faptul acesta 
și mulțumim lui Dumnezeu că 
avem copiii sănătoşi, cuminţi, 
care ne bucură crescând mari și 
ascultători. Ne bucură prin fap- 
tul că învaţă și ascultă. Eu duc 
foarte greu sarcina, stau mai 
mult pe canapea şi atunci ei fac 
mâncare, fac curat. Mai ales fete- 
le. Băieţii, cât sunt de mici, vin şi 
mă ajută, mă întreabă: „măcar un 
pahar cu apă, mama, să-ţi dau”. 
Şi te bucuri că vezi că sunt aşa 
cum i-ai dorit. Bine, nu le arătăm 
noi totdeauna, dar mulțumim 
lui Dumnezeu. 


Ce înseamnă că Sunt 
cuminţi copiii? 


Ea: Adică liniștiți. Ei sunt mai iuți, mai activi, 
se joacă, dar sunt liniștiți. Unde am mers, au ascul- 
tat. Le-am zis: „să nu se întâmple să vorbiţi urât”. 
Un copil cuminte și liniștit nu e un copil care nu 
este activ. Tot timpul i-am încurajat să se joace, să 
iasă afară, să nu stea pe telefon. Copiii când stau 
pe telefon au alt comportament. Sunt mai agitați, 
mai nervoși, se depărtează de noi, aşa îi simt. Îi 
simțim dacă stau prea mult pe telefon. 

Copiii: Dacă stai toată ziua pe telefon, când vei 
fi mare nu vei putea să cari o găleată cu apă. Când 
stai pe telefon, pierzi timpul. 


Cum trăiţi relația cu Dumnezeu în familie? 


EI: În general, căutăm să facem şi rugăciuni 
comune. În casă se ţin toate posturile, că aşa e 
rânduiala la noi, toți copiii trebuie să ţină post. 
Şi posturile mari, şi miercurea, şi vinerea. Asta-i 
ceva obișnuit. Ei, dacă merg la alte case, nu vor să 
mănânce de frupt în zi de post. De exemplu, una 
dintre ele a mers la bunicul și el i-a dat carne. lar 
ea plângea că o pus moşu' să mănânce de frupt. 


De la ce vârstă i-aţi învățat să postească? 


Ea: De la 6-7 ani încep să se obişnuiască. La 
noi în casă nu se mănâncă de frupt şi atunci ei nici 
nu simt nevoia şi se ambiţionează unul după altul. 
Când sunt mai mari, vor să mai ţină post negru. 
Dar le-am zis: „să faceţi tot cu ascultare, nu de 
capul vostru, că nu-i bine”. Şi cer binecuvântare 
de la duhovnic. 


Cum ați făcut şi cum faceți să transmiteți 
și copiilor credința? 


EI: Copiii prima dată văd ce fac părinţii. Ne 
uimește cea mică atunci când o vezi că se trezește 
din pat și se pune în genunchi și caută să facă şi ea 
cruciță cum poate. Vă daţi seama, când îi vezi pe 
aceştia mici că fac o rugăciune, tu ce să mai zici! 
Deja îţi dau ţie un exemplu. Te îndeamnă ei pe tine 
acum. Vin și la biserică, deşi au şi ei treburile lor, 
dar nu-i forțăm. Bineînţeles că dacă noi mergem, 
ei nu au ce face, trebuie să vină cu noi. Dar nu 
i-am forțat niciodată. Să stea acasă dacă nu vor 
să vină. O singură dată au vrut doi dintre ei şi au 
rămas acasă. l-am lăsat, și de atunci nu au vrut să 
mai rămână. 

Eu îi îndemn să citească. Cititul e cel mai bun 
lucru pe care pot să-l facă. Copilul este definit de 
anturaje. Eu am trecut prin ceea ce trec ei, ştiu cum 
era şi aş vrea mai bine să nu cadă în anumite ispi- 
te, că e foarte greu dacă intră în anumite anturaje 
rele. Mai ales acum. Căci intrând, nici nu mai stau 
de vorbă. Comunicarea cu ei face mult, să stai de 
vorbă cu ei, să discuți. 


Ce altceva încercați să le mai transmiteți 
copiilor ca precepte de viață, ca atitudini, 
ca învățături? 


Ea: Ne-am obișnuit să-i învăţăm să fie darnici, 
să nu țină pentru ei. Nu pierzi nimic. Pentru mine 

a fost foarte important acest lucru. Chiar nu mi-a 
plăcut niciodată să aibă ceva și să nu împartă. 


Da, este o atitudine care poate schimba 
societatea. Căci, la urma urmei, egoismul e 
cel care duce societatea în rău şi, dacă te-ai 
izbăvit de egoism, atunci poți să oferi. 


Ea: Şi chiar s-a văzut la copii, chiar au văzut 
fetele, Anastasia şi Elisa, când au avut probleme la 
școală şi le-am zis „lasă...”. Colegi care le-au făcut 
poate rău, și eu le-am zis să facă bine. Și dacă nu 
şi-au făcut singure dreptate, a venit Dumnezeu 
și a ajutat. 


Cum ați dori să-i vedeţi pe copiii dumnea- 
voastră peste zece ani de zile, astfel încât să 
vă simțiți împliniți ca părinți? 


Ea: Soţul i-ar vedea în mănăstire pe toți! 

EI: Nu numaidecât în mănăstire! Bineînţeles 
că mi-aş dori să văd că sunt în mănăstire, dar să 
ştie pentru ce merg acolo. Adică, dacă merg la mă- 
năstire, să meargă cu adevărat pentru Dumnezeu, 
nu pentru alte scopuri. Eu asta mi-aş dori, să-i 
văd credincioşi, adică să-i văd că sunt cu adevărat 
într-o relaţie frumoasă cu Dumnezeu. Asta e pen- 
tru mine cea mai mare dorire. Nu financiar, asta 
nu mă interesează, căci spune „Căutaţi mai întâi 
cele ale lui Dumnezeu, că toate celelalte vi se vor 
adăuga vouă”; şi asta e sigur. 

Ea: Cea mai mare bucurie a noastră ar fi să-i 


vedem că au o legătură cu Dumnezeu şi își rân- 
duiesc viața frumos, cu Dumnezeu. Și că merg în 
viaţă după rânduiala Bisericii, cât se poate, fără să 
se lase duși de valul care e acum. Să facă cele de 
folos spre mântuire. Să le dea Dumnezeu putere, 
că asta este important. Restul, nimic. Vedeţi că 
timpul trece foarte repede pentru toată lumea. Să 
rămână ceva după tine, faptele cele bune. Că ai 
făcut bani, că ai făcut averi, acestea nu te însoțesc 
dincolo. 

EI: Oricât de mult ai avea, niciodată nu ești 
mulţumit. Mare lucru este să te mulţumești cu ce 
ai tot timpul, să dai slavă lui Dumnezeu pentru 
tot ce ţi-a dat. 


Invățaţi ceva de la copiii dumneavoastră? 


Ea: Da, cum să nu? Primim lecţii. Una dintre 
lecţii este când ne bucurăm că o vedem pe cea 
mică, pe Antonia, că nu mănâncă până nu se ridică 
în picioare să facă rugăciunea. Seara și dimineaţa, 
toţi se trezesc şi îşi fac o cruciţă şi se roagă. Jertfa 
lor ne ajută. Foarte mult se jertfesc copiii pentru 
casă și tot timpul sunt dispuşi să ajute. Dacă e ne- 
voie să lase ceva de la ei şi să ajute, o fac fără să se 
supere. Noi încercăm după aceea să îi şi răsplătim. 
Osteneala să nu fie în zadar. 


Dincolo de jertfa aceasta, pe care o faceți 
ca părinți — şi față de copii, dar şi unul față de 
altul — care sunt bucuriile ca soţ şi ca părinte? 


EI: Pentru mine e bucurie mare tot timpul când 
vin de la muncă şi îi găsesc pe toţi sănătoși, fericiți, 

soţia mă aşteaptă cu 
drag — asta e o mare bu- 
curie. Şi de o notă bună 
ne bucurăm, că învaţă 
bine, o parte dintre ei. 
Cei care nu învaţă bine, 
lucrează bine. Toţi au 
darul lor. 

Ea: Da, tot aşa. Ne 
trezim dimineața și știm 
că sunt copiii sănătoşi, 
totul e bine, mulțumim 
lui Dumnezeu. Ne bu- 
curăm aşa. Pentru noi 
bucuriile sunt simple, 
nu trebuie să fie ceva 
extravagant. Văzând 
atâtea probleme la alte 
familii, noi ne bucurăm 
de simplul fapt că avem 
copii sănătoși şi putem fi o familie normală. Nu 
vrem nimic ieșit din comun. Cel puţin pe mine mă 
apasă când deja merge prea bine şi vin prea multe 
lucruri şi deja simţi liniştea dinaintea furtunii. 


Ați simțit vreodată, după căsătorie, că 
v-aţi reîndrăgostit unul de altul. Adică v-aţi 
reîndrăgostit de mama sau de tatăl copii- 
lor dumneavoastră? 


Ea: Nu ştiu. La mine cel puţin nu a fost nicio- 
dată. Pentru că nu a fost niciodată mai puţin ca la 
început. Întotdeauna am fost aceeași. 

EI: Poate chiar mai mult ca la început. 

Ea: Nu a intervenit o rutină sau o slăbire. N-am 
avut problemele acestea. Ne-am legat, Dumnezeu 
a dat aşa. Cred că și copiii ne-au unit foarte mult. 
Când se naște un copil este o legătură pe care nu 
o poţi explica. O trăim noi în casă, dar, ca şi cu 
mâncarea: dacă nu o guşti, nu ştii ce gust are. Și 
credinţa, dacă nu o gușşti, nu ai cum să o simţi, să 
guști din bucuria lui Dumnezeu. Adică, dacă nu 
cauţi pe Dumnezeu, nu ai de unde să-L găseşti. 
Aşa-i şi taina familiei, frumoasă, și o recomand 
la toată lumea. Bineînţeles, ori la mănăstire, ori 
în familie — pentru mine sunt doar aceste două 
variante. Dar trebuie să fii hotărât. 


Ca soț și ca părinte, care credeţi că e rolul 
bărbatului şi al femeii în familie? Unul față de 
altul, dar şi față de copii, în creşterea copiilor? 

EI: Eu asta vreau, să muncesc, să pot să le ofer, 


să aduc ce le trebuie, să aibă soţia tot ce are nevoie 
pentru ea şi pentru copii. Să ne respectăm unul pe 


celălalt, să avem comuniune. Ca părinte, să le dau 
o educație bună copiilor, să stau de vorbă cu ei, să 
le spun ce e bine şi ce e rău. Copiii, cred eu, mai 
tare ţin la ceea ce spune tatăl. Şi la ceea ce spune 
mama, însă ei sunt obişnuiţi cu ea zi de zi și nu 
prea ţin cont mereu. 

Ea: Da. Rutina de zi cu zi. Dacă vine tata și 
spune odată așa, aşa rămâne. 

EI: Și e valabil și pentru băieți și pentru fete. 
Ca tată, consider că ar trebui să vorbesc mai mult 
cu fetele, iar mama, cu băieţii. 

Ea: Soţul stă întotdeauna la discuţii cu fetele, 
întotdeauna lui i-au plăcut fetele și de mici a stat şi 
a vorbit. Chiar Anastasia mă întreabă ce înseamnă 
anumite lucruri — că tata îmi spune, dar eu nu ştiu 
ce înseamnă: „Mama, ce înseamnă să fii fecioară? 
Tata tot îmi spune şi nu ştiu”. Dar foarte mult a 
stat de vorbă, așa s-a deschis. 

EI: Și ce valoare are fecioria. Eu atât le spun fe- 
telor, orice băiat o să vă aprecieze toată viaţa pen- 
tru treaba asta. Ferice de cei ce se cunună curați! 
Le va merge bine toată viaţa. Asta recomand eu 
să aibă, că în ziua de astăzi cred că e o jertfă mare 
pentru cei ce reuşesc să treacă peste momentele 
astea, să ajungă să se cunune curați. Și vor avea 
răsplată, nu va fi în zadar. 

Ea: Eu de multe ori mi-am dorit în toţi anii 
aceştia, după ce a crescut un copil mai mare, să 
merg la un serviciu, că e greu şi să stai acasă. Dar 
soțul niciodată nu a fost de acord. Şi se pare că a 
fost cel mai bine. Căci stând între copii, imediat 
îi simţi când au o problemă, simţi starea lor. Cu 


toate că uneori e greu și 
în casă şi vrei să ieși, dar 
am ajuns la concluzia că 
nu merită să lași copiii 
să crească singuri. 


Care credeți că e 
rolul duhovnicului 
pentru familie, şi 
pentru părinți şi pen- 
tru copii? 


Ea: Cel mai im- 
portant rol îl are du- 
hovnicul în familie. El 
ne-a modelat și ne-a 
obișnuit cu Dumnezeu 
şi cu Biserica. 

EI: Noi am și cerut 
ajutor, când am avut o 
problemă, am vorbit cu 
duhovnicul şi am cerut 
un sfat. Am considerat 


Pentru viață, pentru familie 


tot timpul că duhovnicul îți poate da cuvânt de la 
Dumnezeu. El îți dă siguranţă. Cum ne-a spus să 
facem, aşa am făcut și a fost cel mai bine. 


Nu v-a fost greu să faceţi ascultare față de 
duhovnic, să împliniți cuvântul lui? 


EI: Nu, chiar din contră, te întărește. Când 
îți spune „aşa fă”, ai alt spor. Aici e lucrarea lui 
Dumnezeu, se vede că iese bine, nu se poate să nu 
iasă bine. Când familiile au relaţie cu duhovnicul, 
asta-i cel mai bine. Din cauza asta cred că mulţi nu 
se înțeleg în familie, pentru că nu au o relaţie cu un 
duhovnic sau le e rușine să spună duhovnicului, 
pentru că se gândesc că nu trebuie să ştie părintele 
tot ce se întâmplă la ei în casă. Dar e bine să ştie. 


Cât de mult contează pentru copii să aibă 
și ei duhovnic? 


Ea: Contează foarte mult. Tot timpul când au 
un examen vorbesc cu părintele, îl sună, îl roagă 
să-i pomenească. Şi se vede ajutorul lui Dumnezeu 
tot timpul. Când vezi că iese bine, te întărești, te 
încredințezi că faci bine. Noi i-am învăţat tot tim- 
pul, ca atunci când au o problemă, să vorbească 
mai întâi cu duhovnicul. 

EI: Atunci e familia împlinită, când vezi că 
Dumnezeu le dă copiilor tăi nişte oameni alături 
de ei care sunt tot încredințați de Dumnezeu în 
duhul lor, pe aceeași linie de gândire şi simţire. 
Mai mare bucurie nu îţi trebuie ca părinte. m 


CUVINTE CĂTRE TINERI - XIV /2021 . 75 


Vorbiţi-ne despre familia şi despre 
copilăria dumneavoastră. 


Am avut parte de o copilărie frumoa- 
să, într-un sat din lunca Jijiei, nu departe 
de lași, în care referențialul familie a 
constituit matricea care m-a format, m-a 
„mobilat” valoric, m-a propus spre lume. 

Prof. Constantin Cucoş 


Mă refer, desigur la mama, la tata, la cei 
doi bunei și cele două bunici, la ceilalți 
doi fraţi, dar și alte rude. De la fiecare 
am avut de învăţat: de la mama rigoare, 
respect şi gust pentru învăţare, de la tata 
meșteșug, pricepere, dibăcie — el tâmplar 
fiind, de la bunei smerenie, cumpătare, 
pregustare a dumnezeirii, de la celelalte 


rude fel de fel de rituri, atitudini, viziuni despre 
oameni, situaţii, evenimente. Cu bunica, cred, am 
fost dus la biserică pentru prima dată, cu ea am 
mers la mănăstirile din lași. Nu pot să uit adăs- 
tarea noastră la Mănăstirea Cetăţuia, asistarea la 
slujbe, dormitul pe covoarele din lână, alături de 
zeci de pelerini, în sala cea de la etaj, slujba de la 
miezul nopţii, dejunul pe pajiștea din larga curte. 
Am trecut chiar și prin „crize” mistice, imitând-o 
pe bunica în ce priveşte datul de pomană sau în a 
mă juca „de-a preotul”, cu un batic al mamei după 
gât, în chip de veşmânt preoţesc, îngropând, după 
un ritual după ureche, în cutii de chibrituri, fluturi 
sau alte gângănii prin grădină. De câteva persoane 
aproape că nu mai aveam aer când mă intersec- 
tam pe ulițele satului: cu părintele Hadârcă, care 
mă și botezase, cu doamnele învățătoare Lazăr și 
Moraru, cu domnul diriginte Ghiţun. Dar nu toate 
cele ce țin de devenirea mea au avut tangenţă cu 
credința. M-am format în deceniile de acută pro- 
pagandă ateistă şi de punere la colț a spiritualității, 
de ocultare a ceea ce înseamnă conştiinţa sau prac- 
tica religioasă. Sălile de clasă erau plasate la circa 
treizeci de metri de biserică. Între școală și bise- 
rica din satul meu apăruse un gard despărțitor. 
În zilele de sărbătoare, din timpul săptămânii, 
peste zicerile profesorilor se suprapuneau, ca ceva 
misterios, cântările bisericești. Un dor metafizic 
se năștea tocmai prin această decizie, dezicere, 
interzicere. Poate de aici şi „răscumpărarea” de 
mai târziu, de a mă ocupa, ca pedagog, de statutul 
educaţiei religioase. 


Interviu 


Care v-au fost modelele formative în co- 
pilărie şi în tinereţe? 


Formarea este un fapt de relaţie, o construcție 
ce pune faţă în față persoane, comportamente, 
gânduri, trăiri. Nu informaţiile sunt cele ce insti- 
tuie educaţie, ci felul cum ne raportam la cei ce le 
caută, și le însușesc, le transformă în propriile lor 


noroi 


a o a e 


Pai e. 

Interviu 


valori. Am avut parte de oameni deosebiți, de la 
învăţătoarea care mi-a pus, la propriu, tocul de 
scris în mână, la dragii mei profesori din gimna- 
ziu, mulţi dintre ei trăind la sat, până la o serie 
de profesori din liceu printre care, la loc de frun- 
te, aş situa-o pe profesoara de istorie, doamna 
Bârlădeanu, o ființă de o rară generozitate cu care 
mă aflu într-o relaţie aparte şi acum. De asemenea, 
dintr-un punct de vedere intelectual, academic, fac 
o reverență profesorilor din facultate, cu unii din- 
tre ei devenind, mai târziu, colegi, printre care aş 
îndrăzni să enumăr pe regretaţii Adrian Neculau, 
George Văideanu, Teodor Dima sau profesori 
pensionari precum Ştefan Afloroaei, Petru loan, 
Luminiţa lacob etc. Dincolo de modelele concrete, 
reperabile — cele mai multe constituite din dascăli, 
aş mai aduce în atenţie și modele livrate de către 
experienţa literar-artistică și de către spiritualitatea 
religioasă — pe aceasta descoperind-o, din păcate, 
mai târziu. 


Spuneţi-ne câte ceva despre marii pedagogi 
pe care i-ați cunoscut în viață. 


Am apucat să cunosc, la universitatea ieșeană, 
câțiva profesori formaţi în perioada interbelică, de 
la care venea o adiere de altă lume, una culturală, 
normală, onorabilă. L-aş invoca pe profesorul 
Ilie Grămadă, cu studii inclusiv de Teologie la 
Cernăuţi, pe profesorul Gheorghe Platon, pe pro- 
fesorul Vasile Pavelcu ș.a. Dincolo de scrierile lor, 
am reperat o serie de vectori atitudinali ce respirau 
delicateţe, respectabilitate, generozitate. 


Cât de important este actul pedagogic pen- 
tru o societate sănătoasă? Și ce ar însemna o 
societate sănătoasă? 


O societate dăinuie şi sporeşte datorită 
educaţiei. Actul pedagogic reprezintă cureaua 
de transmisie a moştenirii culturale, dar și o cale 
sigură de extensie a ei în timp şi spaţiu. Este cel 
mai important instrument al predării ștafetei, al 
mersului înainte al persoanelor şi comunității. 
Comunitatea are un mare atu: că filtrează şi de- 
cantează în timp ceea ce îi face bine sau nu, va- 
lidează ceea ce este de folos şi descurajează sau 
aneantizează ceea ce nu-i prieşte. Prin diferite 
tipuri de instituiri, aduse de biserică, şcoală, alte 
modalităţi de agregări grupale, apar mecanisme 
interne de igienizare, de reparare atunci când 
lucrurile par a o lua razna. Astfel de foruri nu 
acționează concurențial, eficiența formării este 
adusă de rezonanţă, conlucrare, suplinire ocazio- 
nală a unei instanţe când aceasta intră în criză. E ca 

EDIȚ 


un sistem cu vase comunicante: când viaţa politică 
sau şcoala trece printr-o criză, e bine ca celelalte 
foruri să intre în funcţiune, să suplinească posibile 
carenţe sau deraieri. Sănătatea lumii întregi este 
dată și de felul cum fiecare parte îşi face datoria 
sau ajută, la nevoie, pe această dimensiune sub- 
stitutivă, integrativă. 


Care ar trebui să fie raportul dintre fami- 
lie — şcoală — biserică în formarea copilului? 
Care este rolul pedagogic specific fiecărui tip 
de instituție? 


Unul de cooperare, de completitudine, 
de rezonanţă pe linie de responsabilități sau 
competenţe. Există o zonă comună, de coerență 
de acțiune, dar şi „specializări”, de îndeplinire a 
unor roluri specifice, unice. Ce nu poate face şcoala 
poate face familia sau biserica. Carenţa educației 
din familie poate doar parţial să fie „reparată” de 
implicarea celorlalte două. Iar ce este în zona de 
competenţă a bisericii nu poate fi intervenit din 
partea celorlalte. Și tot așa. Există şi zone care nu 
pot fi suplinite niciodată. Țesutul afectiv din fami- 
lie nu poate fi replicat de nicio instanţă, de pildă. 
E bine să existe coerență şi concordie valorică din 
partea tuturor, în sensul că ce se susține în școală, 


de pildă, să fie în consens cu ce ni se spune în 
familie și în biserică. La fel și cu celelalte două. 
Apar și situații anomice, când dacă o instanţă intră 
în disoluţie sau este confiscată de mai știu ce inte- 
rese, celelalte instanţe să vegheze și să intervină. 
Cuplajele sunt dinamice iar proporţiile diferite, 
depinde de situaţiile concrete. 


Poate fi educația de stat un mijloc de ma- 
nipulare a elevilor, de călăuzire pe un anumit 
tipar ideologic? Dacă da, care ar fi soluțiile 
de apărare? 


Da, se poate întâmpla și la 
noi, dar și la „case mai mari”. 
Iar istoria recentă poate da măr- 
turie. Depinde de stat sau de 
puterea politică instituită la un 
moment dat. Tentaţia ideologi- 
zării educaţiei instituționalizate 
poate plana peste tot şi în orice 
timp. Regimul de dinainte de 
anii 90 demonstrează acest 
lucru. Într-o societate normală, este bine ca frâiele 
educaţiei să nu fie cedate total doar unei singure 
instanţe. E de preferat să fie asigurate autonomii de 
intervenţie pe linie formativă, la nivel comunitar, 
din partea mai multor foruri pe linia valorilor lor 
emblematice. De pildă, misiunea învățătorească a 
bisericii nu trebuie să se diminueze, ci dimpotrivă, 
să se întărească, chiar dacă avem de a face cu o 
pluralizare a factorilor educativi. Ceea ce face bise- 
rica, sub aspect formativ — nu intru în detalii acum, 
doar ea este îndrituită şi poate să facă acest lucru. 


Ar putea fi educația religioasă una care 
duce la îndoctrinare şi discriminare? Poate 
fi ea altfel decât confesională? 


În niciun caz. O educaţie religioasă profesio- 
nistă, în care fidelitatea față de propriul cult este 
completată inteligent cu abordarea culturală, 
interdisciplinară, pluri-referenţială, conduce la o 
bună instalare în propria spiritualitate fără temeri 
sau atitudini discriminatorii. Normal că o educaţie 
religioasă trebuie centrată spre propriul perime- 
tru spiritual. Pledez, desigur, pentru o formare 
religioasă confesională. Ca şi învăţarea limbii sau 
istoriei, e obligatoriu să ne interiorizăm proprii- 
le referinţe religioase. Şi mai apoi ne îndreptăm 
atenţia spre alții. De aici trebuie pornit în orice 
demers paideic: de la ceea ce suntem noi la ceea 
ce sunt alţii, de la trecut la prezent, de la apropiat 
la îndepărtat, de la valori identitare la valori uni- 
versale, de la noi la semeni. 


Interviu 


De ce credeţi că alături de Biologie, 
Chimie, Fizică etc. trebuie să coexiste şi 
Religia, Literatura, Muzica etc., aşa cum ați 
afirmat într-un articol? 


Pentru că omul este o fiinţă integrală, e mobila- 
tă cu minte, trup, suflet, inimă, aspirație, credință 
şi toate trebuie să fie vizate sau cultivate prin 
educaţie. Realitatea nu se restrânge doar la un fapt 
concret, ea este şi țintire, trăire, visare, proiecţie, 
nădăjduire. Uneori mai important decât prezen- 
tul este viitorul. Mai sporitoare și plinătoare sunt 


speranţa şi mântuirea. Școala trebuie să le aibă 
în vedere pe toate. Să cultive, deopotrivă, ştiinţa, 
conştiinţa, credința. 


Cum vedeţi implicarea laicatului în 
Biserică și a clerului în viața socială? 

Finalitatea autentică a educaţiei stă în 
pregătirea persoanei pentru a sesiza 
semnificaţiile adânci ale realităţii. A 
realităţii de lângă noi, dar și din noi înşine. 

Interviu 


Laicatul e o parte importantă a Bisericii, faţa, 
corespondenţa și expresia prezenţei sale socio- 
cumunitare. Nu este opusă clerului, ci constituie 
„braţul” ei prelungit în lume. Cred că se poate face 
mai mult la nivelul acestei implicări, atât normativ 
cât și prin fapte concrete, într-un context în care 
asistăm la un adevărat „bruiaj” în ce priveşte vocea 
și revendicările „societăţii civile”. O revizuire a 
cadrului ei implicativ nu ar strica. Ce poate face 
sau susține laicatul nu poate face clerul, şi invers, 
cu condiţia ca clerul să fie mai încrezător în laici, 
iar laicatul mai onest, mai dedicat, mai determinat. 


O educaţie care nu se adresează interiorităţii 


rămâne incompletă şi chiar nocivă. 


Care este condiția mersului înainte în 
educaţie, în special, şi în viață, în general? 


Consecvenţă în centrarea către valorile auten- 
tice, adaptabilitate fără sacrificarea unor repere 
validate de timp şi de comunitate, încredere în 
perfectibilitatea omului și mersului spre bine 
al umanităţii. 


Parcurgem de ceva timp o criză a modele- 
lor valorice. Care sunt mijloacele prin care să 
le redescoperim și, eventual, să le reintegrăm 
în educația formală? 


Raportarea la modele este o ipostază prin care 
se poate face educaţie de bună calitate. Trebuie 
să ai un referenţial, o călăuză stabilă la care să 
te raportezi pentru a spori sub aspect compor- 
tamental. Într-adevăr, asistăm la o bulversare 

a modelelor și a ierarhiei valo- 
rice, la o fluidizare a punctelor 
de sprijin, la o deconstruire a 
modelelor vechi, la o întronare 
a unor modele circumstanţiale, 
la un bruiaj modelator fie prin 
carenţă, fie prin supralicitare, 
fie chiar prin impunere a unor 
repere discutabile. Media de 
toate felurile şi spaţiul virtual 
actual abundă în astfel de vec- 
tori ce pot debusola. De aceea, la 
nivelul educaţiei formale trebuie 
exersate raportările la modele 
veritabile, scopul fiind „verte- 
brarea” valorică a persoanelor 
și câştigarea unei autonomii sau 
competenţe axiologice astfel încât individul, de 
unul singur, să se descurce în noianul de modele 
livrate de alţii, să devină imun faţă de falsele sau 
periculoasele incitări. 


O mare problemă epistemologică as- 
tăzi este inflaţia de informație, inclusiv de 
informație falsă. Cum ne putem descurca în 
această situație pentru a ne forma ca cetățeni 
liberi, responsabili şi oneşti? 


Şcoala trebuie să ofere elevilor nu (numai) 
informaţii, ci (şi) moduri de 
identificare, întrebuințare și sem- 
nificare a cunoaşterii. Construim 
conținuturi ale învățării mai mult 
centrate pe date, pe informații, 
și nu pe metodologii sau căi de 
procesare a acestora. O școală 
veritabilă va pune accentul pe învăţarea valori- 
zării cunoaşterii și nu pe învățarea acumulării 
cunoaşterii. O şcoală te formează cu adevărat 
când nu mai ai nevoie de ea, când te desprinzi, 
pe baza unei libertăţi bine antrenate, de tutelare, 
de dirijismul acestei autorităţi, hotărând de unul 
singur, în cunoștință de cauză, ce e bine, frumos, 
adevărat etc. Fără a neglija ştiinţa, acumularea 
unor informaţii bazale, trebuie să mergi mai de- 
parte pentru a transcende „a şti” în „a fi”, adică 
în a activa, la modul tău propriu - prin atitudini, 
conduite etc. știința care rămâne moartă dacă 
nu e reflectată la nivelul propriei tale structuri 
de personalitate. 


Anul acesta se împlinesc 150 de ani de la 
Prima Serbare a tuturor românilor, organi- 
zată în 1871 la Putna. Generaţia de atunci a 


avut un ideal. Astăzi, putem vorbi de un ideal 
al educației, care să fie reper al oricărui plan 
de învățământ? 


Da, e un punct nodal al istoriei noastre care ar 
trebui să ne amintească de faptul că un popor se 
edifică şi prin idealurile care îl animă şi le pune 
în practică. Ceea ce suntem acum se explică prin 
ceea ce au fost sau au făcut înaintaşii noștri. Avem 
nevoie de un referenţial al înaintării, de un ideal 
atât în plan social, cât şi educaţional. Istoria noas- 
tră — mai veche sau mai nouă — ne arată că prin 
idealuri am înaintat sau am răzbit în timpuri mai 
mult sau mai puţin prielnice. Da, avem un ideal 
al educaţiei configurat oarecum dublu: unul for- 
mal, politic, declamat în documentele școlare — a 
se vedea Legea Educaţiei Naţionale, şi unul „real”, 
activat la modul oarecum concret, zi de zi, tacit, de 
către fiecare actor care face la propriu educaţie: cel 
al modelării unei persoane capabile să evolueze, 
să răspundă convenabil la solicitările vremii, să se 
culturalizeze în raport cu o zonă de identitate dată, 
stabilă, dar şi de zare de universalitate valorică, 
să fie implicat în treburile cetăţii, să se proiecteze 
într-un viitor mai bun. 


Cât de importante consideraţi că sunt în- 
tâlnirile tinerilor și ce ar trebui să urmărească 
ele, care ar trebui să fie finalitatea lor? 


Structurile asociative la nivel de tineret sunt 
necesare, chiar obligatorii, pentru învăţarea socia- 
lă, pentru bucuria inter-cunoașterii și coparticipă- 
rii, pentru cimentarea unității comunitare de acum 
sau de mai târziu. Preţuiesc foarte mult întâlnirile 
tinerilor sub spectrul spiritualităţii religioase — de 
tipul ATOR-ului sau ASCOR-ului, cu toată pleiada 
de activităţi culturale, misionare, caritabile, civi- 
ce, recreative, cu rol benefic atât pentru ei, cât şi 
pentru diferite categorii de persoane. E un semn 
de normalitate şi libertate, de implicare creativă, 
de ieșire la rampă a unei generaţii, de împlinire a 
unei misii specifice vârstei. Și de ce nu, un mediu 
în care se leagă prietenii pe viaţă, se pun temelii 
ale unor viitoare familii, se construiesc relații pe 
linie empatică, afectivă, motivaţională. 


Ce aţi dori generației tinere de azi? 


Să fie conectaţi la marile valori ale trecutului, 
să le reînvie și să le exemplifice necontenit prin 
fapte de viaţă, să fie conștienți că pentru unitate 
trebuie acționat pe mai departe în fiece zi, că nu 
există viitor fără trecut, că ce va fi mâine depinde 
cum valorizăm clipa de față. 


Interviu 


Un îndemn pentru adolescenții şi tinerii 
care, peste câțiva ani, se vor afla în pragul 
întemeierii unei familii. 


Adolescenţii și tinerii să se bucure de avântul 
şi frumuseţea vârstei, să fie încrezători în viitorul 
lor, să și-l construiască tenace şi responsabil, să fie 
generoși între ei şi respectuoşi față de antecesori, 
să îşi cultive pe mai departe spiritul și mintea, să 
ţintească lucrul bine şi la timp făcut! 


Un sfat pentru cei care vor deveni educa- 
tori, învățători, profesori. 


Să îşi aleagă acest drum dacă îl resimt ca o 
chemare, ca o vocaţie, ca o cale de împlinire prin 
dăruire şi nu ca o simplă meserie, ceva ales la 
întâmplare sau din raţiuni ce nu ţin de propriul 
acestui exercițiu. O astfel de vocaţie are o dimensi- 
une aproape sacră, se aseamănă cu lucrarea preo- 
tului — desigur, altele fiind mijloacele, procedeele, 
ţintele, cadrul de mișcare. 


Un citat care vă place! 
Revenim la Eminescu: „Caracterul unei şcoli 


bune e ca elevul să înveţe în ea mai mult decât i 
se predă, mai mult decât ştie însuși profesorul”. m 

Oglindă Îţi e Creaţia, Dumnezeule! 


Detectiv de Dumnezeu 


( pentru seriile The Case for..., „de- 
tectivul” pe urmele Creatorului, jurnalis- 
tul american Lee Strobel, inițial ateu convins, mai 
apoi creștin auto-convins, pornește o investigație 
care se va dovedi pe cât de surprinzătoare, pe atât 
de revelatoare. 

Filmul The Case for a Creator, ce mi-a servit 
drept inspiraţie, surprinde acest efort al jurna- 
listului de a intervieva diferiți oameni de ştiinţă, 
trecând prin filtrul tuturor domeniilor relevante 


„Când a făcut lumea, o Persoană S-a gândit la altă 


persoană” (Sfântul Maxim Mărturisitorul) 

teorii şi experimente menite să întărească viziunile 
evoluționiste şi naturaliste. 

După ce trece în revistă teoria Universurilor 
paralele, din care află că un univers atât de „fin 
reglat” precum al nostru poate apărea doar dintr-o 
întâmplare, cu o şansă dintr-un număr foarte mare 
de încercări, Strobel lasă în urmă toată această 
„loterie cosmică”, îndreptându-şi privirea către 
planeta mamă. 

Legătura ce a uimit şi a reprezentat un motiv 
de contemplare genera- 
lă în istoria umanităţii 
este alinierea între 
Soare — Pământ —- Lună. 
Pentru ca viaţa să fie 
posibilă pe Pământ, 


trebuie îndepliniți mai mulți factori deodată. Mă 
voi limita să prezint doar şapte dintre aceştia: 


1. Localizarea în Zona Locuibilă Galactică — 
Soarele nostru este la o distanţă ideală faţă 
de centrul galactic; în 
orice alt loc ar fi, acesta 
ar fi expus la supernove 
sau la atracţia găuri- 
lor negre; 

2. Distanţă sigură față de 
steaua sa — la o distanţă 
medie de 149,6 milioane 
km faţă de Soare, Terra 
este păstrată necontenit în zona îngustă lo- 
cuibilă a stelei sale. O diferenţă în plus sau 
în minus de 5% ar conduce fie la îngheţ, fie 
la un efect intens de seră, neprimitor; 

3. Viteză de rotație corespunzătoare — necesară 
pentru un timp rezonabil de 24 de ore 
zi-noapte, aceasta este o viteză corectă, 
echilibrată; 

4. Apă -— necesară în abundență şi la tempera- 
turi favorabile, apa trebuie să fie suficient 
de pură pentru a susţine viața; 

5. Atmosferă cu o cantitate adecvată de oxigen — 
dispunând de un raport perfect de gaze ce 
susțin viața, atmosfera ne protejează și de 
radiaţii sau de vântul solar; 

6. Masă potrivită a planetei — influențând gra- 
vitatea, masa Pământului beneficiază de 
limite corespunzătoare pentru a păstra o 
atmosferă bogată în oxigen şi a nu exer- 
cita o presiune zdrobitoare care ar face ca 
întreg pământul să fie acoperit de ocean; 

7. Satelit de nădejde — necesară pentru viaţă, 
Luna stabilizează axa Pământului, con- 
tribuie la formarea mareelor ce au rol în 
vitalitatea ecosistemului marin; totodată, 
luna poate provoca eclipse totale de soare, 
care ajută la dezvoltarea astronomiei. 


Când fiecare criteriu pe care planeta noas- 
tră îl îndeplineşte este catalogat drept „esenţial”, 
„ideal” sau „favorabil”, mai poate încă rămâne loc 
pentru o perspectivă de tip „par hasard”? 


Născuţi din lubire 


Nu putem căuta dovadă mai clară a originii 
creației decât in iubirea dumnezeiască. Ghid și 
mărturie găsim în cuvintele Psalmistului, căci 
„de la marginea cerului ieșirea Lui, şi oprirea 
Lui până la marginea cerului; și nu este cine să se 

ascundă de căldura Lui” (Psalm 18, 7). Să nu ne fie 
deci adumbrire studiul lumii, căci din lubire s-a 
ridicat și tot prin aceasta dăinuie de peste veacuri, 
chemaţi fiind şi noi să luăm parte, după măsura 
ce ni s-a dat, la sporirea actului creator. 


„O, Doamne, de am fi avut noi inima Psalmistului 
şi mintea lui Kepler ca să Te contemplăm pe 
Tine!" (Albert Einstein) 


Există în lume o frumuseţe care poate 
părea inutilă pentru legile fizice sau pentru 
pragmatismul tehnologic, însă acest lucru Î arată 
pe Creator ca având un simţ estetic extraordinar. 

Dumnezeu, prin dragostea fără margini și 
arătată pretutindeni, ne cheamă să fim martori ai 
Frumosului Său, pe care unii au ales să îl repro- 
ducă, alţii să îl vestească, iar alţii să se minuneze 
înaintea lui, întrezărind în orânduiala-i pe Marele 
Orânduitor.m 


Teodora Mosor, 
Facultatea de Inginerie Aerospaţială, București 

Nu te teme, stau eu cu tine 


leromonah Savvatey (Ageev) 


Mănăstirea Sfântul Dimitrie din Tesalonic 
Framingham, Massachusetts, SUA 


n iunie 2017, în drum dinspre New 

York spre Massachusetts, am ațipit 
pe scaunul din dreapta şoferului. La un 
moment dat, șoferul a frânat brusc şi 
neașteptat pentru a evita un accident. 
Centura de siguranță mi-a presat abdo- 
menul şi mi-a vătămat peretele abdomi- 
nal şi organele interne, dar eu n-am ştiut. 

Curând după acest incident, am plecat 
într-un pelerinaj în Rusia. Înainte de a 
pleca, m-am simţit foarte rău, slăbit şi 
adesea mi-era sete. După ce am terminat 
pelerinajul, am mers să-mi văd părinții 
în Irkutsk. 

Odată ajuns în Irkutsk, condiția mea 
a început să se deterioreze rapid. Abia 


puteam să mă mişc și în seara de 28 iulie mi-am 
pierdut cunoştinţa în casa părinţilor mei — am avut 
ruptură de splină cu 50% pierdere de sânge. Am 
auzit o voce care îmi spunea să nu adorm, să mă 
ridic, să lupt cu slăbiciunea mea. Mi-am recăpă- 
tat cunoștința în ambulanţă, unde mi se făcuse 
o injecție cu adrenalină în inimă. Doctorul de pe 
ambulanţă mi-a spus că inima mi se oprise timp 
de un minut. 


Înainte de operaţie, la spital, eram jumătate 
adormit, un întuneric adânc a căzut peste mine şi 
am auzit un zgomot puternic de geamuri sparte. 
Din acel moment nu am ştiut ce s-a mai întâm- 
plat. După operaţie, am avut 
dureri mari, timp în care 
mi-am pierdut cunoştinţa 
pentru mai multe ore sau 
chiar zile. Am trăit ceea ce 
se cheamă moarte clinică, 
ieşire din trup. M-am găsit 
într-un loc frumos, de fieca- 
re dată același. După ce mă 
întorceam în trup, de fiecare 
dată simțeam o bucurie in- 
terioară adâncă şi aveam o 
rugăciune curată plină de 
lacrimi, fără împrăștiere. 


Când am fost afară din 
trup, m-am găsit într-un 
loc necunoscut, dar foarte 
frumos, ca o pădure. Nu 
era o sursă de lumină sau 
umbre, dar totul era plin de 
lumină şi de înțelesuri şi de 
cunoaștere. Câteodată lumi- 
na devenea atât de strălucitoare încât trebuia să-mi 
închid ochii. În timpul acestor trăiri afară din trup 
am vorbit cu monahii de acolo, care mi-au îngă- 
duit să pun întrebări. Multe din întrebările mele 
erau personale, dar sunt câteva lucruri pe care pot 
să le împărtăşesc. Am întrebat de ce a venit un așa 
necaz peste mine. Monahii m-au corectat, spunând 
că nu trebuie să întreb „de ce” s-a întâmplat aşa 
ceva, ci „pentru ce scop?” Şi răspunsul era: ca să 
înţeleg durerea altuia și să fiu mai îngăduitor cu 
ceilalți. O persoană care nu a simţit suferința poate 
doar să-şi imagineze cum e suferința. Domnul nos- 
tru lisus Hristos Însuşi a cunoscut suferinţa fizică 
extremă după ce a fost trădat, arestat şi răstignit, 
a pierdut o cantitate incredibilă de sânge şi S-a 
sufocat. Nimeni nu L-a ajutat, pe când eu primeam 
multă asistență medicală. Potrivit călugărilor, 
boala mea a fost îngăduită pentru iluminarea mea, 

pentru a mă învăţa. Era necesar pentru mine să 
trec prin încercarea durerii pentru a înțelege mai 
bine jertfa și dragostea Domnului nostru față de 
creaţia Sa — omul. Şi, bineînţeles, pentru ca eu să 
fiu mai atent la suferinţa şi durerea aproapelui. 
Durerea curăță omul și-l învaţă smerenia. 


După operaţie, care a fost reușită, am fost 
transferat în salonul post-operator. În a doua zi 
de ședere a mea acolo, s-au întâmplat următoarele. 
Pe la orele 23.00 am simţit o răceală puternică, apoi 
febră, şi am început să mă sufoc — aveam pneu- 
monie bilaterală. Nu eram 
în stare să vorbesc şi nici 
măcar să strig după ajutor. 
Deodată, un preot în rasă 
gri a intrat în cameră. l-am 
văzut doar silueta. S-a aşezat 
la picioarele mele pe patul de 
spital, mi-a luat mâna şi mi-a 
zis: „Nu te teme, stau eu cu 
tine.” A vorbit cu mine toată 
noaptea. Era Sfântul loan de 
Shanghai și San Francisco 
(Maximovici)! 


Conversaţia mea cu 
Sfântul loan a fost una per- 
sonală. Mi-a dat de înțeles că 
ar trebui să fiu mai blând și 
delicat; că trebuie să nu mă 
mai implic în controversele 
și polemicile legate de aspec- 
te teologice şi duhovniceşti 
contemporane; că trebuie să 
renunţ la toate rețelele de socializare şi să încetez 
să-mi mai demonstrez punctele de vedere faţă de 
oponenți. Un călugăr nu ar trebui să se certe, să 
condamne, să se îndreptățească pe sine și să se 
auto-compătimească, ci să se roage permanent — 
nu numai pentru cei apropiați ai lui, ci și pentru 
cei care sunt împotriva noastră. În acea seară am 
fost într-o stare extrem de rea, dar trupul meu, 
deşi slăbit de operaţie şi de pierderea sângelui şi a 
organelor, cu rugăciunile Sfântului loan, a depășit 
această condiţie — Sfântul loan pur și simplu nu 
m-a lăsat să trec în cealaltă lume. Fără ajutorul lui 
Vlădica, acea noapte ar fi putut fi ultima pentru 
mine pe pământ. Doctorii care au venit la patul 
meu dimineaţa nu puteau să creadă cum am 
supraviețuit într-o stare așa de gravă timp de 8 
ore fără intervenția lor. m 

pariţia unui copil schimbă pentru tot- 

deauna viața unei femei și, indiferent 
dacă acesta se naşte sau nu, existenţa lui pe lume și 
prezenţa sa în corpul mamei nu pot fi uitate, șterse 
sau negate. Femeia își va purta întotdeauna copilul 
în suflet, iar studiile dovedesc chiar şi prezența 
celulelor acestuia în organismul mamei, timp de 
câteva decenii după ce femeia a născut, a avortat 
sau a pierdut sarcina. 

Acest fenomen se numește microhimerism și 
se caracterizează prin existenţa în corpul unui in- 
divid, ce joacă rolul de „gazdă”, a unui număr mic 
de celule provenite de la un alt individ, distincte 
din punct de vedere genetic. La om, microhime- 
rismul poate fi natural, realizat prin transfer de 

celule în timpul sarcinii, sau artificial, realizat 
prin transfuzii sanguine sau transplant de țesut 
sau de organ. 

Încă de la momentul concepției, când are loc 
fertilizarea ovulului de către spermatozoid, în pân- 
tecul mamei trăieşte şi se dezvoltă un organism 
unic din punct de vedere genetic. Acesta trece 
prin mai multe stadii de dezvoltare, de la zigot la 
blastocist, la embrion şi, mai târziu, la făt. 

În cazul oamenilor, microhimerismul natural 
se realizează cel mai des prin transferul celulelor 
fetale de la copil la mamă, în timpul perioadei 
gestaționale. Aceste celule pot persista în corpul 
mamei timp de câteva decenii, fiind stocate în or- 
gane precum creierul, pielea, rinichii, ficatul sau 


inima. De asemenea, ele pot fi transmise chiar şi 
următorilor descendenți ai mamei, aceștia deve- 
nind purtători ai celulelor provenite de la fraţii 
lor mai mari. Transferul de celule microhimerice 
se poate realiza și în sens invers, de la mamă la 
făt, studiile indicând faptul că acesta poate purta 
celulele mamei până în perioada adultă. 

În prezent, nu se cunosc cu certitudine me- 
canismul de acţiune al celulelor microhimerice și 
rolul pe care îl îndeplinesc în organismul mamei, 
acest fapt determinând o creştere a numărului de 
studii ce privesc aceste aspecte. Microhimerismul 
reprezintă un subiect de real interes pentru cerce- 
tători deoarece existenţa celulelor microhimerice 
în organismul mamei a fost corelată, în timp, cu 
scăderea riscului de apariţie a tumorilor și cu un 
grad ridicat de vindecare a acestora, aceste celule 
dovedindu-și efectele benefice asupra sănătăţii 
mamei. De asemenea, celulele microhimerice pre- 
zintă interes şi pentru posibilele efecte pe care le 
pot avea asupra sistemului imunitar, organismul 
„gazdă” identificându-le ca fiind „celule străine”. 

Numărul şi tipul de celule microhimerice 
transferate variază de la un caz la altul, în funcție 
de modalitatea în care s-a terminat sarcina, prin 
naştere, avort sau avort spontan, uneori existând 
posibilitatea ca aceste celule să nu fie detectate 
deloc în corpul femeii. 

Prezenţa celulelor microhimerice în corpul 
mamei arată legătura strânsă pe care aceasta o are 
cu copilul său, indiferent dacă a ales să îl nască sau 
nu. Chiar şi dacă femeia alege să avorteze, celule 

provenite de la acel copil vor rămâne timp înde- 
lungat în corpul ei, putând fi transmise viitorilor 
ei copii şi generaţiilor următoare. 

De multe ori, când o femeie se confruntă cu 
o criză de sarcină, aceasta simte că avortul este 
soluţia universală pentru a schimba lucrurile, 
pentru a le face să fie ca înainte. Din cauza fricii, 
avortul poate să pară o rezolvare a problemelor, 
însă, în realitate, avortul doar va crea altele noi. 
În urma unui avort, femeile au un risc crescut de 
a dezvolta adicţii pentru substanţe nocive sau de 
a se confrunta cu afecțiuni psihice cum ar fi anxi- 
etatea sau depresia. 

Existenţa unui copil pe lume şi în viaţa mamei 
sale nu poate fi ştearsă prin avort, amintirea lui 
rămânând vie în sufletul şi corpul acesteia. O fe- 
meie devine mamă de la momentul concepției, iar 
avortul nu îi poate lua acesteia calitatea de mamă, 
dovada existenţei copilului în viaţa sa fiind chiar 
celulele microhimerice ce rămân stocate în orga- 
nele ei timp de mai multe decenii. 

Femeile care se confruntă cu o criză de sarcină 
au nevoie de sprijin, au nevoie ca cineva să le fie 
alături pentru a le ajuta să vadă mai departe de 
frica ce le determină să creadă că avortul este sin- 
gura lor opţiune. Criza de sarcină poate să apară 
oriunde, iar aceste femei au nevoie de ajutorul 
nostru, al tuturor, pentru a le da puterea necesară 
de a face alegerea corectă şi de a se putea bucura 
de viaţa copiilor lor. m 


Anca Mihai 

Arhim. Meletie 
Shattahi 


po 


Rolul Bisericii 
în Siria de astăzi 


D“* Siria are bogate resurse de 
petrol, totuşi, ţara se află în criză 
economică. Și aceasta pentru că toate iz- 
voarele de petrol sunt controlate de alții, 
chiar dacă războiul militar s-a terminat. 
Nu avem curent decât 3-4 ore pe zi, deci 
situația nu este foarte ușoară. 

De când a început războiul, Biserica a 
jucat un rol foarte important, şi nu oricare 
biserică, ci Biserica Ortodoxă. Ea este cea 
mai importantă instituţie care i-a ajutat pe 
toți oamenii, indiferent de credinţa lor. 

Acum două luni am fost la Ministerul 
de Afaceri și o doamnă mi-a zis că dacă 
Biserica Ortodoxă ar înceta activitatea ei 
filantropică, economia ar scădea la zero. 
Spre exemplu, numărul direct al benefici- 
arilor care s-au folosit de ajutorul Bisericii 
în Siria, anul trecut, a fost de 3.600.000. 
Nu toți sunt creştini, printre ei aflându-se 

Arhim. Meletie Shattahi 


și musulmani. Contribuţia Bisericii pen- 
tru activitățile sociale de anul trecut a fost 
mai mare decât bugetul Siriei. Vorbim 
de mai mult de 30 de milioane de dolari, 
proveniţi din ajutoare internaționale, 
de la ONG-uri și de la diaspora siriană. 
Pentru Siria, suma este foarte mare. 

Biserica s-a implicat în reparația 
caselor celor care au fost scoşi din cămi- 
nele lor, oferind porții de mâncare, con- 
siliere psihologică, sprijin duhovnicesc 
și nu numai atât. 2.400 de voluntari sunt 
implicaţi în această lucrare. 

Aceasta este misiunea noastră, 
aceasta este Ortodoxia din Siria. Biserica 
Ortodoxă este foarte bine primită în orice 
parte din ţară, chiar acolo unde nu sunt 
creştini. Cunoscând lucrarea Bisericii, 
oamenii au foarte mare încredere. De 
fapt, Biserica vede în fiecare om faţa lui 


Hristos. Aceasta este cea mai mare mărturisire a 
Bisericii noastre. De aceea, dacă legea ar îngădui 
ca un musulman să treacă la creștinism, cred că 
jumătate din populaţia Siriei ar trece la creştinism. 
Dar, din păcate, legea nu permite. Sunt mulți care 
se botează, dar în ascuns. Dacă un creștin trece la 
islam nu este nicio problemă; îşi poate schimba 
actele foarte ușor. Dar invers, nu se poate. 

Cea mai mare minune pentru noi, sirienii, 
este să ne trezim dimineaţa, să fim încă în viață. 
Mulţi mă întreabă care este situația cu pandemia 
în Siria. Eu le răspund că întrebarea aceasta nici nu 
se pune, pentru că noi avem provocări mult mai 
importante decât pandemia. Oamenii nu au bani 
să cumpere hrană şi medicamente. 

Dar cu toate acestea, slavă Domnului, biseri- 
cile sunt pline. Oamenii au mai mare nădejde în 
Dumnezeu. Din păcate, mulţi dintre creştini fie au 
fost ucişi, fie au plecat din ţară. Se spune că în jur 
de 1.200.000 de sirieni au fost uciși în timpul războ- 
iului, dintre care 40.000 erau creştini. Majoritatea 
au murit tocmai pentru că erau creştini. Mulţi au 
plecat în alte părţi ale lumii, în special în Canada, 
Australia şi Germania. Efectul este depopularea 
Siriei, şi, din păcate, statul nu se îngrijeşte de 
creştini şi nu îşi dă seama cât de important este 
ca Biserica să rămână vie. 

Spre exemplu, în Alep, înainte de război 
erau în jur de 35.000 de familii creştine, iar acum 
au rămas mai puţin de 3.000. Totuși, Biserica 
Ortodoxă este cea mai mare Biserică în Siria, după 
cum a fost și înainte, iar numărul total de creştini 
e aproximativ 1.200.000, adică în jur de 5% din 


Actualitate 


populaţia ţării. Dintre aceştia, aproape un milion 
sunt ortodocși. 

Sunt multe cazuri în care ştim cu certitudine 
că oamenii au fost omorâţi pentru credinţa lor. 
De exemplu, când teroriștii au intrat în Maaloula, 
au dat foc mănăstirii și au omorât 12 bărbaţi pen- 
tru că erau creștini. Maaloula este satul unde se 
mai vorbește limba aramaică, limba vorbită de 
Mântuitorul nostru lisus Hristos. Alt sat a fost 
atacat de terorişti pentru că se știa că acolo locuiesc 
doar creştini. În acea zi, 40-50 dintre ei au primit 
cununa muceniciei. Şi la Alep au fost uciși mulți 
creștini. Dar au fost şi zone în care musulmanii 
i-au ajutat pe creştini să scape, ascunzându-i în 
casele lor. 

În Siria sunt în jur de 20 de mănăstiri. Cea 
mai mare mănăstire are 25 de vieţuitori. În ge- 
neral, obştile din mănăstiri sunt formate din 
6-7 vieţuitori. 

Din păcate, acum se dezvoltă mai repede 
sectele, în special protestanții. Primind ajutoare 
materiale din America, îi cumpără în special pe 
creştini şi îi atrag cu bani şi cu alte foloase mate- 
riale, pentru că printre musulmani nu au voie să 
propovăduiască învăţăturile lor protestante. 

Un lucru înălțător este prezența numeroasă 
a tinerilor în biserică. Pentru a sprijini misiunea 
în rândul tinerilor, Biserica a organizat mai mult 
activități. Una dintre ele este Şcoala de Duminică, 
unde copiii învaţă nu numia despre Hristos, dar 
şi despre problemele sociale din Siria. 

Eu cred că cea mai mare minune este faptul că 
mai sunt creştini în Siria. 

Mănăstire românească 
în America de douăzeci de ani 


Protos. leremia B. 


ănăstirea „Sfântul Dimitrie cel Nou” 

din Middletown, statul New York, a 

fost ridicată având la temelie truda nesfârşită și 
năzuinţa unor oameni deosebiți de a oferi „prinos 
bine plăcut” Domnului. Totodată, acest lăcaș de 
cult reprezintă și aducerea unui colț de Românie 
mai aproape de cei plecaţi în America, prin cea mai 
sfântă şi mai puternică legătură, credința ortodoxă. 
Istoria mănăstirii este legată de Dumitru Minciu 


agoniseala sa de o viață, cu dorinţa de a se construi 
biserica mănăstirii. Acest lucru s-a realizat cu bine- 
cuvântarea Înaltpreasfinţitului Nicolae Condrea, 
Mitropolit Ortodox român al celor două Americi. 

În 2006, viaţa monahală a mănăstirii este 
reorganizată prin venirea a doi monahi de la 
Mănăstirea Bistriţa-Neamţ. Biserica a fost con- 
struită, pictată şi sfinţită între anii 2007-2016. Pe 
15 iunie 2011, rămăşiţele pământești ale părintelui 
Vasile Vasilache au fost strămutate 


din Tulcea, care venind în New 
York la finalul veacului trecut, a 
cumpărat în Mount Hope 42 de 
acri de pământ. Acesta a devenit 
ulterior fiu duhovnicesc al părin- 
telui Arhimandrit Mitrofor Vasile 
Vasilache, paroh al Bisericii Sfântul 
Nicolae din New York. Spre finalul 
vieții, Dumitru Minciu a hotărât să 
își lase prin testament toată averea 
Parohiei Sfântul Nicolae. Hotărârii 
lui, părintele său duhovnic a adă- 
ugat și binecuvântarea de a face 
pe proprietatea din Mount Hope 
o mănăstire românească. Din 2001, 
alături de alţi fii duhovnicești, pă- 
rintele Vasile amenajează în casa din 
Mount Hope un paraclis cu hramul 
„Sfântul Dimitrie Basarabov”, o tra- 
peză, o bibliotecă şi chilii pentru călugări. Lucrările 
au fost binecuvântate de Arhiepiscopul Victorin 
Ursache, care a vizitat proprietatea de câteva ori şi a 
sfințit paraclisul. Pe 27 octombrie 2001 se săvârşesc 
pentru prima dată Aghiazma și Sfânta Liturghie. 
În anul 2003 trece la cele veşnice părinte- 
le Vasile Vasilache şi donează prin testament 

Arhiep. Victorin Ursache 
şi Arhim. Vasile Vasilache 


la mănăstirea pe care a ctitorit-o. 

În anul 2020, cu binecuvân- 
tarea părintelui Arhimandrit 
Melchisedec, stareţul Mănăstirii 
Putna, a vrednicului de pome- 
nire Arhiepiscop Pimen şi a 
Înaltpreasfinţitului Părinte Calinic, 
noul Arhiepiscop al Sucevei şi 
Rădăuţilor, a început o nouă etapă 
în viaţa mănăstirii prin trans- 
ferarea părintelui Protosinghel 
Ieremia Berbec şi a altor monahi 
de la Mănăstirea Putna. În viitor 
se doreşte construirea unei porți 
de lemn în stil maramureșean și 
a unui pavilion cu altar de vară 
pentru săvârşirea slujbelor la eve- 
nimentele mari. 

La mănăstire se păstrează un veşmânt cu care 
au fost îmbrăcate sfintele moaște ale Sfântului 
Dimitrie cel Nou, un veşmânt albastru brodat 
care a acoperit pentru o perioadă de timp sfintele 
moaște ale Sfintei Cuvioase Parascheva de la lași 
și o bucăţică din sfintele moaște ale Sfântului loan 
Maximovici. m 


ănăstirea Solca a fost construită între anii 

1612 şi 1622 de domnul Ştefan Tomşa al 
II-lea al Moldovei. Domnul a înzestrat mănăstirea 
cu odoare, veşminte şi cărți de cult necesare pentru 
biserică, dar şi cu sate, mori și vii, pentru a acoperi 
nevoile ei economice. Primul stareţ atestat al obștii 
de călugări este Pangratie (1615-1625). 

Biserica mănăstirii este construită în stil moldo- 
venesc, cu elemente gotice şi bizantine, în plan treflat, 
și este una din cele mai zvelte mănăstiri din Moldova 
medievală, având 36 metri înălțime până în vârful 
turlei, fiind depăşită doar de Dragomirna (42 metri). 

Domnul Ștefan Tomșa a gândit biserica mă- 
năstirii Solca drept necropolă voievodală, dar nu 
a mai apucat să fie înmormântat aici, deoarece a 
fost mazilit din domnie la 1623 şi a murit pe ma- 
lurile Bosforului. Totuși, în biserică găsim piatra 
de mormânt a Saftei, fiică de mare boier (+1683), 
și cea a lui Andrei Abaza, vornic (1707), posibili 
binefăcători ai locașului. 

Domnii Miron Barnovschi și Vasile Lupu au 
făcut și ei danii mănăstirii. 

Ultima perioadă de înflorire a Mănăstirii Solca 
a fost sub conducerea arhimandritului Vartolomei 
Mazereanu (1768-1774), care mai înainte fusese 
stareţ la Mănăstirea Putna. El a scris „Condica 
Mănăstirii Solca”, a întocmit un „Letopiseţ al 
Moldovei” și a condus o şcoală duhovnicească 
pentru pregătirea monahilor şi a preoților. 

La 1775, Imperiul Habsburgic a ocupat 
Bucovina, şi, la scurtă vreme, a desființat toate 
mănăstirile, lăsând deschise doar Putna, Suceviţa 
și Dragomirna. 


Actualitate 


Protos. Elefterie 1. 


La 29 aprilie 1785, Mănăstirea Solca a fost 
şi ea închisă, cei 11 călugări au fost alungaţi, 
iar chiliile de lemn au devenit locuinţe pentru 
angajaţii depozitului de sare. O parte din patri- 
moniul mănăstirii — cărțile, veşmintele, odoare- 
le — a fost trimis la Mănăstirile Putna, Suceviţa, 
Dragomirna şi Sfântul loan de la Suceava, iar altă 
parte s-a pierdut. 

Mănăstirea Solca a fost transformată în bise- 
rică parohială şi cu acest regim a funcționat până 
în noiembrie 2020, când Permanenţa Consiliului 
Eparhial al Arhiepiscopiei Sucevei și Rădăuţilor a 
hotărât redeschiderea ctitoriei istorice a domnului 
Ştefan Tomșa. Este o reparare a unei nedreptăţi 
istorice făcută Mănăstirii Solca, dar şi o respon- 
sabilitate față de ctitorii ei şi față de patrimoniul 
religios şi cultural al Bucovinei. 

La 11 ianuarie 2021, Sinodul Mitropoliei 
Moldovei și Bucovinei a binecuvântat redeschi- 
derea Mănăstirii Solca, după 236 de ani, iar primul 
stareț după reînființare este părintele protosin- 
ghel Elefterie lonesie, cu metania din Mănăstirea 
Putna. Împreună cu credincioșii oraşului Solca 
și cu sprijinul autorităţilor locale, se dorește re- 
facerea complexului monahal al Mănăstirii Solca 
și înfiinţarea unui muzeu mănăstiresc, în care să 
se adune și să se păstreze vechile odoare risipite 
ale Solcăi. Este o datorie morală şi spirituală care 
cade pe umerii noştri, ai creştinilor ortodocşi 
din Bucovina. 

Mănăstirea Solca este inclusă pe lista mo- 
numentelor istorice de categoria A din judeţul 
Suceava (de importanţă naţională și universală). 


Actualitate 


IPS Pimen - un an de la trecerea 
la cele veşnice 


Aur ia In Memoriam — Un an de la strămuta- 
rea la cele veşnice a Înaltpreasfințitului Părinte 
Pimen —, coordonat de Departamentul Exarhat al 
Arhiepiscopiei Sucevei şi Rădăuților, sub privirea 
atentă a părintelui Arhim. Melchisedec Velnic, 
stareț al Mănăstirii Putna şi exarh al mănăstiri- 
lor, şi editat pentru a marca împlinirea unui an 
de la strămutarea la cele veșnice a arhipăstoru- 
lui Bucovinei, este structurat în cinci capitole: 1. 
Părinte al Bucovinei; 2. „Ales-am bărbat după 
inima Mea”; 3. În mijlocul dulcii Bucovine şi al oa- 
menilor ei; 4. Fereastră spre Dumnezeu, fereastră 
spre oameni; și 5. Mutarea păstorului la locașurile 
de veci. În paginile acestui volum, cititorul află 
gândurile așternute în scris şi susținute de ima- 
gini ale unor ierarhi, preoți şi protopopi, monahi 
și monahii, profesori şi scriitori care, cu noblețea 
lor sufletească, reconstituie în cuvinte elogioase 
viaţa şi activitatea Părintelui Arhiepiscop Pimen, 
dispusă pe un interval de mai bine de jumătate de 
secol, fie în calitate de ghid, egumen ori stareț al 

Mănăstirii Putna, fie ca stareț al Mănăstirii Sfântul 
Ioan cel Nou din Suceava, fie ca episcop-vicar, cu 
titulatura Suceveanul, ori ca Arhiepiscop pentru 
aproape trei decenii. 

Când te afli în faţa unui astfel de demers, mai 
întâi se cuvine să-l mulțumești lui Dumnezeu că, 
din fericire, într-o lume atât de grăbită spre nică- 
ieri, încă se mai găsesc oameni de bun simţ care 
nu uită numele și trudnicia celor care, de-a lungul 
istoriei, au contribuit jertfelnic la lucrarea Bisericii. 

Părintele Arhiepiscop Pimen s-a străduit în 
toată viaţa să îmbine în mod armonios cele ale 
Martei cu cele ale Mariei, smerenia şi rugăciunea 
cu osteneala întru slujirea aproapelui, postul și 
scumpătatea cuvintelor cu destoinicia adminis- 
trativă, milostenia și mărinimia cu dreptatea şi 
cuvântul de îndreptare, înțelepciunea lucrătoare și 
roditoare cu iubirea de neam, de ţară și Biserică. m 

Fragmente din Cuvântul înainte semnat de 
Înaltpreasfințitul Părinte Calinic, 
Arhiepiscop al Sucevei și Rădăuților 


Glasul tinerilor 


Jertfa strămoșilor 
noştri de pe câmpurile 
de luptă este motivul 
| pentru care generaţia 
m studenților de 

| astăzi este chemată 
să-și apere şi să 
mărturisească 
credinţa în Dumnezeu, 
chiar cu preţul vieţii în 
caz de nevoie, să-şi arate 

dragostea față de neam prin 

promovarea costumului și cântecului popular 
românesc, dar şi prin menţinerea sentimentului 
de unitate a poporului român, aşa cum în 1871, 
gândirea şi simţirea studenţilor de atunci era 
îndreptată spre unire, spre pace, spre unitate. 
Românii aflați în diaspora ar trebui să aibă 
sentiment de apartenenţă la un popor. Distanţa nu 
schimbă faptul că rădăcinile acestora sunt acasă, 

în România. Rugăciunea ne uneşte pe toți românii 

înaintea lui Dumnezeu, pe cei din ţară şi pe cei 
din afara ei. 

Georgiana Marin, 

Facultatea de Teologie Ortodoxă — Asistenţă Socială, lași 


Pentru generația 
noastră cred că prioritară 
ar fi unirea pe plan 
social, cultural şi 
spiritual, decât pe 
plan teritorial. Fireşte 
că pentru această 
făurire este necesară 
cunoașterea istoriei, 
un simțământ patriotic, 
dragostea pentru limba, 
credința și cultura noastră, și nu 
în ultimul rând, respect pentru înaintaşii noștri. 
De aceea, generaţia de astăzi este chemată să 


trezească în tineri conștiința națională, istorică și 
culturală, făcându-i pe aceștia conștienți de idealul 
pe care l-au avut înaintașii noștri şi pe care fiecare 
dintre noi suntem chemaţi să-l ducem mai departe. 
Primii trei pași pentru unitate și (re)construirea 
țării ar fi: conştientizarea, informarea și acționarea. 
Prin acestea arătăm că ne pasă, că ne dorim să fim 
mai uniţi şi să trăim mai armonios unii cu alții. 
Emilia Ciobanu, 
Facultatea de Psihologie și Științe ale Educaţiei, lași 


Nimic persistent 
în timp nu se poate 
construi pe ceva care 
nu are un fundament 
puternic. Generaţia 
din 1871 a avut un 
ideal. Înaintaşii au 
construit pe temelia 
credinţei strămoșești și 
au investit în educaţie şi 
cultură. Şi-au dat seama că 
aici este adevărata miză. Generaţia de astăzi este 
chemată să redescopere miza lucrurilor pe care 
le face, dar și modalitatea prin care poate ieși din 
înşelăciunea confortului. Generaţia de astăzi este 
chemată să-şi asume conştiinţa de sine, cunoscând 
de unde venim și încotro ne îndreptăm. 
lulian Tomeac, 
Facultatea de Teologie Ortodoxă, lași 


Actualitate 


În 1871, din dorinţa 
românilor pentru o ţară 
a lor, a luat fiinţă la 
Putna Prima Serbare 
a Românilor de 
Pretutindeni, realizată 
prin implicarea directă 
a studenţilor cu nume 
răsunătoare peste ani. 
Idealul lor le-a fost insuflat 
în mod special de către 
profesori, familie şi Biserică. Astăzi nu mai avem 
o unitate în gândire. Tinerii nu se mai raportează 
la adevăratele modele, iar gândirea şi simţirea lor 
devin tot mai materialiste. Noi, generaţia studenţilor 
de astăzi, trebuie să conștientizăm într-o mai mare 
măsură chemarea noastră de a schimba lucrurile 
în bine și să avem inițiativă. Avem modelele, forța 
şi entuziasmul necesar, dar ceea ce consider că ne 
lipseşte este această bază insuficient de consolidată 
față de cea a vechii generaţii, unde Biserica, familia 
şi profesorii formau adevăraţi stâlpi de susținere 
ai gândirii. Românii din străinătate ar trebuie 
ghidaţi spre sentimentul de apartenenţă la valorile 
spirituale și tradiționale românești. Ei au nevoie 
să cunoască alţi români, formând mici comunități 
în care să poată păstra legăturile cu România, cu 
tradiţiile și cu Biserica. 


(II) 


Mihaela Ariton, 
master Bioingineria Reabilitării, lași 

Mereu am crezut că 

în trecut sentimentul 
naţional de unitate 
era cultivat mult mai 
puternic, din familie 

şi până la finalizarea 
studiilor din ciclu- 
rile superioare de 
învățământ, părinţii și 
statul având o mai mare 

preocupare în formarea 

acestui fior patriotic. În condiţiile în care există 
un stat independent românesc pe malul stâng al 
Prutului, Basarabia, care îşi poate decide viitorul, 
cred că eforturile tinerilor români de pe ambele 
maluri ale fluviului ar trebui să fie concentrate, 
alături de eforturile bilaterale statale, spre proiec- 
tul final al reunificării. Elemente precum limba, 
portul naţional, credinţa, arhitectura, tradiţiile, 
culorile drapelului, personalităţile istorice sunt 
şi au fost mereu identice, iar contextul istoric 
actual este mult mai favorabil reunificării decât 
în trecut. Un alt scop la care consider că sunt 
chemaţi studenţii este lectura. Un popor care nu 
citește, nu-şi cercetează istoria și credința, îşi uită 
rădăcinile, este vulnerabil, nu se mai simte în- 
chegat în jurul acelorași valori. Atracția mediului 
virtual înlocuiește educaţia și insuflă valori şi 
dorinţe străine sufletului nostru. Ajungem să 
ne simțim lipsiţi de idealuri și străini în propria 
ţară. Lectura o văd ca pe un mijloc rapid și efi- 
cient de reconectare la realitate și de menţinere 
a sănătăţii mintale. Românii din afara graniţelor 
cunosc ce înseamnă dorul de ţară, de limbă și 
de Biserică. Este dureros când auzim că fraţii 

noştri nu se înțeleg, se evită în străinătate sau 
au un sentiment de inferioritate pentru că sunt 
români. O soluţie la acest zbucium cred că ar fi 
cultivarea valorilor naţionale în cadrul familiilor 
şi al comunităţilor din care fac parte. Creșterea 
copiilor în acest duh cred că ar aduce un sen- 
timent de normalitate și firesc pentru părinți. 
Sentimentul de inferioritate al unor români din 
diaspora față de cetăţenii acelor țări provine și 
din lipsa de cunoaştere a propriei istorii. Toate 
popoarele au propriile străluciri și virtuţi, iar noi 
ar trebui să le descoperim şi să le preţuim în 
primul rând pe ale noastre. 

Petru Juravlea, Jurist, 26 ani 


Cred că generaţia 
studenţilor de astăzi 
este chemată să-și 
asume o atitudine ci- 
vică mai curajoasă, să 
fie de partea adevăru- 
lui, a lui Dumnezeu, 
şi să aibă conștiința că 
trăind doar pe orizonta- 
la lumii nu se poate face 
nimic. Cred că este necesar să 
fim mai uniţi ca niciodată împotriva imoralității şi 
ideologiilor care acaparează perfid lumea aceasta, 
dar unitatea dintre noi nu se va putea produce 
dacă nu ne vom apropia mai mult de Dumnezeu 
şi nu vom cere de la El discernământ, înțelepciune 
și putere pentru a ne ridica la înălțimea vremii pe 
care o trăim. Schimbarea ar trebui să pornească de 
la fiecare persoană în parte. Să avem conștiința că 
slujirea lui Dumnezeu și a neamului nostru sunt 


fapte de la care nu ne putem sustrage. Din jertfa 
fiecăruia dintre noi se poate naşte unitatea. 

Cristiana Popa, 

Facultatea de Medicină, lași 


Generaţia noastră, a 
studenţilor din 2021, 
este chemată să-și 
unească sufletul și 
inima pentru a fi 
părtașă la definirea 
idealului unităţii 
naţionale, purtând în 
suflete aceeași speranţă 
ca studenţii din 1871, că 
într-o zi, România îşi va 
aduna toţi copiii acasă. Datoria noastră se rezu- 
mă la a conştientiza misiunea importantă ce ni s-a 
acordat, aceea de a duce mai departe dragostea de 
neam, de ţară, avându-i drept model pe înaintaşii 
noştri. Suntem chemaţi să fim generaţiilor viitoare 
exemplu de iubire, dăruire, curaj, demnitate şi, 
mai presus de toate, exemplu de credinţă. 
Bianca Gabriela Roman, 
Facultatea de Științe ale Educaţiei, Suceava 


Nu ar fi în firea 
lucrurilor să nu avem 
în inimi aceleași 
simțăminte ca 
studenţii din 1871, 
însă nu oglindite, 
ci reînnoite, pline 
de o nouă forţă 
creatoare. Cum să nu 
avem aceleași simţiri 
dacă avem aceeași mumă? 

Generaţia studenţilor de azi ar 

trebui să facă o cosmogonie! Să refacă ceea ce 
străbunii au fost încredinţaţi că trebuie să facă 
și anume: să-şi întoarcă faţa către Dumnezeu și 
unde or vedea lumină, pe acolo să umble şi să 
trezească conștiința fratelui, în caz că acesta nu ia 
aminte la cele sfinte, însă nu cu mustrare, ci prin 
iubire. Atunci, cel de lângă el cu siguranţă nu va 
tăgădui Binele. Cuvintele lui Eminescu adresate 
camaradului său, loan Slavici, în seara serbării de 
la Putna: „Acela ce vrea să facă ceva nu discută, ci 
lucrează”, ne îndeamnă să ieșim din recile tenebre 
ale indiferenţei şi să împlinim o dorinţă a tuturor 
românilor pentru ţara noastră: „La trecutu-ți mare, 
mare viitor!” Nu vom putea niciodată să ne croim 
drum prin viaţă, doar privind peste gard. Suntem 
chemaţi să ne aflăm propria cale, purtând în noi 
respectul cuvenit înaintaşilor care s-au jertfit pe 


Actualitate 


acest pământ. Numai astfel vom puteam contribui 
la înomenirea noastră și a celor din jur. 

Anul 2021 omagiază pastorația românilor dias- 
poreni şi nu ar trebui ca noi, cei rămaşi în braţele 
ţării noastre, să-i înstrăinăm prin faptele noastre, ci 
să-i aducem cât mai aproape prin comportamentul 
şi prin asentimentul nostru de confraţi. Cred că 
românii din diaspora ar trebui să înţeleagă și să 
simtă că Biserica le este mamă dincolo de micimi 
omenești, de timp sau de hotar. Că ţara e locul în 
care părinţii, numărându-şi, încet, cele din urmă 
bătăi ale inimii, trag nădejdea unei continue re- 
vederi cu fiii lor, cei plecaţi peste graniţă. Mulţi 
dintre copiii rămași acasă visează la ziua în care 
își vor putea întinde din nou braţele spre grumajii 
aplecaţi de atâta trudă ai părinţilor. Nu banii le 
vindecă rana unei copilării refuzate, ci dorinţa de 
a face din distanță apropiere. O vorbă populară 
spune: „Românul, când se trezeşte, se uită spre 
soare şi lumina pe care o cuprinde cu ochii o 
împrăștie în lume”. Cei din diaspora trebuie să-și 
menţină demnitatea de român prin mai strânsa 
legătură cu ţara și cu Biserica. 


Mădălina Țapu, 
Facultatea de Compoziţie și Studii Muzicale Teoretice, lași 

Fântâna Albă 


Fântâna Albă. 
80 de ani de la masacru 


aprilie este Ziua naţională de cinstire a me- 

moriei românilor victime ale masacrelor de 
la Fântâna Albă şi din alte zone, ale deportărilor, 
ale foametei și altor forme de represiune ale regi- 
mului totalitar sovietic împotriva românilor ținutul 
Herţa, nordul Bucovinei și întreaga Basarabie. 

Cu binecuvântarea Înaltpreasfinţitului Părinte 
Calinic, Arhiepiscop al Sucevei şi Rădăuților, 
pe 1 aprilie 2021, la Portalul Memorial Golgota 
Neamului - „Fântâna Albă” de la Mănăstirea 
Putna, a avut loc o comemorare cu prilejul îm- 
plinirii a 80 de ani de la masacrul săvârșit la 
Fântâna Albă. 

Toate clopotele Bucovinei istorice au bătut 
în același timp, jelind moartea celor seceraţi de 
gloanţele sovietice la Fântâna Albă în 1941 şi dând 
semnal de pioasă aducere aminte a jertfei lor. 

În fața Memorialului Golgota Neamului, tinerii 
din Bucovina şi liceenii din grupul „Ai lui Ştefan, 
noi oșteni”, de la Liceul Tehnologic „Ion Nistor” 

Vicovu de Sus, au dat glas simțămintelor de dra- 
goste pentru glia străbună şi prețuire pentru cei 
ce au murit apărând-o. 

Preasfinţitul Părinte Damaschin Dorneanul, 
Episcop-Vicar al Arhiepiscopiei Sucevei şi 
Rădăuţilor, care a oficiat slujba parastasului pen- 
tru românii căzuţi la Fântâna Albă, a îndemnat la 
neuitare: „A fost nedrept şi nedemn ca din cei 80 
de ani de la masacrul de la Fântâna Albă, 50 de 
ani să fie ani de tăcere. Jumătate de veac s-a dorit 
a se trece totul sub uitare. Au mai scris gazetele 
din Bucovina în primii ani de după 1941, au jelit 
în doină și versuri rapsozii și poeţii, dar, „ofici- 
al”, nici până acum la nivel de stat nimeni nu și-a 
recunoscut vinovăția pentru cele întâmplate în 
acea primăvară şi în lunile şi anii care au urmat. 
Dimpotrivă, chiar în zilele acestea unii încearcă 
să schimbe istoria și să prezinte, în mod voit şi 
maliţios, cele petrecute acum 80 de ani într-o nouă 
perspectivă, nu numai diferită, ci chiar opusă 


evenimentelor reale. Şi totuşi... Oamenii locului, 
urmaşii victimelor sau supraviețuitorii cei puţini 
din cele peste 3000 de persoane angajate în drumul 
spre România nu au uitat. Puținele semne de viață 
ale memoriei au aşteptat, răbdătoare, până când 
tăcerea s-a transformat în clopot. Şi sunetul acesta 
a pornit din marginea pădurii de la Fântâna Albă 
şi s-a auzit până aici, la Putna, unde a zămislit 
acest loc de memorie. Loc de neuitare. Loc de 
condamnare a celor 50 de ani de tăcere. Loc de 
răscumpărare a fricii şi a laşităţii”. 

Alexandrina Cernov, membru de onoare al 
Academiei Române, a relatat cum a avut loc prima 
comemorare a românilor masacrați la Fântâna 
Albă: „În anul 1991, când se împlineau 50 de ani 
de la masacru, proaspăt înființata Societate „Mihai 
Eminescu” și Societatea „Golgota” au organizat 
prima pomenire a martirilor de la Fântâna Albă, 
cu foarte mari greutăți şi ameninţări. S-a estimat 
că au participat la acest eveniment peste 12.000 
de oameni. Au venit foarte mulți din Rădăuţi, din 
județul Suceava, din toată România. Au venit rude 
ale celor masacrați la Fântâna Albă, unii care au 
scăpat şi au reuşit să treacă atunci frontiera. În 
felul acesta, s-a început pomenirea celor masacrați 
în fiecare an. Şi cu toate că în fiecare an suntem 
din ce în ce mai puţini, totuşi îi pomenim pe 
cei masacrați”. 

Dorin Popescu, fost vice-consul al României 
la Cernăuţi, a rostit o emoţionantă și înflăcărată 
alocuţiune despre ţara în care trăim şi despre 
ţara spre care au pornit în 1 aprilie 1941 românii 
de pe Valea Siretului: „Căutăm în fiecare zi cea 
mai frumoasă dintre Româniile posibile. Știm că 
nu trăim în ea. O căutăm — în noi, în prieteni, în 
familie, în cărţile citite, în cântecele patriotice, în 
trecut, în figurile de eroi şi de voievozi. Eu am 
găsit, am văzut, am înţeles unde anume poate fi 
găsită ea. Cea mai frumoasă din- 
tre Româniile posibile este cea pe 
care o văd, în secundele dinainte 
de moarte, cei care se hotărăsc 
să moară pentru ea. De regulă, 
lucrul acesta se întâmplă pe câm- 
pul de luptă. Când nu se întâm- 
plă, însă, pe câmpul de luptă, se 
întâmplă în locuri sacre precum 
Varnița - Fântâna Albă. Fără să fi 
fost vreun câmp de luptă, mii de 
români au decis că ţara pe care o 
iubesc se numeşte România, că 
au fost despărțiți samavolnic de 
ea și că această ţară este atât de 
frumoasă, încât merită să moară 
pentru ea. lar astăzi vorbim de 

câteva mii de români la Varnița - Fântâna Albă, 
care, în urmă cu 80 de ani, asta au hotărât: să vadă 
cea mai frumoasă ţară dintre toate cele posibile. 
Când nu pot ajunge la Fântâna Albă, vin aici, la 
Putna, și mă răcoresc cu ceea ce văd în acest por- 
tal. Ca să ne dăm seama despre dramatismul şi 
impactul momentului Varnița, că tot sunt acum 
născocite povești care minimalizează numărul vic- 
timelor, am să vă citez dintr-un raport adresat lui 
Iosif Visarionovici Stalin vis-a-vis de Fântâna Albă: 
«Peste frontieră n-a trecut nimeni». Folosesc acest 
prilej pentru a le spune diriguitorilor Imperiului 
Sovietic — lor şi urmaşilor lor — că mint. Peste fron- 
tieră au trecut toți!” 

În continuare, Arhimandritul Melchisedec 
Velnic, starețul Mănăstirii Putna, a arătat că este o 
datorie morală să ne amintim de martirii neamului 
şi şi-a exprimat nădejdea că românii vor avea grijă 
ca pomenirea celor masacrați la Fântâna Albă să 
se facă în fiecare casă: „E o datorie morală să ne 
aducem aminte, pentru a nu se repeta, pentru că 
istoria trebuie să rămână vie în conştiinţa noastră. 
S-a amintit de Lunca, ce este aproape de ţinutul 
Herţa. În 6 februarie 1941 a fost Masacrul de la 
Lunca, înainte de la Fântâna Albă. Trecerile au fost 
multe şi mulţi au fost cei care au dorit să vină în 
patria mamă. «Lumea de mâine nu poate exista 
fără morală, fără credinţă şi fără memorie», a zis 
Regele Mihai. Suntem datori să ne cunoaștem lo- 
curile de memorie, să ne aducem aminte de acești 
sfânt strămoși ai noştri. Și dacă pământul, acum 
80 de ani, se mişca la Varnița deasupra trupurilor 
îngropate de vii, am nădejde că în această seară 
românii poate se vor aduna nu 3000, ci poate mai 
mult de 3000 și vor aprinde o lumânare, o candelă 
în casă, aducându-și aminte de cei care au vrut să 
fie liberi şi nu au reuşit să treacă în patria mamă. 
Veșnică să fie pomenirea lor”. m 

loan Alexandru, Imnele Putnei 


a Editura Nicodim Caligraful, în data de 

2 iulie 2021, a apărut volumul de poezii 
Imnele Putnei, al poetului loan Alexandru, ree- 
ditarea ediţiei din 1985, cu o prefață de Dan C. 
Mihăilescu. 

loan Alexandru este unul dintre cei mai 
mari poeţi creştini români. S-a născut în ziua 
de 25 decembrie 1941, în localitatea Topa Mică, 
judeţul Cluj, şi a trecut la cele veşnice în ziua de 
16 septembrie 2000, în oraşul Bonn, Germania. 
A ţinut seminarii de poezie comparată și cursuri 
de ebraică veche la Universitatea din București și 
a organizat cursuri de spiritualitate bizantină la 
Institutul de Arte Plastice „Nicolae Grigorescu” 
din Bucureşti. 

Poetul care „a îndrăznit nelimitat” (Petre 
Ţuţea), „exemplar sub raport spiritual” (Acad. 
Zoe Dumitrescu Buşulenga - Maica Benedicta), 
loan Alexandru „şi-a trăit suferința precum o cruce 
spre Înviere” (pr. Constantin Galeriu). 


a n Ahmet Na a anii — 


De la stânga la dreapta: loan Alexandru, Părintele 
lachint Unciuleac, Părintele Ioanichie Bălan 

„Geografia duhov- 
nicească a imnografiei 
lui loan Alexandru 
separă Putna ca axis 
mundi, în vreme ce vo- 
lumele anterioare merg 
pe provincii. Putna, |/ 
însă, înseamnă pentru || . oile 3 
Alexandru întâi de toate Ri 
Eminescu şi Ștefan, 
adică încă o dovadă a 
simbiozei dintre poezie 
şi istorie, aceasta din 
urmă definită în conceptul de Patrie specific lui 
loan Alexandru, care cuprinde simbolic și în sim- 
bioză venerarea strămoşilor, valorile tradiţionale, 
prin care se contemplă istoria şi geografia, paralel 
cu sacra datorie a imnografului de a nu lăsa în 
afara edenului rostitor nici o fărâmă din hronicul 
şi natura patriei.” (Dan C. Mihăilescu) m 


VOAN ALEXANDRU 


IMGL& PUTNEI 


ARS POETICA 


Oriunde-aş fi oriunde mă voi duce 
Fără Patrie rămân fără de cruce 

Fără Părinte nu e cu putinţă 

Să mă hrănească pâinea-ntru ființă 
Pe cât ca jertfa altora se frânge 
Prisoseşte astăzi ce n-ajunge 
Nestrăbătută lacrima-i durere 
Împărtăşită zvon de Înviere 

De unul singur să mă mântui nu pot 


Trăiesc în neam ca limba într-un clopot 


Întronizarea 
IPS Calinic 


D uminică, 26 iulie 2020, a avut loc ceremo- 
nia de întronizare a Înaltpreasfinţitului 
Părinte Calinic ca Arhiepiscop al Sucevei și 
Rădăuţilor, urmând în scaun vrednicului de 
pomenire Înaltpreasfinţitului Părinte Pimen. 
Evenimentul a avut loc în incinta Catedralei 
Arhiepiscopale din Suceava, după Sfânta Liturghie. 
În cuvântul său, Înaltpreasfinţitul Părinte Calinic 
a spus că va continua consolidarea bisericilor de 
piatră și a Bisericii duhovniceşti în eparhia în care 
a fost ales. lerarhul a menţionat provocările globa- 
lizării şi consumerismului şi şi-a asigurat păstoriții 
că le va întâmpina nevoile cu dragoste: „Vă asigur 
că, dincolo de severitatea mea, veţi găsi un su- 
flet cald, care cu patru decenii în urmă «a lăsat 
haina trupului acestei lumi la porțile Mănăstirii 
Putna pentru a o primeni cu haina Duhului», sub 
îndrumarea duhovnicească a Părintelui Iachint 
Unciuleac şi a Înaltpreasfinţitului Pimen, stâlpi 
ai Ortodoxiei bucovinene în a doua jumătate a 
secolului al XX-lea”. 

Cu ocazia primei slujbe ca arhiepiscop la 
Mănăstirea Putna, de hramul Adormirii Maicii 
Domnului, stareţul mănăstirii, Arhimandritul 


u binecuvântarea Înaltpreasfinţitului 

Părinte Calinic, Arhiepiscop al Sucevei 
şi Rădăuților, la Centrul „Sfântul Mitropolit 
Iacob Putneanul” al Mănăstirii Putna, a avut 
loc Sinaxa monahală cu stareţii și starețele din 
Arhiepiscopia Sucevei și Rădăuților, în data de 
8 octombrie 2020. Prima sinaxă monahală sub 
păstorirea Înaltpreasfinţitului Părinte Calinic a 
avut menirea de a creiona situația monahismului 

Melchisedec Velnic, i-a adresat un călduros bun 
venit: „Bine aţi venit acasă! Nu aţi ieşit nicio- 
dată din inima bucovinenilor. Aceste inimi ale 
bucovinenilor sunt deschise astăzi pentru a Vă 
primi povăţuirea şi pentru a lucra împreună cu 
Inaltpreasfinţia Voastră la bunul mers al acestei 
eparhii. Sunteţi la începutul unei păstoriri pentru 
care vă dorim, ne rugăm și vă vom sprijini din 
toată puterea să fie una binecuvântată, pentru 
mântuirea sufletelor credincioșilor de aici”. m 


bucovinean şi aspectele cărora li se va acorda 
o atenţie deosebită în viitor. Înaltpreasfinţitul 
Părinte Calinic a sintetizat o serie de probleme 
și a făcut propuneri concrete pentru buna rându- 
ială şi pentru o viaţă duhovnicească armonioasă, 
petrecută în respect, dragoste de aproapele şi 
slujire a lui Dumnezeu. Sinaxa a fost un prilej 
de cunoaştere reciprocă şi un moment de res- 
ponsabilizare la un nou început. 

Colocviile Putnei 


Ta zilele de 3 şi 4 septembrie 2020, Centrul de 
Cercetare și Documentare „Ştefan cel Mare” 
al Mănăstirii Putna a organizat, cu binecuvântarea 
Înaltpreasfinţitului Părinte Calinic, Arhiepiscop 
al Sucevei şi Rădăuţilor, a XXIV-a ediţie a 
Simpozionului internaţional de istorie „Colocviile 
Putnei”. Noutatea acestei ediţii a fost includerea 
unei secțiuni de muzicologie, intitulată Probleme de 
transcriere a notației medio-bizantine: abordări vechi şi 
noi ale cântărilor din Antologhioanele putnene. 
Lucrările simpozionului s-au desfășurat on- 
line, fiind coordonate din Sala de conferinţe a 
Centrului Cultural „Mitropolit Iacob Putneanul” 
de la Mănăstirea Putna, ceea ce a facilitat partici- 
parea unor conferenţiari din SUA, Canada, Franţa, 
Grecia, Bulgaria, Rusia şi Ucraina. 
Evenimentul a început cu slujba de parastas 
pentru ctitorii materiali, spirituali și culturali 


ai Mănăstirii Putna, la 551 de ani de la sfințire, 
dar și pentru o seamă de istorici care au avut o 
participare îndelungată în cadrul colocviilor: 
Dumitru Nastase, Şerban Papacostea și Paraschiva- 
Victoria Batariuc. 

În cadrul secțiunii de muzicologie a fost 
evidenţiat rolul Mănăstirii Putna ca important 
centru de cultură bisericească. Cele aproape 200 
de cântări psaltice, aparţinând în principal lui 
Eustatie, Protopsaltul Putnei de la începutul vea- 
cului al XVI-lea, pot fi considerate drept cele mai 
vechi cântări culte din istoria muzicii românești. 

Doamna Svetlana Kujumdzieva a vorbit despre 
caracteristicile manuscriselor Școlii muzicale de 
la Putna, având în vedere două dintre acestea: 
lucrarea monahului Eustatie din 1511 și manu- 
scrisul 816 din Biblioteca Institutului de istorie 
şi arhivistică al Bisericii Patriarhiei Bulgare din 

Sofia. Concluzia sa este că această școală 
a păstrat tradiţia ortodoxă, în condiţiile 
dominaţiei religioase străine în Balcani. 

lerodiaconul Avraam Bugu, de la 
Mănăstirea Putna, a analizat aspectele 
metrice ale cântărilor psaltice bisericeşti 
în lucrările mai multor autori, subliniind 
că percepţia corectă a problemei ritmice 
a vechilor cântări ţine şi de înțelegerea 
profundă a logicii acestora. 

Domnul Vlad Bedros, profesor la 
Universitatea Naţională de Arte din 
București, a analizat motivul giulgiului 

drapat la baza lespezii, practicat în arta 
rusă de la limita secolelor XIV-XV, care 
apare şi în pictura moldovenească (la Sf. Ilie, 
Bălinești, Humor şi Arbore), într-o stilizare spi- 
ralată. El a arătat că reprezentarea unei spirale ca 
loc de manifestare a sacrului reprezintă un habitus 
curent al muraliștilor activi în Moldova. 

Trei autori, Olena Sergij și Bohdan Berezenko 
din Kiev şi Vera Tchentsova de la Paris au 
vorbit despre o cruce sculptată în lemn şi fere- 
cată în argint aurit, care a aparţinut bisericii 
Mănăstirii Bratsky din Kiev, cu hramul Botezul 
Domnului, şi care provine din Moldova. Ea a fost 
a Mitropolitului Teofan al Moldovei și a ajuns apoi 
în Ucraina, probabil odată cu exilul Mitropolitului 
Dosoftei, la sfârşitul secolului al XVII-lea. 


A XXV-a ediţie a „Colocviilor Putnei” s-a 
desfăşurat tot online, prin intermediul platformei 
Zoom, care a dat posibilitatea istoricilor şi cerce- 
tătorilor de la Bucureşti, Iaşi, Cluj, Sofia, Chişinău 
și părinţilor istorici de la Mănăstirea Putna să co- 
munice şi să se întâlnească. 

Dintre studiile prezentate, domnul loan 
Augustin Guriţă a reliefat contribuţia ierarhilor 
Moldovei, proveniţi în mare parte de la Mănăstirea 
Putna, la susținerea Ortodoxiei din Transilvania, 
prin hirotonirea de preoţi, trimiterea de cărți de 


cult ortodoxe şi alte obiecte, care au întărit iden- 
titatea confesională a românilor în Transilvania, 
aflată în secolul al XVIII-lea sub schisma uniației. 

Monahul Alexie Cojocaru a vorbit despre 
Alexandrina Magheru-Haralamb şi Serbarea de la 
Putna din anul 1871. Eroina comunicării a fost o 
femeie cu spirit revoluționar, al cărei tată, genera- 
lul Gheorghe Magheru, a participat la Revoluţia 
din 1848. Ea însăși a adus la Serbarea de la Putna 
din 15 august 1871 cel mai impunător steag tri- 
color, purtând în mijloc un portret al lui Ştefan 
cel Mare. 

Domnul Ovidiu Cristea, directorul Insti- 
tutului de Istorie „N. Iorga” din Bucureşti, a 
analizat izvoarele venețiene despre moartea 
domnului Ștefan cel Mare, care infirmă scenariul 
executării liderilor celor două presupuse tabere 
de pretendenți de către domnul aflat pe patul 
morții. Acest scenariu, pus în circulaţie în epocă 
de surse poloneze, a intrat în mentalul colectiv 
prin opera lui Barbu Ştefănescu-Delavrancea 
„Apus de soare”. În realitate, succesiunea la tro- 
nul Moldovei a fost una pașnică, neînregistrân- 
du-se nicio schimbare în componenţa Sfatului 
Ţării, boierii susținând ascensiunea lui Bogdan 
al III-lea, fiul slăvitului voievod. m 

XIV-a ediţie a simpozionului anual de- 

dicat memoriei acad. Zoe Dumitrescu- 
Bușulenga — Maica Benedicta s-a desfășurat la 
Mănăstirea Putna în perioada 20-21 august 2020, 
la împlinirea a 100 de ani de la nașterea distin- 
sei profesoare. 

Joi, 20 august, la Altarul de vară al mănăsti- 
rii a fost săvârşită slujba de pomenire a Maicii 
Benedicta, de către Preasfinţitul Părinte Damaschin 
Dorneanul, Episcop-vicar al Arhiepiscopiei 
Sucevei şi Rădăuților, împreună cu clerici ai mă- 
năstirii. Apoi „participanţii au mers la cimitirul 
mănăstirii, unde Maica Benedicta a fost înmor- 
mântată, conform dispoziţiei testamentare şi cu 
binecuvântarea Înaltpreasfinţitului Părinte Pimen, 
în anul 2006. 

Aici au rostit evocări părintele stareţ al mănăs- 
tirii, arhim. Melchisedec Velnic, doamna Teodora 
Stanciu, ucenică a doamnei Buşulenga, și monahia 
Elena Simionovici de la Mănăstirea Voroneţ. 

Expoziţia „Acad. Zoe Dumitrescu- 
Bușulenga - Maica Benedicta. 100” 


În aceeaşi zi, la Centrul Cultural „Mitropolit 
Iacob Putneanul” al mănăstirii a avut loc vernisa- 
jul expoziţiei „Acad. Zoe Dumitrescu-Bușulenga 
— Maica Benedicta. 100”. 


file 

Expoziţia a fost organiza- 
tă pe baza arhivei oferite de 
către familia Radu și Rodica 
Marinescu. Selectarea şi or- 
ganizarea exponatelor a fost 
făcută de scriitorul Adrian 
Alui Gheorghe. Au fost ex- 
puse manuscrise, documente 
şi corespondenţă din mediul 
academic, cărţi cu dedicaţii 
primite de la oameni de cul- 
tură şi oameni ai Bisericii. 

Acestei expoziţii s-au 
alăturat artiştii Dacian 
Andoni, care a oferit două 
portrete ale marii profesoa- 
re, și Constantin Flondor, 
cu două lucrări din 1989, 
anul centenarului morţii lui 
Mihai Eminescu. 

Cu aceeași ocazie, profesorul Gheorghe Simon 
a dăruit mănăstirii înregistrarea unei discuții me- 
morabile pe care acad. Zoe Dumitrescu-Bușulenga 
a avut-o cu un grup de profesori francofoni, mem- 
bri ai asociaţiei „Fraqois Mauriac”, în 1993. 


Colocviul „Har şi vocaţie în cultura 
română” 


Seara au început sesiunile de comunicări 
ştiinţifice, desfăşurate în condiţiile impuse de 
situația pandemică. 

În cadrul lor a fost lansat numărul 13, XII-2020 
din Caietele de la Putna, care reunește comunicări- 
le colocviului „Credinţă. Cultură. Transmitere” 
din anul 2019, volum prezentat de către Teodora 
Stanciu. Tot acum a fost lansată cartea Destinul 
Bisericii româneşti din nordul Bucovinei în perioada 
sovietică. Credinţă, limbă, identitate, al treilea volum 
din colecţia Destin bucovinean, îngrijit de acad. 
Alexandrina Cernov de la Cernăuţi, care l-a și 
prezentat într-o intervenţie online. 


= 


Muzicologul Irina Hasnaș, 
director la Casa artelor „Dinu 
Lipatti” din Bucureşti, a adus 
o mărturie personală în care a 
evidenţiat traiectoria formării, 
vieţii şi preocupărilor Maicii 
Benedicta. A urmat un alt portret 
transmis sub forma unei înregis- 
trări video de prof. univ. Stephen 
Poen, de la Roma: Acad Zoe 
Dumitrescu-Buşulenga la Roma. 

O altă mărturie personală, 
foarte vie, a fost cea a prof. univ. 
Constantin Parascan, care are în 
grijă Bojdeuca lui lon Creangă 
de la laşi, mărturie bazată pe 
întțnirile de la laşi cu marea pro- 
fesoară: Zoe Dumitrescu-Bușulenga 
— Om Model de învățătură. 

Simpozionul a continu- 
at cu comunicări ţinute la faţa locului sau prin 
intervenţii video, în direct sau înregistrate. 
Profesorul Gheorghe Simon a realizat o carac- 
terizare a profesoarei și omului de credință Zoe 
Dumitrescu-Buşulenga, plecând de la 100 de 
cuvinte ale virtuții şi bunătății, iar protosinghelul 
Hrisostom Ciuciu, de la Mănăstirea Putna, şi-a 
intitulat comunicarea „Întâmplatu-s-a Cuvântul 
lui Dumnezeu” cu Maica Benedicta. Dimensiunea 
profetică a unui academician. 

În încheierea colocviului, doamna Teodora 
Stanciu a subliniat cadrul special în care 
s-a desfăşurat această ediţie a colocviului și 
importanţa desfășurării lui. Având în față portre- 
tul realizat de Dacian Andoni, domnia sa a expus 
direcția pe care viaţa celei portretizate o indică: 
„Privirea aceasta a maicii Benedicta este atât de 
intensă, de frumoasă, de generatoare de încrede- 
re pentru noi. Direcţia, sensul este acolo: «Dacă 
veți putea, acolo să vă îndreptaţi, pentru că altă 
cale mai frumoasă şi mai adevărată nu veţi găsi.» 
Aceasta îmi transmit mie ochii maicii Benedicta 
din această acuarelă, iar trăsăturile smereniei se 
disting și în această lucrare. Parcă este împuţinată 
în faţa măreției lui Dumnezeu spre care priveşte 
doamna academician.” 

Un accent important a fost pus de profesorul 
Mihai Șleahtiţchi, care a arătat cât de importante 
sunt colocviile pentru românii de pe ambele ma- 
luri ale Prutului şi a mulțumit „pentru că apropiaţi 
spiritul basarabean”. 

Cum restricţiile în vigoare din anul 2020 au 
redus anvergura colocviilor, participanţii au con- 
venit că este util ca tema să fie tratată și la coloc- 
viul din anul 2021. m 

A sta înaintea lui Dumnezeu 


sta în fața lui Dumnezeu este o datorie 

de onoare. Dumnezeu a făcut lumea în 
zâmbetul feţei Sale. De aceea noi, care suntem 
urmare a relaţiei pe care El şi-a dorit-o, avem atât 
datoria, cât și nevoia de a ne întoarce — tot zâm- 
bind — cu faţa către Dumnezeu. Nevoie — pentru că 
fără această relaţie nu ne putem afla desăvârșirea. 
Datoria este aceea a izvorâtului faţă de izvorul său. 
Avem datoria de a întoarce darul, bineînţeles nu ca 
pe talantul îngropat, ci punându-ne amprenta, pe- 
cetea proprie. Darul tău îmi aduce aminte de tine. 
Văzând pe dăruitor în darul său, voi avea grijă să-l 
înfrumuseţez, astfel încât şi el să se gândească la 
mine: „Dar din dar se face Rai!” 

Pe de altă parte avem şi datoria frumuseții. 
Spunea odată Mitropolitul Antonie de Suroj 
că împotriva frumuseţii nu se pune urâţenia, ci 
lipsa de sens. De aceea, ca să dai sens lucrurilor 
sau să-ţi găseşti sensul, trebuie să cauţi frumosul. 
Dumnezeu nu ne vrea mai buni, ci mai aproape. 
Dacă devii mai bun doar de dragul de a fi tu bun 
şi nu o faci de dragul Lui, bunătatea aceasta nu 
are sens, nici frumuseţe. Dacă vrei să faci lucrurile 
corect, Dumnezeu nu te va ajuta. Dumnezeu te 

ajută doar dacă vrei să faci lucrurile frumos. 
Dumnezeu a creat lumea în zâmbetul feței Sale. 
Prin urmare este frumos să-l întorci zâmbetul, să 
stai măcar cu fața către El. Primul termen care 
s-a folosit spre a desemna persoana, în teologia 
bizantină, a fost prosopon, adică față. Acesta îşi are 
originea în terminologia greacă a teatrului. Atunci, 
actorii foloseau măști. Prosopon înseamnă mască, 
una alcătuită în așa fel încât să arate o anumită 
stare interioară. Masca arăta felul în care te simțeai 
tu în interior. Prosopon reprezenta astfel faţa pe 
care o vede celălalt. A fi persoană este modul în 
care se prezintă cineva spre a fi văzut. Cel mai bine 
se poate observa acest lucru la mire și mireasă. 
Omul trăiește însă şi momente de însingurare fără 
a înceta a fi persoană, cum este cazul monahismu- 
lui. A sta înaintea lui Dumnezeu este împletirea 
acestor căi: călugăria şi căsătoria. În ambele găsim 
şi însingurarea şi unirea. În monahism se împletesc 
acestea trei: Înmormântarea, Botezul şi Cununia 
— când te uneşti cu Hristos care este considerat 
Mirele tău. Totuşi, în căsătorie — şi din cauza 
intervenţiei brutale a sexualităţii, dar și din cauza 
ispitelor exterioare —, partea aceasta a însingurării 


are de suferit. De aceea Sfântul Apostol Pavel 
spune: „Mai bine este să se căsătorească, decât să ardă” 
(1 Co 7, 9). Dar mai adaugă: „Să nu vă lipsiți unul de 
altul, decât cu bună învoială pentru un timp, ca să vă 
îndeletniciți cu postul şi cu rugăciunea, și iarăşi să fiți 
împreună, ca să nu vă ispitească satana” (1 Co 7, 5). 
Prin urmare, indiferent dacă eşti în căsătorie sau 
în monahism, aceste două stări trebuie împletite. 
Iar acest lucru se vede foarte bine în nevoinţa ru- 
găciunii. Când te rogi, trebuie să te gândeşti că stai 
față în față cu Dumnezeul Cel nevăzut. 

Dar cum facem noi ca în rugăciune să împle- 
tim intimitatea, sau însingurarea cu Dumnezeu, cu 
unirea care există între mire și mireasă? În primul 
rând, trebuie să te arăţi. Mireasa înainte de nuntă 
se arată mirelui, pentru că liniștea ei depinde de 
aceasta. Chiar de i-ar spune toți că este frumoasă, 
ea nu poate fi convinsă decât de mire, pentru că ea 
pentru el s-a gătit și nu are liniște până ce mirele 
o apucă de mână. În psalmul 72 se spune: „ca un 
dobitoc eram înaintea Ta”. Este chinul celui care 
se simte departe de Dumnezeu și care-şi vede 
rațiunea ca iraționalitate în faţa cugetelor lui 
Dumnezeu. Dar chinul a durat „până ce a intrat în 
locașul cel sfânt al lui Dumnezeu”. lar Dumnezeu 
„l-a apucat de mâna lui cea dreaptă”. Prin urmare, 
asta trebuie să facă și sufletul când se așază în faţa 
lui Dumnezeu: se arată Lui nu cu scopul de a-L 
vedea pe El, ci de a fi văzut de El. Vezi-mă Doamne, 
aici sunt! Această aşezare înaintea lui Dumnezeu 
trebuie să fie ca a miresei care se înfățișează mi- 
relui, cu disponibilitatea aceea iubitoare care nu 
vrea să fie mângâiată de altcineva decât de mirele 

ei. Numai faptul că nu aştepţi mângâiere de la alt 
Dumnezeu sau din altă parte decât de la Mirele 
tău, poate fi suficient. Şi Mirele va avea grijă să 
schimbe urâțenia miresei în frumuseţe. Aceasta 
e lucrarea Mirelui. A miresei este să se păstreze 
cuminte, sfioasă şi disponibilă doar pentru Mire. 
Mireasa își păstrează Taina pentru Mire, nu pen- 
tru altcineva! 

Aceasta e poziţia în care noi trebuie să ne 
aşezăm în faţa lui Dumnezeu. Unii, gustând din 
rugăciune, o apucă pe un drum care îi rătăcește 
din ce în ce mai tare, pentru că se aşază înaintea lui 
Dumnezeu ca să-L vadă pe Dumnezeu, să-L simtă 
pe El. Făcând aceasta, ei nu-L caută pe Dumnezeu, 
ci își urmăresc propriul lor bine. 

Părintele Arsenie Papacioc spunea că liniştea 
sufletului vine atunci când omul este conştient că 
Dumnezeu ştie de el. Tu nu trebuie să iscodești cu 
privirea, să te uiţi la faţa Lui. Asta este iscodire, 
asta-i obrăznicie. Deja ai ieșit din postura copilului 
cuminte. Dumnezeu așa spune: „Spre unii ca aceştia 
Îmi îndrept privirea Mea: spre cei smeriţi, cu duhul 
umilit şi care tremură la cuvântul Meu!” (Is 66, 2). 
Înfăţişându-se înaintea Mirelui, mireasa simte o 
teamă febrilă: „Aşteptând, am aşteptat pe Domnul 
şi S-a plecat către mine” (Ps 39, 1). Febrilitatea 
aşteptării ar trebui să ne cuprindă pe noi şi să fie 
acea efervescenţă care să ne ţină întru nevoinţă 
cu un singur scop: a sta înaintea lui Dumnezeu, 
a dobândi aceea așteptare a lui Dumnezeu. Sf. Isaac 
Sirul spune: „Mă minunez văzându-l pe omul smerit 
cum stă cuminte la picioarele lui Hristos, așteptând de la 
EI să-i dea când vrea, dacă vrea, ce vrea şi cât vrea EI”. 

Corectitudinea se bazează pe dreptate. Este 
foarte greu ca tu, om fiind, să ţii în mână dreptatea 
lui Dumnezeu. Așa încât frumosul iese la suprafață 
în momentul în care tu dai dreptatea ta la o parte. 
Dacă îl vom pune pe celălalt mai presus, dacă 
vom vedea în el pe iubitul lui Dumnezeu, vom 
reuși să facem lucrurile frumos și nu corect. Codul 
bunelor maniere al unui ortodox este cel pe care 
ni l-a arătat Sfântul loan Botezătorul: face tot ce 
poate ca Mirele și Mireasa să fie împreună. O 
să vedeți un alt fel de corect că iese la suprafaţă. 
Căutaţi frumosul, dar nici corectul să nu-l lăsaţi, însă 
lăsaţi-l pe locul doi. Aveţi înţelepciunea de a pune 
mai presus frumosul și răbdarea de a aştepta ca 
acea corectitudine, acea nouă corectitudine, să iasă 
la suprafață; vedeţi pe cel din faţa voastră ca fiind 
mireasa lui Hristos şi cadrul acesta vă va învăţa. 

Feminismul se revoltă, neînțelegând că 
diferenţele sunt de la Dumnezeu, având ca scop 
iubirea. Dacă am avea acest scop, n-am pune aces- 
te întrebări. Femeia poate face ORICE! Dar va mai 
fi ea la fel de frumoasă şi delicată? Transformând 
femeia în bărbat este pusă în pericol evoluţia ome- 
nirii. Femeia are perfecțiunea detaliului; bărbatul, 
pe cea de ansamblu. Intuiţia şi visul sunt ale feme- 
ii. Bărbatul le pune în aplicare. Rezultatul? Iubirea! 


Feminismul a apărut ca urmare a unor abu- 
zuri de care femeia a suferit. Și, odată cu această 
mișcare, femeia a început să se implice în mai multe 
medii. Unii ar spune că această mișcare ar afecta 
instituția familiei. Ce credeţi despre acest lucru? 


Da, sunt de acord că poate afecta instituția 
familiei. Așa a început. Dar oare a continuat la 
fel? Nu. Feminismul a apărut ca o încercare de 
reparaţie, de restaurare, de repunere în ordine, de 
a îndrepta niște lucruri. Or, asta afectează instituţia 
familiei pentru că nu pune înainte iubirea. Nu băr- 
batul trebuie să ia locul femeii, dacă ea nu-și face 
treaba; nici femeia să nu ia locul bărbatului, dacă 
nu-și face el treaba. 

Bărbatul trebuie să fie foarte bărbat şi femeia 
trebuie să fie foarte femeie. lar bărbatul trebuie 
să facă, dacă este bărbat, ceea ce a făcut Hristos, 
adică să fie cap Bisericii, să-i dea un sens, să-i dea 
o direcţie, un sentiment al siguranţei şi s-o iubeas- 
că aşa de mult încât ea să se teamă să nu piardă 
această iubire. Asta e singura teamă care i se cere 
femeii, nu alta. Și atunci feminismul nu numai 
instituţia familiei o atacă, ci însăși firea lucruri- 
lor, pentru că încearcă să înlocuiască poziţiile — să 
pună pe femeie în locul bărbatului, arătând că este 
acelaşi lucru. m 


Protos. Hrisostom C. 
Selecţii din dialogul cu tinerii aflaţi la Putna 
pe 1] ianuarie 2021 


Să fii disponibil pentru ceilalţi 


et aie s-a schimbat şi se schimbă în 
continuare. Dar viaţa duhovnicească 
este aceeaşi, pentru că e Același Duh Sfânt Care 
călăuzește viața noastră, e Același Duh Sfânt Care 
ne îndrumă, Care ne hrăneşte, pe Care-L căutăm 
și Care ne atrage. 

Societatea ne îndeamnă foarte mult în a căuta 
plăceri rapide, în a găsi soluţii facile şi a alerga în 
multe locuri. Dar omul este făcut să lucreze aşezat, 
să lucreze echilibrat și să ia lucrurile treptat, adică 
să-şi zidească viaţa sa treptat. Sfinţii Părinţi ne 
învaţă lucrul acesta: să nu căutăm odihna, să nu 
căutăm confortul. Cine caută dinadins fericirea, 


n-o va găsi. Dacă vrei să ai succes, nu-l căuta. Fă 
efortul care duce la succes, caută osteneala! Pentru 
că roadele vin la vremea lor. 

Un lucru care vă formează ca studenţi este ac- 
centul pus pe celălalt. Grija pe care trebuie să o ai 
este să nu-l pierzi pe celălalt. Nu să te realizezi tu, ci 
să-l realizezi pe celălalt sau să scoţi în evidenţă ce-i 
mai bun în celălalt. Pe tine să te îndrepți și din celă- 
lalt să scoţi ce-i mai bun. Ce înseamnă să iubești? Nu 
când vreau să mă simt bine cu celălalt. Acesta este 
egoismul într-o relaţie. Dar celălalt se simte bine? 
Cât de mult îl pot răbda pe celălalt? Aceasta este 
măsura dragostei: să fii disponibil pentru ceilalți. 

Semnul că noi suntem în adevărata viețuire du- 
hovnicească, în adevărata dragoste duhovnicească 
este cât de mult avem deschiderea să-l îndreptățim 
pe celălalt în slăbiciunile lui, în neputinţele lui, 
în păcatele lui chiar. Nimeni nu se schimbă prin 
reproșuri, pentru o lege a dreptăţii. Pentru că nu 
motivează pe nimeni o lege rece. 

Părintele Emilianos Simonopetritul vorbeşte 
astfel despre durere: „Durerea este simţirea cea 
mai sensibilă a omului, este un extaz al omului 
către o altă persoană”. Tocmai pentru că în du- 
rere se înmoaie inima noastră, inima împietrită 
crapă. Atunci avem şansa să schimbăm ceva în 
noi. Durerea intră în adâncul inimii şi schimbă în 
acea clipă viziunea şi starea. Când ţi-ai cunoscut 
neputinţa şi vezi neputinţa altuia, începi să fii 
mai îngăduitor față de neputinţa lui, știi cât de 
dureros este să fii în neputinţa aceea. Ştii cât de 
greu se schimbă omul, pentru că tu vezi că nu 
te-ai schimbat până n-a venit durerea. Şi atunci, ce 
pretenţie să ai de la altul, care n-a avut experiența 
durerii şi nu s-a biruit pe sine? Tu vezi cât de greu 
te-ai schimbat pe tine însuți şi atunci cum să nu fii 
îngăduitor față de altul, față de slăbiciunea altuia? 

În rugăciune, în căutarea noastră, în șederea 
în tăcere, atunci când vin clipele de descurajare, 
de oboseală, este esenţial să rămân în starea aceea, 
acolo. De ce? Pentru ca să dobândesc conştiinţa că 
nu despre mine este vorba, ci despre Dumnezeu, 


în tot ce trăiesc. Și dacă e vorba despre Dumnezeu, 
în El sunt și eu, pentru că de la Dumnezeu am ieşit 
toţi. Eu trebuie să ajung să dobândesc starea aceas- 
ta înaintea lui Dumnezeu, pentru că Dumnezeu 
mă primește așa cum sunt în clipa aceea. Nu-L 
interesează că eu am mintea împrăștiată, nu-L 
interesează că mie îmi vin nu știu ce pofte, patimi 
sau amintiri. Îl interesează ca eu să consider mai 
presus de slăbiciunile mele prezenţa Lui, starea 
Lui, pe El Însuși, adică. 

Voi avea luminările mele, voi avea înțelegerile 
mele lăuntrice, voi avea certitudinile mele, voi avea 
poate un progres, voi avea poate şi un regres. Va 
fi un val, o tortură, un chin în sufletul meu, dar 
va fi atât de frumos fiindcă e viața mea personală, 
regăsirea demnității mele. Cine sunt eu și ce trebuie 
să fac ca să fiu cine trebuie să fiu? Singura mea 
realitate este cea pe care o trăiesc acum. Nici sluji- 
rea mea, nici iubirea mea, nici ascultarea mea, nici 
smerenia mea, nimic nu sunt mai importante decât 
ceea ce trăiesc eu acum în relația cu Dumnezeu. 
Încetul cu încetul, dorinţele și oboselile se domo- 
lesc şi primim în sufletul nostru o veselie, o seni- 
nătate, o liniște. Această veselie devine încetul cu 
încetul un eveniment neîncetat al vieţii noastre. 
Noi să căutăm osteneala aceasta, de a sta înaintea 
lui Dumnezeu permanent. Este nevoie de această 
atitudine într-o viaţă de studenţie, într-o viaţă de 
cămin, într-o viaţă de facultate, de sesiune, pentru a 

nu te lăsa doborât, copleșit de toate acestea. Ca să-ţi 
regăsești adevărata demnitate şi identitate trebuie 
să-ţi pierzi identitatea socială, adică aşteptările pe 
care lumea ţi le impune. 

Când fac şi simt experiența demnității mele 
împărăteşti, simt şi fac experienţa și a micimii 
mele, revin la existența mea adevărată şi simt că 
sunt prizonier al lui Dumnezeu, dar este o stare 
care mă eliberează. Numai în momentul în care 
simt și demnitatea împărătească, chipul pe care mi 
l-a dat Dumnezeu şi chemarea pe care mi-a făcut-o 
EI, dar şi micimea mea, cine trebuie să fiu, cine 
am fost chemat să fiu şi cine sunt de fapt acum, 
atunci văd că numai Dumnezeu mă poate salva 
din starea în care am ajuns. Demnitatea nu mi-o 
dă valoarea mea, nu mi-o dau darurile și virtuțile 
mele, ci demnitatea mi-o dă Cel care m-a creat, 
adică Dumnezeu, prin Duhul Sfânt. 

Până nu ajungem şi noi la punctul în care să-L 
simţim pe Hristos ca Cel care ne face bine sufle- 
tului, ne face să ne gândim la EI, ne face să trăim 
cu EI, ne călăuzește, ne face să rămânem cu El în 
veşnice, vom fi foarte împrăștiați şi nemulțumiți 
cu viața noastră. 


Părintele Arsenie Papacioc vorbește despre 
starea de prezenţă. Părintele nu recomandă 
nevoințele. Dacă puteţi să ne vorbiţi mai mult 
despre starea de prezență. 


Oricât de multă nevoință am face, nicio os- 
teneală nu poate să ne ducă în Împărăţia lui 
Dumnezeu, adică întru viaţă veşnică și fără 
de moarte, fără de durere, fără de întristare. 
Dumnezeu ne dă ceva infinit pentru încrederea în 
EI, pentru osteneala de câţiva ani în viața aceasta. 
Cât de mare e dragostea lui Dumnezeu? Aceste 
cugetări aduc starea de prezenţă. Adică știm că 
orice am face, Dumnezeu e prezent cu noi, El e 
aproape de fiecare dintre noi și ne încredem în 
voia Lui în toate şi apoi uşor, uşor, învățând să 
luptăm cu gândurile, începem şi noi să fim atenţi, 
adică să fim un dar al lui Dumnezeu, să ne dăruim 
permanent lui Dumnezeu. Şi atunci, nevoinţele 
exterioare devin lupta noastră, strădania noastră, 
sau partea noastră de lucrare împotriva a ceea ce 
ne îndepărtează de la Dumnezeu, împotriva a ceea 
ce ne ține departe de cunoaşterea, de prezența 
lui Dumnezeu. Nevoinţa nu o facem de dragul 
nevoinţei. Să nu credeţi că părintele Arsenie n-a 
făcut asceză. A făcut foarte multă asceză. Dar nu 
faci nevoinţă ca să te chinui pe tine, ci faci nevoință 
ca să îndepărtezi zidul dintre tine şi Dumnezeu 
şi atunci când Îl cunoşti pe Dumnezeu, nu mai 
vrei altceva. Când te-a hrănit El, nu mai vrei nimic 

din lumea aceasta, nici hrană, nici întâlniri, nici 
distracţii, nici plimbări. Ai toate în Dumnezeu. 
Atunci nevoința devine o stare firească a omului 
și n-o mai vezi ca nevoinţă. 


Cum ne putem organiza timpul în aşa fel încât 
să ducem toate îndatoririle până la capăt, fără a 
ne frustra atunci când sunt prea multe de făcut? 


Simplitatea şi smerenia, aceasta e calea în toate. 
Ar putea să staţi patru persoane pe un scaun? le 
suprasoliciţi, nu reziști. Şi apoi, e pilda aceea cu 
măgarul care a murit de foame între două căpiţe 
cu fân, nu se hotăra la care să meargă, din care să 
mănânce. Așa și noi, nu ne hotărâm ce să lăsăm 
deoparte şi ce să facem. În primul rând, să ne dăm 
seama că nu le putem face pe toate. Aceasta e sme- 
renia. Al doilea lucru: simplitatea. Să învăţăm să 
reducem din cele care ne suprasolicită. Nu pot 
să fac zece lucruri într-o zi, n-am timp fizic sau 
n-am capacitate intelectuală. Am încercat și am 
văzut că nu reuşesc. Să-mi cunosc limita, aceasta 
înseamnă simplitate şi smerenie. Să reduc lucrurile 
la esenţial cât de mult pot, inclusiv în activitățile 
individuale. Pun scara valorilor și ce rămâne la 
urmă voi lăsa deoparte. Dacă voi putea mâine, 
bine, dacă nu, le las de tot. Dacă accentul cade pe 
ceea ce faci tu și vrei să fii mulţumit cu ceea ce faci, 
eşti mereu nemulțumit pentru că mereu vei vrea 

mai mult. E în firea noastră să vrem mai mult. Și 
atunci, îţi pregăteşti nefericirea singur. Să nu simţi 
că ai pierdut timpul, să ştii că ai făcut maximum 
posibil. Eu am conştiinţa curată că am făcut tot po- 
sibilul, că n-am pierdut timpul. Și hrana mea vine 
din relația mea cu Dumnezeu, nu din activități. 


Atenţia trebuie să cadă pe relaţia cu el, pe ati- 
tudinea ta faţă de el. Prima dată am grijă să nu-l 
judec, să nu-l dispreţuiesc. Apoi, vine rugăciunea 
permanentă. Asta e clar în toate situaţiile, trebuie 
rugăciune ca tot ce facem să fie cu Dumnezeu. Și 
apoi, dacă văd că el nu vrea o soluţie, ci doar să se 
plângă, atunci trebuie întreruptă relaţia. Dacă ea 
nu-ți dă ţie libertate, atunci nu e o relație sănătoasă. 
Dacă stai şi doar îl asculți permanent, îi împiedici 
vindecarea. E o luptă mare pentru că ţii la acele 
persoane care sunt în starea aceasta. Dar dacă ţii 
mult, roagă-te mult. În relaţie trebuie să fie liber- 
tate. Libertatea este să-i spui o dată, de două ori, şi 
să-L laşi pe Dumnezeu să lucreze, căci EI ştie când 
poate să-i atingă inima. Este greu, dar noi suntem 
chemaţi să-i bucurăm pe oameni, nu să-i sâcâim. m 


Protos. Gherasim $. 
Selecţii din dialogul cu tinerii aflaţi la Putna 
pe 1 ianuarie 2021 


